Beynumakee Bank of Maldives nikamethikollun\nބޭނުމަކީ ބޭންކް އޮފް މޯލްޑިވްސް ނިކަމެތިކޮށްލުން!\nބޭންކް އޮފް މޯލްޑިވްސްއަށް ދިމާވެގެން މިއުޅެނީ ކީއްހެއްޔެވެ. ރައްޔިތުންގެ މަޖިލީހުގެ ރައީސް މުހައްމަދު ނަޝީދު ބޭންކް އޮފް މޯލްޑިވްސްގެތެރެއަށް ފުލުހުން ވައްދަން ދޫނުކޮށް ގަދައަޅައި މަސައްކަތްޕުޅުކުރައްވާތީ ދަނީ ފެންނަމުންނެވެ.\nމިހާރުދިމާވެގެންއުޅެނީ ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު އެމްއެމްޕީއާރްސީގައި ހިނގާފައިވާ ޚިޔާނާތުގައި ވައްކަން ހިންގުމަށް ބޭނުންކުރި އެސްއޯއެފް ކުންފުނީގެ ބޭންކް އޮފް މޯލްޑިވްސްގެ އެކައުންޓަށް ގިނަ އަދަދެއްގެ ފައިސާ ޖަމާކޮށް ނަގާ ހަދާފައިވާތީ އެކަމުގައި ބޭންކްގެ އިހްމާލެއް އޮތް ކަމަށް ރައްޔިތުންގެ މަޖިލީހުގެ ރައީސަށް ފެނިވަޑައިގެން އުޅުއްވަނީއެވެ.\nއޭސިސީން ހިންގާފައިވާ ތަހްގީގުން އެންމެ ފުރަތަމަ އެމައްސަލަ ފާހަގަކުރެވުނީ ބޭންކް އޮފް މޯލްޑިވްސްއަށް ކަން އެގެއެވެ. އެބޭންކުން އެކަން އެމްއެމްއޭގެ ފައިނޭންޝަލް އިންޓެލިޖެންސް ޔުނިޓަށް ހުށަހެޅުމުން އެޔުނިޓުން އެކަމުގައި އިހްމާލުވެ އެސްއޯއެފްގެ އެކައުންޓްތައް ނުހިފެހެއްޓޭނެކަން ބޭންކް އޮފް މޯލްޑިވްސްއަށް އެންގުމުން އެމްއެމްޕީއާރްސީގެ ފައިސާ ޖަމާކޮށް ނަގައި ހަދަމުން ގެންގޮސްފައިވަނީއެވެ.\nރާއްޖޭގައި ޚާއްސަކޮށް ސަރުކާރުތަކުން ދައުލަތުގެ ފައިސާއަށް ޚިޔާނާތްތެރިވުމުގެ ބޮޑެތި މައްސަލަތައް ހުއްޓަސް ރައީސް އިބްރާހިމް މުހައްމަދު ސާލިހް ބޭނުންފުޅުވަނީ އެމްއެމްޕީއާރްސީގެ މައްސަލަ އެކަނި ބަލާށެވެ. އެއީ ވެރިކަމަށް ވަޑައިގެންނެވުމަށް ވެވަޑައިގެންނެވި ވައުދަކަށްވާތީއެވެ. ވެރިކަންކުރާ އެމްޑީޕީއަށް އުއްމީދުކުރެވެނީ އެޕާޓީން ކުރިން ސިޔާސީކޮށްގެން އުޅުނު އެސްޓީއޯގެ 800 މިލިޔަން ޑޮލަރުގެ މައްސަލަކަމަށް އަޑުއެރުވި މައްސަލައިން ޔާމީންގެ ގައިގައި އަތްނުލެވުނަސް މިފަހަރު ޖަލަށްލައި ނަޝީދު ތަޖުރިބާކުރި ކަންކަން ޖަލުތެރޭގައި ޔާމީންއަށްވެސް ތަހައްމަލް ކުރަންޖެހޭނެގޮތް ހެދިދާނެކަމަށެވެ.\nރައީސް ސާލިހް ވެރިކަމަށް ވަޑައިގެން އެމްއެމްޕީއާރްސީގެ މައްސަލަބަލަން ރިޔާސީ ކޮމިޝަނެއް އުފައްދަވާފައިވެއެވެ. އޭސީސީގެ ތަހްގީގުގެ އިތުރަށް ފުލުހުން ލައްވައި އަލުން ތަހްގީގުތަކެއް އެބަހިންގަވައެވެ. މިހުރިހައިކަމެއް ހިގަމުންދަނިކޮށް ރައްޔިތުންގެ މަޖިލީހުގެ ރައީސް މުހައްމަދު ނަޝީދުވެސް ކުއްލިގޮތަކަށް ތަދައްޚުލުވެވަޑައިގަތީއެވެ. ލަފާކުރެވެނީ އޭސީސީގެ ތަހްގީގާއި ފުލުހުން ބޭނުންކޮށްގެން ހިންގާ ތަހްގީގުންވެސް ނަޝީދު ބޭނުންފުޅުވާ މަންޒަރު ފެންނަމުންނުދާތީ ވެދެވަޑައިގެންނެވީކަމަށެވެ.\nބޭންކް އޮފް މޯލްޑިވްސްއާމެދު މިހްނަގަވަނީ އާ މަސައްކަތްޕުޅެއް ނޫނެވެ. ނަޝީދުގެ ވެރިކަމުގެ ތިން އަހަރު ދުވަހުގެތެރޭގައި ޑީއާރްޕީގެ ލީޑަރ އަހުމަދު ތަސްމީނު އަލީގެ ވިޔަފާރި ބަނގްރޫޓްކޮށް ފުނޑާލުމަށްޓަކައި ބޭންކްތެރެއަށް ފުލުހުން ވައްދައި ތަސްމީނުގެ އެކައުންޓްތައް ހާވައި އޭނާގެ އާއިލާއިން ބޭންކް އޮފް މޯލްޑިވްސް މެދުވެރިކޮށް ނަގާފައިވާ ލޯންތަކެއް ރައްޔިތުންގެ ކުރިމައްޗަށްނެރެ، ތަސްމީނުގެ އާއިލީ ވިޔަފާރިތަކާއި ދެކޮޅަށް ބޭންކް އޮފް މޯލްޑިވްސް މެދުވެރިކޮށް ކަންތައްކުރިގޮތުން ތަސްމީނުގެ އާއިލީ ވިޔަފާރި އިނދަޖެހުނެވެ.\nމިއަދުވެސް ތަސްމީން އުޅެންޖެހިފައިވަނީ އެއަޑިގަނޑުން އަރައި ނުގަނެވިގެންނެވެ. ބޭންކް އޮފް މޯލްޑިވްސްތެރެއަށް އެގޮތަށް ފުލުހުން ވައްދައި މީހުންގެ އެކައުންޓްތައް ހާވައި ޖާސޫސްކޮށް ހެދުމަކީ ވަރަށް ގިނަ ބަޔެއްގެ ފާޑުކިޔުން ކުރިމަތިވިކަމެކެވެ. އެކަމުގެ ސަބަބުން ބޭންކް އޮފް މޯލްޑިވްސްއާމެދު މީހުންކުރާ އިތުބާރަށް ފުރަތަމަ ފަހަރަށް ގުޑުން އަރައިގެންދިޔައެވެ. ނަތިޖާއަކަށްވީ އެތައްބަޔަކު އެމީހުންގެ އެކައުންޓްތައް ބޭންކް އޮފް މޯލްޑިވްސްއިން ނަގައި އެހެން ބޭންކްތަކަށް ބަދަލުކުރުމެވެ.\nބޭންކުގެތެރެއަށް އަތްޕުޅު ބޭނުން\nއެދުވަސް ތާރީޚްތެރެއަށް ވަނީ ވަދެގެންގޮސްފައެވެ. އަނެއްކާވެސް މުހައްމަދު ނަޝީދެވެ. މިފަހަރު ރައީސުލް ޖުމްހޫރިއްޔާއެއް ނޫނެވެ. ރައްޔިތުންގެ މަޖިލީހުގެ ރައީސް ކުރީގެ ރައީސް މުހައްމަދު ނަޝީދެވެ. ބޭންކް އޮފް މޯލްޑިވްސްގެތެރެއަށް އަތްޕުޅު ބާނުއްވަން އުޅުއްވަނީއެވެ. އެކަންކުރަނީ ބޭންކިންގެ މުއާމަލާތްތަކާއި ޕްރޮސީޖަރުތަކާއި ދިވެހި ރާއްޖޭގައި ހެދިފައިވާ ބޭންކިންއާއިބެހޭ ގާނޫންތަކުގެ ތަންދޮރު އޮޅުން ނުފިލައި ތިބި އެކަމަކު ރައްޔިތުންގެ މަޖިލީހަށް ރައްޔިތުން ހޮވާފައިތިބި މެމްބަރުންތަކެއް ލައްވައެވެ.\nކޮމަންޑޫދާއިރާގެ މެމްބަރު ބޭންކް އޮފް މޯލްޑިވްސްއާއިބެހޭގޮތުން ސުވާލުތަކެއް އޮއްސައިލިއިރު ލަދު ނުގަންނާނީ ތަންދޮރު ނުދަންނަ މީހާތާއެވެ. ފުރަތަމަ ރުވާފައި ދޫކޮށްލި ދުނި ގޮސް ޖެހުނީ އެމްއެމްއޭގެ ޑެޕިއުޓީ ގަވަރުނަރުކަން ކުރެއްވި ނީޒާ އިމާދުގެ ގައިގައެވެ. އެދުނި ދޫކޮށްލީ ކުރިން ބޭންކުތެރެއިން ލަނޑު ލިބުނު ތަސްމީނުގެ ކޮއްކޮ ނާޝިޒް އެވެ. ކޮމެޓީގެ މުގައްރިރެވެ.\nގައުމީ ސަލާމަތަށް އުނިކަން ނާންނަނަމަ ހާމަކުރަންޖެހޭނެކަމުގެ އިންޒާރު ބޭންކުގެ ވެރިންނަށް ދެއްވައިގެންނެވެ. ނީޒާއަކީ އެމްއެމްޕީއާރްސީގެ ވައްކަމުގެތެރޭގައި ޝާމިލްވި މީހެއްކަން އެގޭކަށެއްނެތެވެ. އެކަމަކުވެސް މިގޭމްގެތެރޭގައި ދިމާވި ކޮންމެ އެއްޗެއްގެ ދުވަސް ދުއްވާލެވޭނެއެވެ. އެހެންވީމާ ކުށެއްނެތްކަން ސާބިތުކޮށްދޭން ނީޒާއަށް ޖެހުނީ ބަޔާނެއް ނެރޭށެވެ. ނަޝީދުގެ ޓާގެޓަކީ ކޮންމެހެން ނީޒާއެއް ނޫނެވެ. މަޖިލިސް ކޮމެޓީގައި ތިބި ތަންދޮރު ނުފިލައިތިބި މެމްބަރުން ދެއްކި ކޮންމެ ވާހަކައަކަށް އެމީހުން ބޭނުންވާގޮތަށް ބޭންކުގެ ވެރިން ޖަވާބު ނުދިނުމަކީ އަނެއްކާވެސް ލަދުވެތިކަމަކަށް ވާނެތީ ޑެޕިއުޓީ ސީއޯއާއި ދެން ވާހަކަދެއްކި މީހާ އަމާޒުފަތްގަނޑަކަށް ހެދީއެވެ.\nޑެޕިއުޓީ ސީއީއޯއަށް މިހާރު އޮތީ އެންމެ ގޮތެކެވެ. އިއްޒަތާއި ޝަރަފް ހިފަހައްޓަވަން ބޭނުންފުޅުނަމަ އިސްތިއުފާ ދެއްވުމެވެ. ބޭންކަށް ލާންވީ މީހުން މިހާރު އޮންނާނީ ކަނޑައަޅައި ނިންމާފައެވެ. މަޖިލިސްގެ ރައީސް އެކުރައްވަނީ އެސިޔާސީ މަސައްކަތްޕުޅެވެ. އެމްއެމްއޭގެ ގަވަރުނަރަށް ޖެހުނީ އެދަތުރެވެ. އެހެންނޫނީ ނަޝީދު ބޭނުންފުޅުވާހައި ކަމެއް ބޭންކުތެރެއިން ކޮށްދިނުމެވެ. އެހެންނޫނީ މަހައިލެވޭނީ ގޮޅިއަކަށެވެ.\nމިހާރު ރައްޔިތުންނަށް އެވިދާޅުވެދެއްވީ ބޭންކު ހިންގަވަން ހުންނެވީ ދޮގުހަދާ ބޭފުޅެއްކަމެވެ. ދެން އޮތީ ފުލުހުންގެ އިދާރާއަށް ހާޒިރުކޮށް ބަޔާންތައް ނަގަންފެށުމެވެ. އެބަޔާންތައް ނިމޭއިރު އެމްއެމްޕީއާރްސީގެ މައްސަލާގައި ރައްޔިތުންގެ މަޖިލީހުގެ މެމްބަރުންނަށް ދޮގު ހެދިކަން ސާބިތުކޮށް ރައްޔިތުންގެ މަޖިލީހުގެ ކޮމެޓީން މަގާމުން ވަކިކުރަން ރައީސް ސާލިހަށް އަންގައި ރައީސަށް ޖެހިވަޑައިގަންނަވާނީ އެއެންގިގޮތަކަށް ކަންތައްކުރުމެވެ. ކަންކަން ހިގަމުންދާގޮތް ފެންނަމުންދާގޮތުން ރައީސް ސާލިހަށް އާދޭހޭ ބުނުން ނޫންގޮތެއް ނެތްކަން ސަރުކާރުން މިކަމުގައި ހިމޭނުން އޮންނާތީ އެގިކަށަވަރުވެއެވެ. މިއީ ރާވައިގެން ހިންގާ ޑާޓީ ޕޮލިޓިކްސްއެކެވެ.\nމިއަކީ ރަގަޅު ވާހަތަކެއް ނޫން\nމިއީ އަސްލުވެސް މިކަންތައް ހިނގާދިޔަ އަދި ދަމުންދާގޮތް.\nވަރަށް ބޮޑު ތެދެއް ތިބުނީ\nހުޅުމާލޭގައި ބީއެމްއެލް ބިޒްނަސް ސެންޓަރެއް ގާއިމް ކޮށްފި! 13days ago\nބީއެމްއެލްއިން އަންނަ އަހަރު ޚިދުމަތަށް ބޮޑެތި ބަދަލުތަކެއް ގެންނަނީ01 week ago\nބީއެމްއެލް މޯބައިލް ޕޭގެ ޚާއްސަ ޕްރޮމޯޝަނެއް ފަށައިފި03 weeks ago\nބީއެމްއެލްއިން ށ.ފޭދޫގެ ކޮންމެ ގެއަަކަށް ބިއްލޫރި ފުޅިއެއް!01 month ago\nހުޅުމާލޭގައި ބީއެމްއެލްގެ އޮފީސް އިމާރާތެއް އަޅަނީ01 month ago\nބީއެމްއެލްގެ ކޮމިއުނިޓީ ފަންޑްގެ ހަތަރުވަނަ ބުރު ހުޅުވާލައިފި01 month ago


HPA ge usoolthah dhekolhu jehey tha?\nހަވާ އެރުވި ދުވަަހު އެ މަންޒަރު ބަަލަން ގޮސް ތިބި މީހުން: ގައިޑްލައިން ތަންފީޒެއް ނުވޭ -- އަހުމަދު އަޝްހާދު އަބްދުﷲ (ޖެރީ) | އަވަސް\nކޮވިޑްގެ ބަލިމަޑުކަމުގެ ނުރައްކާތެރި ރާޅު މި ރާއްޖޭގެ ގޮނޑުދޮށްތަކަށް ބިންދާލީ މާޗް މަހުގެ ހަތްވަނަ ދުވަހުއެވެ. އޭގެ 38 ދުވަސް ފަހުން ފުރަތަމަ ފަހަރަށް މާލެއިން ކޮވިޑް ކޭހެއް ފެނުނެވެ. އެ ދުވަހުން ފެށިގެން މިއަދާ ހަމައަށްވެސް ކޮންމެ ދުވަހަކު ކޮވިޑްގެ ބަލި މީހުން ދަނީ ފެންނަމުންނެވެ. އޭޕްރީލް މަހުގެ 15 ވަނަ ދުވަހު މާލެއިން ފެނުނު ކޮވިޑް ކޭހާއެކު މާލެ ސިޓީ ލޮކްޑައުން ކުރިއެވެ. އެ ދުވަހުން ފެށިގެން މިއަދާ ހަމައަށް ހަތް މަސް ދުވަސް ވީއެވެ. ލޮކްޑައުން ދެމި އެބައޮތެވެ.\nބަލިމަޑުކަމުން ސަލާމަތްވުމަށް ރައްކާތެރިކަމަށްޓަކައި ގިނަ ފިޔަވަޅުތަކެއް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން އެޅިއެވެ. އެއީ އުނދަގޫ އަދި ރައްޔިތުންނަށް އިންތިހާއަށް ދަތިވީ ފިޔަވަޅުތަކެއް ނަމަވެސް ބަލިން ރައްކާތެރިވުމަށް އެ ފިޔަވަޅުތައް އެޅުން މަޖުބޫރެވެ. ދުނިޔޭގެ ހުރިހާ ގައުމުތަކެއްގައިހެން ކޮވިޑުން ރައްކާތެރިވުމަށް ގިނަ ފިޔަވަޅުތަކެއް އެޅިއެވެ. އެ ފިޔަވަޅުތަކާއެކު ދެތިން ހަތަރު މަސް ދުވަސް ތެރޭ ބަލި ކޮންޓްރޯލް ކުރި ކިތަންމެ ގައުމެއް އެބަހުއްޓެވެ.\nފިޔަވަޅުތަކާއެކު ރާއްޖެއިންވެސް ބަލި ކޮންޓްރޯލް ކުރިއެވެ. ނަމަވެސް އަލުން މަސް ދުވަސްތެރޭ ބަލި ފެތުރެން ފެށުމުން ފިޔަވަޅުތައް ވަރުގަދަ ކުރަން މަޖުބޫރުވީއެވެ. ފިޔަވަޅުތަކުގެ ސަބަބުން ކޮވިޑް ޖެހުނު މީހުންގެ އަދަދު މަދު ކުރެވުނެވެ. ބަލީގައި މަރުވި މީހުންގެ އަދަދުވެސް ދަށް ކުރެވުނެވެ. މިހާތަނަށް ރާއްޖެއިން 12,355 މީހަކަށް ކޮވިޑް ޖެހިފައިވެއެވެ. 45 މީހަކު އެ ބަލީގައި މަރުވެއްޖެ އެވެ. ބަލި ޖެހުނު 11،388 މީހަކު ރަނގަޅުވެއްޖެ އެވެ.\nކޮވިޑްގެ ބަލިމަޑުކަމުގައި ދިވެހިން ހޭދަކުރި ހަތް މަސް ދުވަހުގެ ތެރޭގައި ރައްޔިތުންގެ އެންމެ ބޮޑު ޝަކުވާއަކަށްވީ އެޗްޕީއޭއިން ރައްކާތެރިކަމަށްޓަކައި ހަދާ ގައިޑްލައިންތަކެވެ. ގައިޑްލައިން ތަންފީޒު ނުކުރެވުމެވެ. އެކި މީހުންނަށް އެކި ގޮތް ހެދުމުގެ ޝަކުވާއެވެ. ގައިޑްލައިން ހެދުމަށްފަހު ކަންކަން ބަލަން ޖެހޭ މިންވަރަށް ނުބުލެމެވެ. އަދި ލުއި ދޭން ޖެހޭ ކަންކަމުގައި ލުއި ނުދީ ހިފަހައްޓާ ކަމުގެ ޝަކުވާއެވެ. މިހެން ގޮސް ކިތަންމެ ޝަކުވާއެކެވެ.\nމިއީ ގައިޑްލައިންތަކާމެދު ރައްޔިތުންގެ ޝަކުވާތަކެވެ. އިހުމާލާއި އިންތިޒާމުތަކުގެ ދެރަވަރުކަން އެއީވެސް އޮތް ޝަކުވާތަކެވެ. ނަމަވެސް މި ދުވަސްވަރު ވައިގައި ހިފާފައި އޮތީ ގައިޑްލައިނާމެދު ކުރެވޭ ޝަކުވާތަކެވެ. ހާއްސަކޮށް މާލެއިން ރަށްރަށައް ދިއުމުގައި ކަރަންޓީންގައި ގިނަ ދުވަސްތަކެއް ހުންނަން ޖެހުމެވެ. ކުރިއަށް އޮތީ ބޮޑު ޗުއްޓީގެ ދުވަސްވަރު ކަމުން ގިނަ ބަޔަކު ތިބީ މާލެއިން ރަށްރަށައް ދާން ވަރަށް ބޮޑަށް ބޭނުންވެފައެވެ. އެނަމަވެސް އެ ކަމަށް ކޮވިޑްގެ ބަލިމަޑުކަމަކީ އޮތް ހުރަހެކެވެ. އެކަން ރައްޔިތުންވެސް ގަބޫލު ކުރެއެވެ. ބަލިމަޑުކަމެއް އޮތް ތަނަކުން ބަލި ނެތް ތާކަށް ދަތުރު ނުކުރެވޭއެވެ. އެއީ ރައްކާތެރިކަމެއްވެސް ނޫނެވެ.\nނަމަވެސް އާންމުންގެ އެންމެ ބޮޑު ކަންބޮޑުވުމަކީ އެޗްޕީއޭއިން އަމިއްލައަށް ހެދި ގައިޑްލައިނަށް އެ އިދާރާއިން އިހުތިރާމް ނުކުރުމެވެ. އެކި މީހުންނަށް ގައިޑްލައިން ތަފާތުކޮށް ތަންފީޒު ކުރަމުން ގެންދާތީއެވެ. އެކަމުގެ ސަބަބުން ބަލީގެ އަސްލު ސީރިއަސްކަން ގެއްލިގެންވެސް ހިނގައްޖެއެވެ. ރައްކާތެރިކަމަށްޓަކައި އަޅާފައިވާ ފިޔަވަޅުތަކަށް ބޯލެނބުންވެސް ކުޑަވެއްޖެ އެވެ.\nމާލޭގެ މަގެއްގެ މަތި: ފިޔަވަޅުތަކަށް ބޯލެބުން ވަނީ ކުޑަވެފައި -- އަހުމަދު އަޝްހާދު އަބްދުﷲ (ޖެރީ) | އަވަސް\nމާލެއިން ރަށްރަށައް ދަތުރުކުރުން މަނާކޮށްފައިވީނަމަވެސް އެޗްޕީއޭގެ ހާއްސަ ހުއްދަ ހޯދައިގެން ރަށްރަށައް ކަރަންޓީންނުވެ ދެވެއެވެ. އެއީ ހާއްސަ މަސައްކަތެއް ކުރުމަށް ނުވަތަ ކޮންމެހެން އެ ރަށަކަށް ބޭނުންވާ ހިދުމަތެއް ފޯރުކޮށްދޭން ދާ މީހުންނަށެވެ. އެއީ ކޮން ބައެއްކަން ނިންމަނީ އެޗްޕީއޭއިންނެވެ.\nމިދިޔަ ދުވަސްތަކުގައި ސަރުކާރުގެ ކުންފުނިތަކުގެ ވެރިންނާއި ސަރުކާރުގެ ބައެއް އިސްވެރިންނަށް ގައިޑްލައިންއިން ލުއި ދީފައިވެއެވެ. ފޮރިން މިނިސްޓަރު ޝާހިދު ކަރަންޓީންގައި ހުންނަވައިގެން އިވެންޓްތަކުގައި ބައިވެރިވާން ދިއުމުގެ ހުއްދަ ދިނެވެ. އެމްޓީސީސީ އާއި ފެނަކަ ފަދަ ސަރުކާރު ކުންފުނިތަކުގެ ވެރިންނަށް އެ ކުންފުނިތަކުން އަތޮޅުތެރޭގައި ހިންގަމުންދާ ޕްރޮޖެކްޓްތަކަށް ރަށްރަށައް ދިއުމުގެ ހުއްދަ ދީފައިވެއެވެ.\nމިފަދަ ދަތުރުތަކުގައި އެ ރަށްރަށުގެ އެކި ސަރަހައްދުތަކަށް އެ ބޭފުޅުން ވަޑައިގަންނަވައެވެ. ގިނަ އަދަދެއްގެ ރައްޔިތުންނާއި ބައްދަލުކުރެއެވެ. އެކަމަކު ކޮވިޑްގެ ޓްރާސްމިޝަނެއް އޮތް މާލެ ސިޓީން އެހެން ރަށްރަށައް ގޮސް ކަރަންޓީންނުވެ އާންމުންގެ ތެރެއަށް ނިކުމެ އުޅުމުގެ ނުރައްކާ ކޮންމެ ރެއަކު ސިއްހީ ހިދުމަތްތެރިން ވިދާޅުވެ ދެއްވައެވެ. އެއީ ރަށްރަށައް އޮތް ބޮޑު ނުރައްކަލެއްކަން ވިސްނަވައިދެއެވެ. މާލެއިން އެހެން ރަށްރަށައް ކަރަންޓީން ނުވެ ދިއުމުގެ ހުއްދަ ނުދެނީ އެހެން ވެގެން ކަމަށް ވިދާޅުވެއެވެ. ނަމަވެސް އޭގެ އަނެއްކޮޅުން ދެން ކަންކަން ކުރާ ގޮތް ރައްޔިތުންނަށް ފެނެއެވެ.\nހޯރަފުށީ އެއާޕޯޓަށް ޓެސްޓް ފްލައިޓް ޖެއްސުން: މާލެއިން އެ ރަށައް ވަޑައިގެންނެވި ބޭފުޅުންނާއެކު ރަށުގެ ބައެއް ރައްޔިތުން ފޮޓޯއަކަށް ހުއްޓިގެން --\nތިލަދުންމަތީ އުތުރުބުރީގައި ތަރައްގީކުރި ހޯރަފުށި އެއާޕޯޓް ހުޅުވުން މިއަދު އެބައޮތެވެ. އެ ރަސްމިއްޔާތަށް ރައީސުލްޖުމްހޫރިއްޔާއާ ވަޒީރުންނާއި ސަރުކާރުގެ އިސްވެރިން ވަޑައިގަންނަވާނެ އެވެ. ކޮވިޑްގެ ޓްރާސްމިޝަން އޮތް މި މާލެ ސިޓީންނެވެ. މިދިޔަ ހޯމަ ދުވަހު ޓެސްޓް ފްލައިޓް ޖެއްސުމުގެ ރަސްމިއްޔާތަށް ކުންފުނިތަކުގެ ވެރިންނާއި މަޖިލިސް މެންބަރުން އަދި މާލެއިން ޓީމުތައްވެސް އެ ރަށައް ދިޔައެވެ.\nރައްޔިތުންގެ ސުވާލަކީ މިއީއެވެ. އެ ބޭފުޅުންގެ ގައިން ކޮވިޑް ފެތުރުމުގެ ފުރުސަތު ނެތީ ހެއްޔެވެ. ނޫނީ އެ ރަށަކަށް ބަލި ގޮސް މުޅި ރަށައް ކޮވިޑް ފެތުރުމުގެ ފުރުސަތު ނެތީ ހެއްޔެވެ.\nއޭގެ ތަންކޮޅެއް ކުރިއެވެ. ރާއްޖެއާ އިންޑިއާގެ ކޮންޗިން ފެރީ ފެށުމުގެ ގޮތުން ރާއްޖެއަށް އައި ފުރަތަމަ ފެރީ ދަތުރަށްވެސް މާލެއިން އެތަށް ބަޔަކު ކުޅުދުއްފުއްޓަށްދިޔައެވެ. އެފަހަރު މާލެއިން ދިޔަ ފުލުހުންގެ ޓީމުން ބަޔަކު ކޮވިޑަށް ޕޮޒިޓިވްވެސް ވިއެވެ. އަދި އެ މީހުންނާއެކު ކުޅުދުުއްފުށި، ދިއްދޫ އަދި ށ އަތޮޅުގެ ބައެއް ރަށްރަށުގައި މަސައްކަތް ކުރަމުންދިޔަ ފުލުހުންވެސް ޕޮޒިޓިވްވިއެވެ.\nއެ ފަހަރުވެސް ސަރުކާރުގެ އިސްވެރިންނާއި މީޑިއާތައް ކުޅުދުއްފުއްޓަށް ގެންގޮސް ކަރަންޓީންނުވެ ރަށުތެރޭގައި އުޅުނެވެ. އެކަމާއި އެ ރަށުގެ ރައްޔިތުން ކަންބޮޑުވުންވެސް ފާޅުކުރިއެވެ. ނަމަވެސް އެ ދަތުރު އިންތިޒާމްވެގެން އައީ އެޗްޕީއޭއިން ދިން ހާއްސަ ހުއްދައިގެ ދަށުންނެވެ.\nބޯޑަރު ހުޅުވުމާއެކު ފުރަތަމަ ޖެއްސި ގަތަރު އެއާވޭސްގެ ފްލައިޓުން މީހުން ފައިބަނީ -- ފޮޓޯ: އާއިމް ޒަމީރު | އަވަސް\nމީގެ އިތުރުން ރާއްޖެއިން ބޭރުން އަންނަ ފަތުރުވެރިން ނެގެޓިވް ޕީސީއާރު ޓެސްޓަކާއެކު ރާއްޖެ އާދެވޭނެ ގޮތް ވަނީ ހަމަޖައްސާފައެވެ. ފުރަތަމަ ބޯޑަރު ހުޅުވާލީ ނެގެޓިވް ޕީސީއާރު ޓެސްޓެއްވެސް ނުގެނެސް އާދޭ ގޮތަކަށެވެ. އެތަށް ބައެއްގެ ކަންބޮޑުވުންތަކާއެކު ޕީސީއާރު ޓެސްޓެއް ހަދާ ނެގެޓިވް ސެޓިފިކެޓް ހުށައެޅުމުން ނޫނީ އެތެރެ ނުވެވޭ ގޮތަށް ހެދީ ބޯޑަރު ހުޅުވާލިތާ ދުވަސްތަކެއް ފަހުންނެވެ. ނެގެޓިވް ޕީސީއާރު ޓެސްޓަކާއެކު ރާއްޖެ އައިސް ރިސޯޓްތަކުގެ އިތުރުން ގެސްޓް ހައުސް ހިންގާ ރަށްރަށަށް ފަތުރުވެރިންނަށް ދެވެއެވެ.\nއާންމުންގެ ސުވާލަކީ މިއީއެވެ. ފަތުރުވެރިންނަށް އޮތް ފުރުސަތު މާލެއިން ރަށްރަށައް ދާން ބޭނުންވާ ދިވެހިންނަށް ނެތީ ކީއްވެ ހެއްޔެވެ. 14 ދުވަހު ކަރަންޓީން އުވާލާ ޕީސީއާރު ޓެސްޓެއް ހެދުމުން ނެގެޓިވްވާ މީހުން ރަށްރަށައް ނުފޮނުވަނީ ކީއްވެ ހެއްޔެވެ. ބައެއް މީހުންގެ ނަޒަރުގައި އެޗްޕީއޭއިން ބިދޭސީންނާއި ދިވެހިން ތަފާތު ކުރެއެވެ. ގައިޑްލައިންގެ ހުރިހާ ދައްޗެއް އޮތީ ދިވެހިންނަށެވެ.\nނަމަވެސް އެޗްޕީއޭއިން އެކަން ދޮގުކުރެއެވެ. އެޗްއީއޯސީގެ ތަރުޖަމާން ޑރ. ނަޒްލާ ރަފީގަށް އެ ސުވާލު ނޫސްވެރިއަކު އަމާޒުވެސް ކުރިއެވެ. ސުވާލަށް ޖަވާބު ދެއްވުމުގެ ކުރިން ނަޒްލާ ފުރަތަމަ ދިމާކޮށްލެވީ ނޫސްވެރިޔާއާއެވެ. ވިދާޅުވީ "އަޅުގަނޑަށް ވަރަށް ރަނގަޅު އިނގޭތޯ ތި ބޭފުޅުން އަޅުގަނޑުމެން ޕްރެސްގައި ދޭ ޖަވާބުތައް ކަވަރު ކުރައްވާ ކަމުގައިވަންޏާ ބައިވެރިވެވަޑައިނުގެންނެވިޔަސް،" ކަމަށެވެ. ބައެއް މީހުންގެ ނަޒަރުގައި މިއީ ގައިޑްލައިން ތަންފީޒު ކުރުމުގައި އެޗްޕީއޭއިން ގޯސްހަދާފައިވާ މިންވަރަށް ވެވުނު އިއުތިރާފެކެވެ. އެހެން ނޫންނަމަ މި މޭރުމުން އެކަމަނާ ވާހަކަ ނުދެއްކެވީސްއެވެ.\nނަޒްލާ އެ ރޭ އެހެން ވިދާޅުވީ ކުރިން ޕްރެސްއެއްގައިވެސް އެ ސުވާލަށް ޖަވާބު ދެއްވާފައިވާ ކަމަށް ވިދާޅުވެއެވެ. ހަފްތާއަކު ތިން ހަތަރު ރޭ ބާއްވާ ޕްރެސްތަކުގައި ގިނައިން ދައްކަނީ އެއް ވާހަކަތަކެކެވެ. އޭގެ އިތުރުން ފަހުގެ އަޕްޑޭޓްތަކެވެ. ނޫސްވެރިން އެއް ސުވާލެއް ތަކުރާރުކޮށްވެސް ކޮށްފާނެއެވެ. އެއް ވާހަކައެއް ފަށްފަށްކޮށްވެސް ދައްކަން ޖެހިދޭނެއެވެ. އެއީ ގިނަގިނައިން ހަނދާން ކޮށްދޭށެވެ. މި ބަލިން ސަލާމަތްވާން އެއީ ކުރާން ޖެހޭ ކަމެކެވެ. އެހެންވީމަ ދިވެހިންނާއި ބިދޭސީން ތަފާތު ކުރޭތޯ ސުވާލު ކުުރުމުން މިވަރު އަރުވާލަން ހެޔޮ ނުވާނެއެވެ.\nދެން އޮތީ އެ ތުހުމަތަށް އޮތް އަސްލު ޖަވާބެވެ.\n"އެއްގޮތަކަށްވެސް ތަފާތު ކުރަނީކީ ނޫން ދިވެހިންނަކާއި ބޭރު މީހުންނަކާއެއް. ޕީސީއާރު ނެގެޓިވް ޓެސްޓެއް ހަދައިގެން އައި ކަމުގައިވިޔަސް ކުރިންވެސް ދެންނެވިހެން ރިސޯޓްތަކުގައި ނުވަތަ ގެސްޓްހައުސްތަކުގައި ޖެހެނީ ވަކި ގައިޑްލައިންތަކަކާއެކުގައި. ރިސޯޓްތަކުން މީހުން ދިރިއުޅޭ ރަށްރަށަށްވެސް ދަތުރެއް ނުކުރެވޭ ކަރަންޓީން ނުވެއެއް،" ނަޒްލާ ވިދާޅުވިއެވެ.\nކޮވިޑްގެ ބަލިމަޑުކަމުން ރައްކާތެރިވުމަށް ފިޔަވަޅުތައް ވަރަށް މުހިންމެވެ. އެޗްޕީއޭއިން މިހާރު އަޅާފައިވާ ފިޔަވަޅުތައްވެސް ރަނގަޅެވެ. އާންމު ހާލަތަށް ދެވެން އޮތީ އެ ފިޔަވަޅުތައް އަޅައިގެންނެވެ. ކޮވިޑް ބަލިމަޑުކަމަކީ ނުރައްކާތެރި ބަލިމަޑުކަމަށް ވަނީ އެ ބައްޔަށް ހާއްސަ ވަކި ބޭހެއް، ވެކްސިނެއްވެސް ނެތުމުންނެވެ. އަހަރު ދުވަހުގެ މަސައްކަތުންވެސް ދުނިޔެއަށް މި ބައްޔަށް ބޭހެއް ނުހޯދުނެވެ. އެހެންވީމަ މިއީ ފަރުވާ ކުޑަކޮށްލެވޭނެ ބައްްޔެއް ނޫނެވެ. ފެތުރެން ދޫކޮށްލައިގެން ތިބެވޭނެ ބައްޔެއްވެސް ނޫނެވެ.\nނަމަވެސް ފިޔަވަޅުތަކާމެދު ރައްޔިތުން ސުވާލު އުފައްދަނީ ތަންފީޒީ އިދާރާއިން އަމަލު ކުރާ ގޮތުންނެވެ. ކޮންމެ ދުވަހަކު މަޖިލީސް އެއްވަނީއެވެ. ސިޔާސީ ހަރަކާތްތައް ކުރިއަށް ދަނީ އެވެ. ވެރިން އަތޮޅުތަކަށް ދަތުރު ކުރަނީއެވެ. ރައްޔިތުން ރަށު ބަންދުގައެވެ. މިއީ ލޮލަށްވެސް ނުފެންނަ ވައިރަހަކުން ފެތުރޭ ބައްޔަކުން ސަލާމަތްވާން އުޅޭ ބަޔަކު އުޅޭނެ ގޮތެއް ނޫނެވެ. ރައްޔިތުން ބުނަނީ މި ވާހަކައެވެ.\nރާއްޖެއިން ބޭރުން އަންނަހާ ބިދޭސީ މަސައްކަތްތެރިން ކަރަންޓީން ނުވާކަން އެޗްޕީއޭއަށް އެނގޭނެއެވެ. އެ މީހުން ކަރަންޓީންވާ ކަމަށް އޮންނަނީ ހަމައެކަނި ލިޔުމުގައެވެ. އެ މީހުން ކަރަންޓީންވާކަން އެޗްޕީއޭއިން ޔަގީން ނުކުރާކަން ބިދޭސީ މަސައްކަތްތެރިން ގެންނަ މީހުންނަށް އެނގެއެވެ. އެހެންވީމަ 14 ދުވަހު އެ މީހާ ކަރަންޓީންގައި ބަހައްޓަން ޖެހޭ ކަމަށް އެ މީހުން ނުދެކެނީއެވެ.\nއިހަކަށް ރޭ ކައިވެންޏެއްގެ އުފުލުގައި މާލޭގައި ދެ މިނެޓަކަށް ހަވާ އެރުވިއެވެ. އެ މަންޒަރު ބަލަންވެސް އެތަށް ސަތޭކަ ބަޔަކު ޖަމާވިއެވެ. އެކަން ހުއްޓުވަންވެސް ބަޔަކު ނޫޅެއެވެ. ކެފޭ/ހޮޓާތައް އެ އޮތީ ފުރިފައެވެ. ހަފްތާ ބަންދަށް ފިނޮޅުތަކަށް ދިއުމާއި މަސް ދަތުރު ދިއުން އޮތީ އިންތިހާއަށެވެ. މިއިން ކަމެއް ނުހުއްޓުވެއެވެ. އެހެންވީމަ ހަމައެކަނި ރަށްރަށައް ދިއުން މަނާކޮށްގެން ގައިޑްލައިން ތަންފީޒު ކުރަނީ ކަމަށް ދެއްކުމަކީ ވަރަށް ބޮޑު ގޯހެކެވެ.\nއެއް ބަޔަކަށް އެޗްޕީއޭގެ ގައިޑްލައިނަކީ ޖޯކެކެވެ. އަނެއް ބަޔަކަށް އެއީ ސިޔާސީ ގައިޑްލައިނެކެވެ. ބޭނުމަކީ ވަކި ބައެއްގެ ސިޔާސީ ހަރަކާތްތައް ހުއްޓުވުމެވެ. ނަމަވެސް ގައިޑްލައިން މުހިންމެވެ. ގައިޑްލައިނެއް އޮންނަންވެސް ޖެހެއެވެ. މި ހުރިހާ ވާހަކަތަކަކަށް އަސްލު ފުރުސަތު ހުޅުވާލީ އެޗްޕީއޭއިންނެވެ. ތަފާތު ތުހުމަތުތަކާއި ވާހަކަތައް ދައްކަން، އެ ވާހަކަ ދައްކާ ބަޔަކަށް ދިން ފުރުސަތަކީ ގައިޑްލައިން ތަންފީޒު ކުރުމުގައި ތިޔަ ގެންގުޅޭ ދެކޮޅު ނުޖެހޭ ސިޔާސަތެވެ.


Umar ge aburaa behunu massala bala nunimey | Mihaaru\nކުރީގެ ހޯމް މިނިސްޓަރު އުމަރު ނަސީރާއި (ކ) އާއި މެމްބަރު ފަލާހު. - ފޮޓޯ: މިހާރު\n23 ޖުލައި 2017 - 12:32 24 comments\nޕީޕީއެމުން ބޭއްވި ޖަލްސާއެއްގައި، މަޖިލީހުގެ އިނގުރައިދޫ ދާއިރާގެ މެމްބަރު އިބްރާހިމް ފަލާހް، ކުރީގެ ހޯމް މިނިސްޓަރު އުމަރު ނަސީރުގެ އަބުރަށް އަރައިގެންފައިވާ ކަމަށް ވިދާޅުވެ، އެ ވާހަކަތައް ޓީވީއެމާއި ޗެނަލް 13 އިން ވަގުތުން ގެނެސްދިން މައްސަލަ ބަލައި ނުނިމޭ ކަމަށް ބްރޯޑްކާސްޓިން ކޮމިޝަނުން މިއަދު ބުނެފި އެވެ.\nބްރޯޑްކާސްޓިން ކޮމިޝަންގެ ސެކްރެޓަރީ ޖެނެރަލް މުހައްމަދު ނާސިހު ވިދާޅުވީ އުމަރުގެ އަބުރާ ބެހުނު ކަމަށް ބުނެ، އެ ކޮމިޝަނަށް ހުށަހެޅި މައްސަލަ ތަހުގީގު ކުރަމުން އަންނަ ކަމަށެވެ. އަދި އެ މައްސަލަ ބަލައި ނިމުމުން އެޅި ފިޔަވަޅެއް ކޮމިޝަނުން ހިއްސާ ކުރާނެ ކަމަށް އޭނާ ވިދާޅުވި އެވެ.\nއުމަރު ހުށަހެޅުއްވި މައްސަލައިގެ ތަހުގީގު ނުނިމި ލަސްވާ ސަބަބާ ގުޅޭ ގޮތުން ނާސިހު ވިދާޅުވީ ބައެއް މައްސަލަތައް ބަލައި ފިޔަވަޅު އެޅުމުގެ ކުރިން ގިނަ މައުލޫމާތުތަކެއް ހޯދަން ޖެހޭ ކަމަށެވެ. އެހެންވެ، ބައެއް މައްސަލަތައް ނިންމުމަށް ވަގުތު ނަގަނީ ކަމަށް އޭނާ ވިދާޅުވި އެވެ.\nޓީވީއެމާއި ޗެނަލް 13 އިގެ މައްސަލަ ބަލައި ދިނުމަށް އެދިވަޑައިގެން އުމަރު ކޮމިޝަނަށް ހުށަހެޅުއްވީ މިދިޔަ އޭޕްރީލް ފަހެއްގަ އެވެ. އަދި މައްސަލަ ބަލަން ފެށި ކަން ކޮމިޝަނުން ހާމަކުރީ އެ މަހުގެ 18 ގަ އެވެ.\nރާއްޖޭގެ މިނިވަންކަމަށް 50 އަހަރު ފުރުމުގެ މުނާސަބަތާ ގުޅިގެން އެކި މަސައްކަތްތައް އެކި ފަރާތްތަކާ ހަވާލު ކުރުމުގައި، އޭރުގެ ހޯމް މިނިސްޓަރު އުމަރު ކޮރަޕްޝަން ހިންގަވާފައިވާ ކަމަށް ޕީޕީއެމްގެ ޖަލްސާއެއްގައި ފަލާހް ވަނީ ވިދާޅުވެފަ އެވެ. އެހެންވެ، އުމަރު ވިދާޅުވި ގޮތުގައި އެއީ އޭނާގެ އަބުރަށް އަރައިގަތުމެވެ. ފަލާހްގެ މައްސަލަ ބަލައިދިނުމަށް އެދި އުމަރު ވަނީ ފުލުހުންނަށް ވެސް ހުށަހަޅައިފަ އެވެ.\nއުމަރު ކުރިން ވިދާޅުވީ މިނިވަން 50ގެ އެކި ހަރަކާތްތަކާ ގުޅޭ ކަންކަން އެކި ފަރާތްތަކާ ހަވާލު ކުރުމުގައި ކޮރަޕްޝަންގެ އެއްވެސް އަމަލެއް އޭނާ ހިންގާފައި ނުވާނެ ކަމަށެވެ.\nދެ ޓީވީ ޗެނަލްގެ މައްސަލަ ބަލައިދިނުމަށް އުމަރު ބްރޯޑްކާސްޓިން ކޮމިޝަނަށް ހުށަހެޅުއްވީ އަބުރުގެ ގާނޫނުގެ 36 ވަނަ މާއްދާގެ (ހ) ގެ ދަށުންނެވެ. އެ މާއްދާގައިވާ ގޮތުން، ވަގުތުން ގެނެސްދޭ އިވެންޓެއްގައި، ގާނޫނުގައި ބަޔާންކުރާ ހަމަތަކާ ތައާރުޒުވާ ކޮންޓެންޓެއް ހިމެނިއްޖެ ނަމަ، އެ އިވެންޓެއްގެ ބްރޯޑްކާސްޓިން ވަގުތުން މެދުކަނޑާލަން ޖެހެ އެވެ.\nޓީވީއެމާއި ޗެނަލް 13ގެ މައްސަލަ ސާބިތުވެއްޖެ ނަމަ، އަބުރުގެ ގާނޫނުގެ ދަށުން އެއިން ކޮންމެ މީޑިއާއެއް 50،000ރ. އާއި ދެ މިލިއަން ރުފިޔާއާ ދެމެދުގެ އަދަދަކުން ޖޫރިމަނާ ކުރާނެ އެވެ.\nއުމަރު ވިދާޅުވީ އޭނާގެ އަބުރަށް ފަލާހް އަރައިގެންފައި ވަނީ އަބުރުގެ ގާނޫނުގެ 10 ވަނަ މާއްދާގެ (ނ) ގައި ވާ ފަދަ ސާބިތު ނުހިފޭ ދޮގު ބަހެއްގެ މައްޗަށް ބިނާކޮށް ކަމަށެވެ. ސަބަބެއް ކަމަށް ކަމަށް އުމަރު ދެއްކެވީ ފަލާހް އެ ވިދާޅުވާ ފަދަ ކަމެއް އެއްވެސް މުއައްސަސާއަކުން ސާބިތުވެފައި ނުވާތީ އެވެ.\nދިވެހި ސަރުކާރުގެ ތެރޭގައި ހުރި ހިޔާނާތާއި ވައްކަންތައް ހާމަވާ ގޮތަށް އަލް ޖަޒީރާ އިން ތައްޔާރުކުރި ތަހުގީގީ ރިޕޯޓް ރީބްރޯޑްކާސްޓް ކުރުމާ ގުޅިގެން މީޑިއާ ނެޓުން ވަނީ ފަސް ލައްކަ ރުފިޔާ އިން ޖޫރިމަނާކޮށްފަ އެވެ. އަދި އެ ފައިސާ މިދިޔަ ހަފްތާގައި އެ ކުންފުނިން ވަނީ ކޮމިޝަނަށް ދައްކައިފަ އެވެ.\nމީގެ އިތުރުން ރައީސް އަބްދުﷲ ޔާމީންގެ އިއްޒަތަށް ގެއްލުންވާ ގޮތަށް ރާއްޖެ ޓީވީން ކޮންޓެންޓެއް ގެނެސްދިން ކަމަށް ބުނެ، އެ ޓީވީ ސްޓޭޝަން ދެ ފަހަރެއްގެ މަތިން ޖޫރިމަނާ ކުރި އެވެ. އެގޮތުން ރާއްޖެ ޓީވީން ވަނީ ބްރޯޑްކާސްޓިން ކޮމިޝަނަށް އެއް މިލިއަނަށްވުރެ ގިނަ ރުފިޔާ ދައްކައިފަ އެވެ.\nއިތުރު ލިޔުންތައް އުމަރު ނަސީރު މޯލްޑިވްސް ބްރޯޑްކާސްޓިން ކޮމިޝަން ޓީވީ މޯލްޑިވްސް ޕީޕީއެމް ރާއްޖެ ޓީވީ އަބުރާ ބެހުން މެމްބަރު މުހައްމަދު ފަލާހް (މާފަންނު ހުޅަނގު)\nޓީވީއެމާއި ޗެނަލް 13 ގެ މައްސަލަ ބަލައިދިނުމަށް ހުށަހަޅައިފި


އަންނާރު އަކީ ވެސް މޭވާގެ ތެރޭގައި ހިމެނޭ ވަރަށް މީރު މޭވާ އެކެވެ. އަންނާރުގެ ތެރޭގައި ކުދިކުދި އޮށްތަކެއް ހުރެއެވެ. އާންމު ގޮތެއްގައި ކައިއުޅެނީ މިއޮށްތަކުގެ ވަށައިގެން ހުންނަ މަޑު ކާން ބޭނުންކުރާ ބައެވެ. އަންނާރުގެ ވެސް ތަފާތު ވައްތަރު ތައް ހުރެއެވެ. މިއީ ވެސް ހަށިގަނޑަށް ފައިދާހުރި އެތައް މާއްދާތަކަކުން މުއްސަދި މޭވާ އެކެވެ.\nއަންނާރުން ލިބޭ ބައެއް ޞިއްޙީ ފައިދާތައް\nހިތުގެ ބަލިތައް: އަންނާރު ބޭނުންކުރުމަކީ ސްޓްރޯކް ޖެހުން، ހާރޓް އެޓޭކް ޖެހުން ފަދަ ހިތާއި ލެހޮޅިތަކާއި ގުޅުންހުރި ބަލިތައް ޖެހުމުގެ ފުރުޞަތު ކުޑަކޮށްދޭ ކަމެކެވެ. ދިރާސާތަކުން ދައްކާގޮތުގައި އަންނާރު ޖޫސް ކޮންމެ ދުވަހަކު ބޭނުންކުރުމަކީ ހަށިގަނޑުގައި ލޭދައުރުވުން ރަގަޅުކުރުމުގައި އެހީތެރިވެދީފާނެ ކަމެކެވެ. އަންނާރުގައި ހިމެނޭ ތަފާތު އެންޓި އޮކްސިޑެންޓް ތަކުގެ ސަބަބުން ލޭހޮޅިތަކުގައި ސަރުބީ ތަތްވުން ހުއްޓުވައި ލޭހޮޅިތައް ބެދުނަނުދީ ހިފަހައްޓައިދެއެވެ. ނަތީޖާއެއްގެ ގޮތުން ހިތާއި ލޭހޮޅިތަކާއި ގުޅުންހުރި ބަލިތަކުން ދުރުކޮށް ދެއެވެ. އަދި ލޭގައި ނުރަގަޅު ސަރުބީގެ އަދަދު ދަށްކޮށް، ރަގަޅު ސަރުބީގެ މިންވަރު އިތުރުކުރުވައެވެ.\nކެންސަރުން ރައްކާތެރިވުން: އަންނާރުގައި ބާރުގަދަ އެންޓި އޮކްސިޑެންޓް “ފްލޭވޮނޮއިޑް” ހުރެއެވެ. މިއީ ފްރީ ރެޑިކަލްތަކުން ހަށިގަނޑުގެ ސެލްތަކަށް ލިބޭގެއްލުން ކުޑަކޮށްދޭ މާއްދާ އެކެވެ. މިސަބަބާހުރެ ވަރަށް ގިނަ ޞިއްޙީ ތަޖުރިބާކާރުން ކެއުމުގައި އަންނާރު ހިމެނުމަށް އިރުޝާދު ދެއެވެ.\nއުރަމަތީގެ ކެންސަރު: އިސްރާއީލްގައި ހަދާފައިވާ ދިރާސާއެއް ބުނާގޮތުގައި އަންނާރު ޖޫސް ބޭނުންކުރުމަކީ އުރަމަތީގެ ކެންސަރު ޖައްސާ ސެލްތައް ގަނޑެއްގެ ސިފައިގައި އެއްވެ ބޮޑުވުން މަނާކޮށްދޭ ކަމެކެވެ. އަދި އެފަދަ ސެލްތައް ހަލާކުކޮށް ނެތިކޮށްލާ ކަމެކެވެ.\nފުއްޕާމޭގެ ކެންސަރު: މީދާ ބޭނުންކޮށްގެން ހަދާފައިވާ ތަޖުރިބާތަކުން އެނގިފައިވާ ގޮތުގައި އަންނާރު ބޭނުންކުރުމަކީ ފުއްޕާމޭގެ ކެންސަރުގެ ސެލްތައް ބޮޑުވުން ހުއްޓުވައި ޓިއުމަރު ހިންދާލާނެ ކަމެކެވެ.\nޕްރޮސްޓޭޓް ކެންސަރު: މީދާ ބޭނުންކޮށްގެން ހަދާފައިވާ ތަޖުރިބާއިން އެނގުނު ގޮތުގައި ޕްރޮސްޓޭޓް ކެންސަރުގެ ސެލްތައް އުފެދި ބޮޑުވުން އަންނާރު ބޭނުންކުރުމުން ހުއްޓެއެވެ.\nލޭމަދުވުމުން ރައްކާތެރިކޮށްދިނުން: އަންނާރުގައި ދަގަނޑު ގިނައިން ހުރެއެވެ. ނަތީޖާއެއްގެ ގޮތުން ލޭމަދުވުމުން މެދުވެރިވާ، ވަރުބަލިވުން، ބޯއެނބުރުން، ވަރުދެރަވުން ފަދަ މައްސަލަތަކަށް އަންނާރު ބޭނުންކުރުމުން ލުއިކަން ގެނެސްދެއެވެ.\nތުއްތު ދަރިފުޅުގެ ސިކުނޑި ރައްކާތެރިކުރުން: ދިރާސާއަކުން ދައްކާފައިވާ ގޮތުގައި މައިމީހާ އަންނާރު ޖޫސް ބޭނުންކުރުމަކީ ތުއްތު ދަރިފުޅުގެ ސިކުނޑިއަށް ލިބޭ އަނިޔާތަކުން ރައްކާތެރިކޮށްދޭނެ ކަމެކެވެ.\nލޭގެ ޕްރެޝަރު ދަށްކުރުން: ދިރާސާއަކުން ދައްކާފައިވާ ގޮތުގައި ކޮންމެ ދުވަހަކު 1.7 އައުންސްގެ އަންނާރު ޖޫސް ބޭނުންކުރުމަކީ ސިސްޓޮލިކް ޕްރެޝަރު5އިންސައްތަ ދަށްވާނެ ކަމެކެވެ.\nހަކުރު ބަލި، ހުޅުތައް ދުޅަވުން، އަދި ލޭހޮޅިތައް ހަރުވުން: އަންނާރު ބޭނުންކުރުމަކީ ބަޔާންކުރެވިފައިވާ ބަލިތައް ޖެހުމުގެ ފުރުޞަތު ކުޑަކޮށްދީފާނެ ކަމެކެވެ. އަންނާރުގައި އެކުލެވޭ ޚާއްޞަ ސިފަތަކެއްގެ ސަބަބުން، ލޭހޮޅިތައް ބޯވެ، ހަރުކޮށްލާ ބަލިތަކާއި، ހުޅާއި މަޑުކަށިތައް ހަލާކުކޮށްލާ ބަލިތަކަށް މިމޭވާ ބޭނުންކޮށްގެން ލުއެއް ހޯދައިދެވިދާނެ ކަމަށް ބުނެވެއެވެ. ނަމަވެސް މިކަންކަން އިލްމީ ހޯދުންތަކުން އަދި ޔަގީންކުރެވިފައެއް ނުވެއެވެ. ވަރަށް ގިނަ ދިރާސާތަކުން އެނގިފައިވާ ގޮތުގައި އަންނާރު ޖޫހަކީ މަޑުކަށި ހަލާކުވުން ހުއްޓުވާ ކަމެކެވެ.\nވިޓަމިން އިން މުއްސަދިވެފައިވުން: އަންނާރަކީ ތަފާތު ވިޓަމިން ތަކުން މުއްސަދިވެފައިވާ މޭވާ އެކެވެ. އެގޮތުން އަންނާރުގައި ހިމެނޭ ފާހަގަކޮށްލެވޭ ވިޓަމިންގެ ބާވަތްތަކުގެ ތެރޭގައި، ވިޓަމިން އޭ، ވިޓަމިން ސީ، ވިޓަމިން އީ އަދި ފޮލިކް އެސިޑް ހިމެނެއެވެ.\nދަތުގައި މެރައާއި ކޮބަޑި ޖެހުމުން ދުރުކޮށްދިނުން: އާންމުކޮށް އަންނާރު ބޭނުންކުރުމަކީ ދަތުގައި މެރައާއި ކޮބަޑި ޖެހުމުގެ ފުރުޞަތު ކުޑަކޮށްދޭނެ ކަމެކެވެ.\nލޮލުގެ ފެނުން ސާފުކުރުމުގައި ވެސް އަންނާރު ބޭނުންކުރުން އެހީއަކަށް ވެއެވެ. ބަނޑުގައި ރިހުން ކުރިމަތިވުމުން ކުޑަލޮނު ކޮޅަކާއި އަސޭމިރުސް ކޮޅަކާއި އެކު އަންނާރު ބޭނުންކުރުމުން ރިހުން ފިލައިދާ ކަމުގައި ބުނެވެއެވެ. ހިރުގަނޑާއި، ދަތުގެ ބަލިތައް ކުޑަކޮށްދިނުމުގައި ވެސް އަންނާރު އެހީތެރިވެދެއެވެ.\nއެހެނިހެން ބައެއް ފައިދާތައް: އަންނާރު އަދި އޭގެ ޖޫސް ބޭނުންކުރުމުން :-\nދުވަސްނުފުރާ ވިހެއުމުގެ ފުރުޞަތު ކުޑަކޮށްދެއެވެ.\nތުއްތު ދަރިފުޅުގެ ބަރުދަން ލުއިވިޔަނުދީ ހިފަހައްޓައެވެ.\nކަރުތެރެ ހަލާކުވުމުން ދުރުކޮށް ދެއެވެ.\nއެލްޒެއިމާ ބަލި ޖެހުމުގެ ފުރުޞަތު ކުޑަކޮށް ދެއެވެ.\nދިފާޢީ ބާރު ވަރުގަދަކޮށްދެއެވެ.\nވައިރަސްތަކާއި ދެކޮޅަށް މަސައްކަތްކުރުމުގެ ބާރު ލިބިދެއެވެ.\nއަރިދަފުސް ރޯގާޖެހުން ކުޑަކޮށް ދެއެވެ.\nhaamimހާމިމް.ކޮމްޙާމިމް.ކޮމްޙާމީމް ޢަލީއަންނާރުއަންނާރު ޖޫސްއަންނާރުން ލިބޭ ބައެއް ޞިއްޙީ ފައިދާތައްމީރު މޭވާމޭވާޞިއްޙީ ފައިދާތައްޖޫސް\n8 މޭ, 2018\n19 އޮކްޓޫބަރު, 2015


India ocean ge Enme hiyygaimu Resort Akah Niyaama Private Island Maldives Hovijje\nއިންޑިއާ ކަނޑުގެ އެންމެ ހިތްގައިމު ރިޒޯޓަކަށް ...\nކޮންޑެނާސް ޓްރެވަލަރޒް ރީޑާރޒް ޗޮއިސް އެވޯޑްސްގެ އިންޑިއާ ކަނޑުގެ އެންމެ ހިތްގައިމު ރިޒޯޓުގެ އެވޯޑު ނިޔާމަ ޕްރައިވެޓް އައިލެންޑް މޯލްޑިވްސް ހޯދައިފިއެވެ. މި އެވޯޑް ނިޔާމައަށް ލިބިފައިވަނީ ކޮންޑެނާސްޓްގެ ރީޑާރސް ޗޮއިސް އެވޯޑް ދިނުމަށް ބާއްވާ އަހަރީ ހަފްލާގެ ތެރެއިންނެވެ.\nކޮންޑެނާސްޓް ރީޑާރސް ޗޮއިސް އެވޯޑްސްއަކީ ދުނިޔޭގެ އެކި ކަންކޮޅުތަކަށް ދަތުރުކުރާ މީހުންގެ ޙިޔާލުގެ މައްޗަށް ބިނާކޮށްދޭ އެވޯޑެކެވެ. މިއަހަރުގެ ރީޑާރސް ޗޮއިސް އެވޯޑްސްއަށް މިލިއަނަކާއި ގާތްކުރާ ޢަދަދެއްގެ ކިޔުންތެރިން އެމީހުންގެ ޙިޔާލު ފާޅުކޮށްފައިވާކަމަށް އެ މަޖައްލާއިން ބުނެއެވެ.\nމީގެކުރިންވެސް ކޮންޑެނާސްޓް ޓްރެވަލާސް އެވޯޑްސްގެ ގިނަ އެވޯޑްތަކެއް ރާއްޖޭގެ ރިސޯޓުތަކުން ވަނީ ހޯދާފައެވެ.\nދުނިޔޭގެ އެކި ކަންކޮޅުތަކުން އެތައް ސަތޭކަ ހާސް ބަޔަކު ކިޔާ ކޮންޑެނާސްޓް ޓްރެވަލަރ މެގަޒިންއަކީ ދުނިޔޭގައި ނެރޭ އެންމެ މަޝްހޫރު އެއް ޓްރެވަލް މެގަޒިންއެވެ. އެމެރިކާ ސަރުކާރުން ދޭ 25 އެވޯޑެއް މި މެގަޒިންއަށް ލިބިފައިވެއެވެ. ޗުއްޓީ ހޭދަކުރުމަށް މަންޒިލެއް އިޚްތިޔާރުކުރުމުގައި ފަތުރުވެރިން ކޮންޑެނާސް ޓްރެވަލް މެގަޒިންއަށް ވަރަށް ބޮޑަށް ބަރޯސާވެއެވެ.\nބޮޑު ޗުއްޓީގައި ސްރީލަންކަންގެ ޚާއްޞަ ފްލައިޓްތަކެއް އައްޑޫސިޓީއަށް\nމިއަހަރުގެ އަހަރީ ޗުއްޓީއާ ދިމާކޮށް ގަން އިންޓަރނޭޝަނަލް އެއާރޕޯޓަށް ޚާއްޞަ ދަތުރުތަކެއް ކުރުމަށް ސްރީލަންކަން އެއަރލަންއިންސްއިން ނިންމައިފިއެވެ. ސްރީލަންކަން ...


އިންތިޚާބީ މަގާމްތައްމިންތީގެ ހަމަހަމަކުރުމަށް އަޅާޚާއްޞަފިޔަވަޅު » Uthema\nކޯޓާ އަކީ ކޮބާ؟\nދީމިޤްރާތީ ސިޔާސީ ނިޒާމެއްގައި އަންހެނުންގެ ބައިވެރިވުން އޮތްމިންވަރު ބެލުމުގައި ރިޢާޔަތްކުރާ މިންގަނޑުތަކަކީ، އަންހެނުން ވޯޓުލާ ނިސްބަތާއި، އިންތިޚާބީ މަގާމުތަކަށް އަންހެނުން ކުރިމަތިލާ ނިސްބަތާއި، އަދި ޤާނޫނުތަކާއި ސިޔާސަތުތައް ހަދާ މަޖިލިސްތަކުގައި ބައިވެރިވާ ނިސްބަތެވެ. ރާއްޖޭގެ ސިޔާސީ މައިދާނުގައި މިންތީގެ ހަމަހަމަކަން އޮތީ ދުނިޔޭގެ އެހެން ޤައުމުތަކާ އަޅާކިޔާއިރު މާފަހަތުގައެވެ. އަދި މި ނިސްބަތް ދަނީ ދުވަހުންދުވަހަށް ފަހަތަށް ޖެހެމުންނެވެ. މިސާލަކަށް، ދިވެހިރާއްޖޭގެ މިންތީގެ ނަހަމަކަމުގެ ނިސްބަތް (ޖެންޑަރ އިންއިކުއަލިޓީ އިންޑެކްސް) 2011 ވަނަ އަހަރުގައި ދުނިޔޭގެ ނިސްބަތުން 52 ވަނައިގައި އޮތްއިރު، މިނިސްބަތް 2015 ގައި 76 ވަނައަށް ވަނީ ވެއްޓިފައެވެ.\nދުނިޔޭގެ ވަރަށް ގިނަ ޤައުމުތަކުގައި އިންތިޚާބީ މަގާމްތަކުގައި އަންހެނުންގެ ބައިވެރިވުން އިތުރުކުރުމަށް އެތަކެއްފިޔަވަޅު އަޅައެވެ. އޭގެތެރޭގައި އެންމެ ފާހަގަކޮށްލެވެނީ ކޯޓާގެ ނިޒާމެވެ. ރާއްޖޭގެ ރައްޔިތުންގެ މަޖިލީހުގައި ކޯޓާއޭ ބުނުމުން އެކަމާ ނުރުހޭމީހުން ވަރަށްގިނައެވެ. ކޯޓާއަކީ ކޯއްޗެއްކަން ނޭގެނީކަމަށް ފަހަރުގައި ވެދާނެއެވެ.\nޕާކިސްތާނުގެ ޤާނޫނުއަސާސީގައި، އެ ޤައުމުގެ ޤާނޫނުހަދާ މަޖިލީހުގެ %17 (ސަތާރަ އިންސައްތަ) ގޮނޑި އަންހެނުންނަށް ކަށަވަރުކޮށްދީފައިވެއެވެ.\nކޯޓާއަކީ، އިންތިޚާބީ މަގާމުތަކަށް އަންހެނުންގެ ޢަދަދު ފިރިހެނުންނާ ހަމަހަމަ ކުރުމަށްޓަކައި އަޅާ ޚާއްސަ ފިޔަވަޅެކެވެ. ދުނިޔޭގެ ދެބައިކުޅައެއްބައި ޤައުމުތަކުގައި މިފަދަ އުޞޫލުތައް އެކަށައަޅާފައިވެއެވެ. މިސާލަކަށް އިންޑޮނީޝިޔާގެ އިލެކްޝަންތަކާގުޅޭ ޤާނޫނުގައިވަނީ، ޕާޓީތަކުން ނެރޭ ކެންޑިޑޭޓުންގެ ތެރެއިން %30 (ތިރީސް އިންސައްތަ) އަންހެން ކެންޑިޑޭޓުންނަށް ކޯޓާއެއް ކަނޑައަޅާފައެވެ. އިންޑޮނީޝިޔާގައި މިޢަދަދަށް ޕާޓީތަކުން ހުށަހަޅާ ލިސްޓުގައި އަންހެނުން ނުހިމެނޭނަމަ، އެޕާޓީއަކުން ހުށަހަޅާ ކެންޑިޑޭޓުންގެ ލިސްޓެއް ބަލައެއް ނުގަނެއެވެ. ނޯވޭއަކީ އެގައުމުގެ ސިޔާސީ ޕާޓީތަކުން އަމިއްލަ އިޚްތިޔާރުގައި އެ ޕާޓީތަކުން އަންހެނުންނަށް ކޯޓާ ކަނޑައަޅާފައިވާ ޤައުމެކެވެ. އަދި ބުނެވިދިޔަ ޤައުމުތަކާ މުޅިންޚިލާފަށް، ޕާކިސްތާނުގެ ޤާނޫނުއަސާސީގައި، އެ ޤައުމުގެ ޤާނޫނުހަދާ މަޖިލީހުގެ %17 (ސަތާރަ އިންސައްތަ) ގޮނޑި އަންހެނުންނަށް ކަށަވަރުކޮށްދީފައިވެއެވެ.\nދުނިޔޭގެ ބައެއް ޤައުމުތަކުގެ ޤާނޫނުހަދާ މަޖިލީހުގައި އަންހެނުން ހިމެނޭ ނިސްބަތް – 2018\nކޯޓާ އަންހެނުންގެ% އަންހެނުންގެ އަދަދު ޖުމްލަގޮނޑި ޤައުމު\nއޮވޭ 61.3 49 80 ރުވާންޑާ 1\nއޮވޭ 41.4 70 169 ނޯވޭ 2\nއޮވޭ 39.6 228 576 ފަރަންސޭސިވިލާތް 3\nއޮވޭ 38.3 46 120 ނިއުޒީލަންޑް 4\nއޮވޭ 38.9 100 257 އާޖެންޓީނާ 5\nއޮވޭ 38.1 24 63 އައިސްލެންޑް 6\nއޮވޭ 38.0 52 137 އިކުއަޑޯ 7\nއޮވޭ 28.6 43 150 އޮސްޓްރިޔާ 8\nއޮވޭ 29.4 176 597 ނޭޕާލް 9\nއޮވޭ 20.6 68 330 ޕާކިސްތާން 10\nއޮވޭ 19.9 30 151 ސަޢޫދީޢަރޭބިއާ 11\nއޮވޭ 19.8 111 560 އިންޑޮނީޝިޔާ 12\nއޮވޭ 13.9 31 223 މެލޭޝިޔާ 13\nއޮވޭ 11.8 64 542 އިންޑީޔާ 14\nނެތް 10.1 47 465 ޖަޕާން 15\nނެތް 5.9 17 289 އީރާން 16\nނެތް 5.9585 ދިވެހިރާއްޖެ 17\nނެތް 5.8 13 225 ސްރީލަންކާ 18\nނެތް 3.1265 ކުވޭތު 19\nއަންހެނުން މުހިއްމުކަން ދޭކަންކަން ތަފާތު\nއަންހެނުން ކަންކަން ހިންގާގޮތް ތަފާތު\nއަންހެނުން ފިރިހެނުންނަށްވުރެ ނަޒާހަތްތެރި\nޚާއްޞަ ފިޔަވަޅު އަޅަންޖެހޭ ސަބަބުތައް:\nޚާއްޞަ ފިޔަވަޅު އަޅަންޖެހޭ ސަބަބުތަކުގެ ތެރޭގައި، ޒަމާނުއްސުރެ އޮންނަ ސަގާފީ މިންތީގެ ނަހަމަކަމުގެ ސަބަބުން ކުރިމަތިކުރުވާ ތަފާތު ކުރުންތަކުން އަރައިގަތުމަށް އެހީތެރިވުން ހިމެނެއެވެ. މިސާލަކަށް، ދިވެހިރާއްޖޭގައި ގޭތެރޭގެ މަސައްކަތުގައި އަންހެނުން ފިރިހެނުންނަށްވުރެ ދެގުނަ އިތުރަށް ވަގުތު ހޭދަކުރަން ޖެހުމާއި، އާއްމުގޮތެއްގައި މީހުން އަދާކުރާ ވަޒީފާތަކުގެ ތެރެއިން ފިރިހެނުންނަށް ލިބޭ އުޖޫރައަކީ އަންހެނުންނަށްވުރެ %20 (ވިހި އިންސައްތަ) އިތުރު ޢަދަދަކަށްވުން ފާހަގަކުރެވެއެވެ. މީގެއިތުރުން، ދަރިން ބެލުމާއި ޢާއިލީ ގޮތުންނާއި އެހެނިހެން ގޮތްގޮތުން މީހުން ބެލުމަކީ އަންހެނަކަށްވީތީ އަންހެނާގެ މައްޗަށް ލާޒިމުވެފައިވާ މަސްއޫލިއްޔަތައި ޒިންމާއެއްކަމަށް މުޖުތަމަޢު ދެކެމުން ދިޔުމަކީ އަންހެނަކަށް ގެއިންބޭރުގައި މަސައްކަތް ކުރުމަށްއެޅޭ ވަރަށްބޮޑު ހުރަހެކެވެ. މިފަދަ ގޮންޖެހުންތަކުން އަރައިގަނެ، ހަމަހަމަ މުޖުތަމަޢުއެއް ބިނާވަންދެން ޚާއްޞަ ފިޔަވަޅުތަކެއްގެ ތެރެއިން ނަމަވެސް، ޤާނޫނުހަދާ މަޖިލީހުގައި އަންހެނުންނަށް ކޯޓާ ހިމެނުން މުހިއްމުވަނީ، އަންހެނުންނަކީ އާބާދީގެ ދެބައިކުޅައެއްބަޔަށް ވެފައި، ސިޔާސީޕާޓީ ތަކުގައިވެސް އަންހެނުންގެ މެމްބަރޝިޕް އޮންނާތީވެ ތިރީގައި ބަޔާންކޮށްފައިވާ ސަބަބުތަކަށްޓަކައެވެ.\nއަންހެނުން މުހިއްމުކަން ދޭކަންކަން ތަފާތުވުން\nދުނިޔޭގެ އެހެންގައުމުގެ ތަޖުރިބާއަށް ބަލާއިރު، ކުދިންބަލާ ޑޭކެއާ ސެންޓަރ ޤާއިމުކުރުމާއި، މިންތީގެ ހަމަހަމަކަން އަދި ދަރިމައިވުމުގެ ސިއްޙަތާގުޅޭ ޙައްގުތައް ކަށަވަރުކުރުމަށް ޤާނޫނުތަކުން ޙައްލު ހޯދައިދިނުމަށް ވަކާލާތުކުރަނީ ގިނައިން އަންހެނުންނެވެ. ޢާއްމުގޮތެއްގައި ޢާއިލާތަކުގެ މަންފާއަށް އިންސާފުވެރި ޙައްލު ހޯދައިދެނީ އަންހެނުން ގިނަ ޤާނޫނުހަދާ މަޖިލިސް ތަކުންނެވެ.\nއަންހެނުން ކަންކަން ހިންގާގޮތް ތަފާތުވުން\nއިޖުތިމާޢީ ކަންކަން ޙައްލުކުރުމަށް އަންހެނުން ބޭނުންކުރާ ހަމަތަކާއި ވައްޓަފާޅި ތަފާތުވުމުން، އިޖުތިމާޢީ ކަންކަން ޙައްލުކުރުމަށް އަންހެނުން ޚިޔާރުކުރާ ޙައްލު ތަފާތުވާތީއެވެ. އަދި މީގެސަބަބުން، ސިޔާސަތުތައް އެކަށައެޅުމުގައި އައު ޒާވިޔާއަކުން ވިސްނުމުގެ ސަބަބުން މަޖިލީހުގެ ބަހުސް އިތުރަށް މުއްސަނދިވެ، ސިޔާސަތުތަކަކީ ޢަމަލީ މައިދާނުގައި ތަންފީޒުކުރުމަށް ފަސޭހަ ސިޔާސަތު ތަކަކަށްވުމުގެ ފުރުޞަތު އިތުރުވާނެއެވެ.\nއަންހެނުން ފިރިހެނުންނަށްވުރެ ނަޒާހަތްތެރިވުން\nދިވެހިރާއްޖޭގައިވެސް ބޮޑެތި ކޮރަޕްޝަންގެ މައްސަލަތަކުގައި ތުހުމަތުކުރެވި ދަޢުވާ އުފުލާފައިވަނީ ގިނައިން ފިރިހެނުންގެ މައްޗަށެވެ. ނާޖާއިޒު މުއްސަދިކަން ލިބިފައިވާކަމަށް ގިނައިން ތުހުމަތު އުފުލިފައިވަނީވެސް ފިރިހެނުންގެ މައްޗަށެވެ. އެހެނީ، ރިޝްވަތުގެ ފައިސާ ގޯނިތައް އުފުލިކަމަށް ރައްޔިތުންގެ މަޖިލީހުގެ ޖަލްސާއެއްގައި އިޢުތިރާފު ވެފައިވަނީވެސް ފިރިހެން މެންބަރެކެވެ.\nކޯޓާ ކަނޑައެޅުމަށް ދެކޮޅުހަދާ މީހުން ދައްކާ ޙުއްޖަތަކީ، އަންހެނުންނަށްވެސް ފިރިހެނުންނަށްވެސް ހަމަހަމަ ފުރުޞަތު އޮންނަންވާނެ ވާހަކައެވެ. އެ މީހުން ނުދައްކާ ވާހަކައަކީ އަދި ފާޅުވާން ބޭނުންނުވާ ޙަޤީޤަތަކީ، އިންތިޚާބީ މަޤާމެއް ކާމިޔާބުކުރުމަށް އޮންނަ މަގުގައި އަންހެނުންނަށް އެތަކެއް ގޮންޖެހުމަކާއި ހުރަސްތަކެއް ހުންނަކެމެވެ. މީގެއިތުރުން، ޤާނޫނުހަދާ މަޖިލީހުގައި މިހާރުވެސް އަންހެނުންތިބެ، އަންހެނުންގެ ޙައްގުގައި ކަންކަމަށް ވަކާލާތުނުކުރާ ވާހަކައެވެ. އަންހެނުންނަށް އެ މަޖިލިސް ތަކުގައި މަދުވެގެން 1/3 (ތިންބައިކުޅައެއްބައި) ނެތި އެމީހުންގެ އަޑުއުފުލާނެ ގޮތެއް ތިޔަބޭފުޅުން ވިދާޅުވެ ދެއްވަބައްލަވާށެވެ. މަޖިލީހުގައި ކަންކަން ނިންމަނީ ވޯޓުންނެވެ. އަންހެނުން ނެތް މަޖިލީހަކުން ނިންމާ ނިންމުންތައް ވެގެންދާނީ މިންތީގެ ނަޒަރަށް ކަނު ނިންމުންތަކަކަށެވެ. މިހާރު ކަންކުރާ އުޞޫލުން އިންތިޚާބުތައް ބާއްވާނަމަ، ސިޔާސީ މަޤާމުތަކަށް އަންހެނުން އިންތިޚާބުވުން އިތުރުކުރުމަށް ފަންސާހަކަށް އަހަރު ނަގާނެއެވެ. އެހެންކަމުން، ކޯޓާއަކީ ރައްޔިތުންގެ މަޖިލީހުގައި އަންހެނުންގެ ބައިވެރިވުން ހަމަހަމަ ކުރުމަށް އޮތް އަވަސް ޙައްލެކެވެ.


Umaru Ge Inzaareh: Thanfeezee Amureh Nunerenees Luthufee Geney? - vNews.mv\nއަހުމަދު ހަމީދު އާދަމް 26 June 2019, 17:50\nނޮވެމްބަރު 3، 1988 ވަނަ ދުވަހު ރާއްޖެއަށް ދިން އުދުވާނީ ހަމަލާ ރޭވުމުގައި އިސްކޮށް ހުރި ހ. ހާޖަރާގޭ އަބްދުﷲ ލުތުފީ، ރާއްޖެ ގެނައުމަށް އެއްވެސް ހުރަހެއްނެތްކަމަށާ ތަންފީޒީ އަމުރެއްް ފުލުހުންގެ މައްޗަށް ނެރުމުގެ ކުރިން ލުތުފީ ރާއްޖެ ގެނައުމަށް ކުރީގެ ހޯމް މިނިސްޓަރު އުމަރު ނަސީރު ގޮވާލައްވައިފިއެވެ.\nއުމަރު މިކަމަށް ގޮވާލެއްވީ އަބްދުﷲ ލުތުފީ ރާއްޖެ ގެނައުން ލަސްވަނީ ގާނޫނީ ގޮތުން ފުރިހަމަ ކުރަންޖެހޭ އިޖުރާއަތުތަކެއް ހުރުމުން ކަމަށް ރާއްޖޭގެ ފޮރިން މިނިސްޓްރީން ބުނެފައިވާތީ އެކަމަށް ރައްދުދެއްވަމުންނެވެ.\nއުމަރު ވިދާޅުވީ ގޮންޖެހުންތަކެއް ހުރިނަމަ އެގޮންޖެހުމަކީ އާއިލާގެ ތެރެއިން ރައީސުލްޖުމްހޫރިއްޔާއަށް އަންނަ ގޮންޖެހުމެއްކަމަށާ ލުތުފީ ހައްޔަރުކުރަން ރެޑް ނޯޓިސް ނެރެފައި އޮތުމަކީ އެއްވެސް ހުރަހެއް، އިތުރު ތަހުގީގެއްނެތި ކުށްވެރިޔާ ވަގުތުން ދިވެހިރާއްޖެއަށް ފޮނުވައިދޭނެކަމެއްކަމަށެވެ.\nކުރީގެ މިނިސްޓަރު އުމަރު ވަނީ އުޒުރު ދެއްކުމަކާއި ނުލައި ލުތުފީ އަނބުރާ ރާއްޖެއަށް ގެނައުމަށް ސަރުކާރުގެ ކަމާބެހޭ ފަރާތްތަކަށް ގޮވާލައްވާފައެވެ. އެހެން ނޫންނަމަ އެ މައްސަލަ ކޯޓަށް ހުށައަޅާ، ތަންފީޒީ އަމުރެއް ފުލުހުންގެ މައްޗަށް ނެރުއްވާނެކަމަށް އުމަރު ވިދާޅުވިއެވެ.\nއަބްދުﷲ ލުތުފީ، ލަންކާގައި ހުންނަ ދިވެހި އެމްބަސީގައި ހުރިކަން ރައީސުލްޖުމްހޫރިއްޔާއާއި ސަރުކާރުގެ އެންމެ އިސްވެރިންނަށް އެނގިވަޑައިގަންނަވާކަމަށާ ސަރުކާރުން މަސައްކަތްކުރީ ލުތުފީއަށް ހިމާޔަތްދީ އެމްބަސީގައި ގެންގުޅުމަށްކަމަށްވެސް އުމަރު ވިދާޅުވިއެވެ.\nއުމަރު ވިދާޅުވީ ސަރުކާރުން މަސައްކަތްކުރުވީ ލުތުފީ ފޮރުވަންކަމަށާ އެއީ ޚިޔާނާތުގެ އަމަލެއްކަމަށެވެ. އަދި ސަރުކާރުން މި ހުރިހާ ދުވަހު ރަސްމީ އިއްޒަތުގައި ބޮޑު ކުށްވެރިއަކު، ދައުލަތުގެ އިމާރާތެއްގައި ގެންގުޅުމަކީވެސް ކުށެއްކަމަށެވެ.\nލަންކާގައި ފިލައިގެން އުޅޭތާ7އަހަރު ދުވަސްފަހުން ލުތުފީ ދިވެހި އެމްބަސީން "ހިމާޔަތް" ހޯދީ އީސްޓަސަންޑޭގެ ބޮންގޮއްވުމުގެ ހާދިސާތަކާއި ގުޅިގެން ލަންކާގެ ފުލުހުން ހިންގާ ވަރުގަދަ އޮޕަރޭޝަނުން ސަލާމަތްވުމަށްކަމަށްވެސް އުމަރު ވިދާޅުވިއެވެ. އަދި ލަންކާގެ ފުލުހުންނަށް ލުތުފީ ފެނުނުނަމަ ހައްޔަރުކުރާނެކަމަށާ އޭނާ ހައްޔަރުކުރަން މީގެ ކުރިންވެސް ލަންކާގެ ފުލުހުން ވަރަށް މަސައްކަތްކޮށްފައިވާކަމަށް އުމަރު ވިދާޅުވިއެވެ.\nއުމަރު ވިދާޅުވީ ލުތުފީ ރާއްޖެގެނެސް ޖަލުގައި ބަންދުކުރާނެކަމަށާ ނަމަވެސް އޭނާ މިނިވަންކުރެވޭނެ މަގެއް ހޯދުމަށް މި ސަރުކާރުން މަސައްކަތް ކުރާނެކަމަށެވެ.


SunOnline: Badhalu hifumuge furusathu nudhy Real'un anehkaa ves Liverpool balikoffi\nބަދަލުހިފުމުގެ ފުރުސަތު ނުދީ ރެއާލުން އަނެއްކާ ވެސް ލިވަޕޫލް ބަލިކޮށްފި\nޢަބްދުﷲ އައިމަން 07 Apr 2021, 08:19\nރެއާލާއި ލިވަޕޫލް ބައްދަލު ކުރި މެޗުގެ ތެރެއިން: އެ މެޗުން ރެއާލް މޮޅުވީ 1-3 އިން ---- ފޮޓޯ/ލައިވްސްކޯ\nޔޫއެފާ ޗެމްޕިއަންސް ލީގުގެ ފައިނަލުގައި 2018 ވަނަ އަހަރު ރެއާލް މެޑްރިޑް އަތުން ބަލިވި ލިވަޕޫލް ބަދަލު ހިފަން ލިބުނު މެޗުން ބަލިވެ ސެމީގެ ޖާގަ ހަނިިވެއްޖެ އެވެ.\nރެއާލްގެ ހޯމް ސްޓޭޑިއަމުގައި ރޭ ކުޅުނު މުބާރާތުގެ ކުއާރޓާ ފައިނަލުގެ ފުރަތަމަ ލެގުގައި ލިވަޕޫލް އަތުން އެ ޓީމު ކުރި ހޯދީ 1-3ގެ ނަތީޖާއަކުންނެވެ. މި މޮޅާ އެކު މީގެ ކުރިން 13 ފަހަރު މުބާރާތް ކާމިޔާބު ކުރި ރެއާލަށް ސެމީގެ އުންމީދު ބޮޑުވި އިރު، އެންފީލްޑުގައި ކުޅޭ މެޗަށް ލިވަޕޫލަށް ޕްރެޝަރު ވަނީ ބޮޑުވެފަ އެވެ.\nރޭގެ މެޗަށް ދެ ޓީމުން ވެސް ނުކުތީ އަނިޔާގެ ސަބަބުން މުހިއްމު ގިނަ ކުޅުންތެރިންތަކެއް ނުލައެވެ. އެގޮތުން ލިވަޕޫލުގެ ޑިފެންސަށް ކުޅެމުން އަންނަ ވާގިލް ވެންޑައިކް އަދި ޖޯ ގޮމެޒްގެ އިތުރުން ޖޯޑަން ހެންޑަސަން ނުހިމަނާ ކުޅުނު އިރު، ރެއާލް މެޗަށް ނުކުތީ ކެޕްޓަން ސާޖިއޯ ރާމޯސް އަދި ކޮވިޑަށް ޕޮޒިޓިވްވި ރަފޭލް ވެރޭން ނުލަ އެވެ.\nރޭގެ މެޗު ފަށައިގެން މޮޅަށް ކުޅެމުން ދިޔަ ރެއާލުން ފުރަތަމަ ހާފުގައި ގިނަ ހަމަލާތަކެއް އުފެއްދި އެވެ. އަނެއްކޮޅުން ލިވަޕޫލުން ދަށް ކުޅުމެއް ކުޅުނު އިރު، އެ ޓީމުން ވަނީ އެ ހާފުގައި ގިނަ ޑިފެންސިވް މިސްޓޭކުތަކެއް ހަދައިދަ އެވެ. ރެއާލަށް އެ މެޗުގައި ލީޑު ނަގައިދިނީ ވިނިޝަސް ޖޫނިއާ އެވެ. ޓޯނީ ކްރޫސް ރެއާލުގެ ހާފުގައި ހުރެފައި ދިން އެ ބޯޅަ ވިނިޝަސް ގޯލުގެ ކަނަށް އަމާޒުކޮށްލި އިރު، އޭގެ އިރަކޮޅެއް ފަހުން ރެއާލުގެ ލީޑު ފުޅާ ކޮށްދިނީ މާކޯ އެސެންސިއޯ އެވެ.\nދެވަނަ ހާފު ފަށައިގެން ލިވަޕޫލުން ކުޅުން ރަނގަޅު ކުރި އިރު، އެ ހާފުގެ ކުރީކޮޅު މުހައްމަދު ސަލާހުގެ ގޯލުން އެ ޓީމު ވަނީ ފަރަގު ކުޑަ ކޮށްފަ އެވެ. އެހެން ނަމަވެސް ރެއާލުން އިތުރު ގޯލެއް ޖަހައި އަލުން މެޗުގެ ކޮންޓްރޯލު ވަނީ ނަގައިފަ އެވެ. މި ގޯލު ވެސް އެ ޓީމަށް ޖަހައިދިނީ ޒުވާން ފޯވާޑް ވިނިޝަސް އެވެ.\nރެއާލްގެ ކާމިޔާބު ކޯޗު ޒައިނުއްދީން ޒިދާން މިހާތަނަށް ވަނީ 50 މެޗު ޗެމްޕިއަންސް ލީގުގައި ރެއާލަށް ކޯޗުކަން ކޮށްދީފަ އެވެ. އޭގެ ތެރެއިން 31 މެޗުން ރެއާލް މޮޅުވި އިރު، ތިން ފަހަރު މުބާރާތުގެ ތަށި އެ ޓީމަށް ވަނީ ހޯދައިދީފަ އެވެ.


Test kurun madhukuran engevi kamahTrump vidhaalhuvee majalakah: White House - vNews.mv\nއެމެރިކާގެ ރައީސް ޑޮނަލްޑް ޓްރަމްޕް ޓުލްސާ ކެމްޕެއިން ރެލީގައި:\nޓެސްޓްކުރުން މަދުކުރަން އެންގެވިކަމަށް ޓްރަމްޕް ވިދާޅުވީ މަޖަލަކަށް: ވައިޓްހައުސް\nސައިފް އަޒްހަރު 22 June 2020, 00:19\nކޮވިޑް-19 އަށް ޓެސްޓްކުރުން މަދުކުރަން ކަމާބެހޭ ފަރާތްތަކަށް އަންގަވާފައިވާނޭ ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވީ "މަޖަލަކަށް" ކަމަށް ވައިޓްހައުސްއިން ބުނެފިއެވެ.\nޓްރަމްޕް ދިފާއުކޮށް ވައިޓްހައުސްއިން ވާހަކަ މިދެއްކީ، ބައްޔަށް ޓެސްޓްކުރުން މަދުކުރަން އެންގެވިކަމަށް ވިދާޅުވުމާ ގުޅިގެން، އެމެރިކާގެ ސިޔާސީ މައިދާނުގެ އެތައްބަޔަކާއި، އާންމުންގެ ވަރަށް ބޮޑެތި ފާޑުކިއުންތައް ޓްރަމްޕަށް އަމާޒުވަމުން ދަނިކޮށެވެ.\nޓެސްޓްކުރުން މަދުކުރަން ކަމާބެހޭ އޮފިޝަލުންނަށް އަންގަވާފައިވާނޭ ކަމަށް ޓްރަމްޕް ވިދާޅުވީ، އެމެރިކާގެ އޮކްލަހޯމާގެ ޓުލްސާގައި ހޮނިހިރު ދުވަހު ބޭއްވި އިންޑޯ ކެމްޕެއިން އެއްވުމެއްގައެވެ.\nއެއްވުމުގައި އެތައްހަސް ބަޔަކު ބައިވެރިވިއިރު ގިނަމީހުން ތިބީ ފޭސްމާސްކްވެސް ނާޅައެވެ.\nސަޕޯޓަރުންނާ މުޚާތަބުކުރައްވާ ވާހަކަފުޅު ދައްކަވަމުން ޓްރަމްޕް ވިދާޅުވީ، އެމެރިކާއިން ޕޮޒިޓިވް ކޭސްތައް ގިނައިން ފެންނަނީ ގިނައިން ޓެސްޓްކުރާތީ ކަމަށެވެ.\nއެމެރިކާއިން މިހާތަނަށް 25 މިލިއަނަށްވުރެ ގިނަ މީހުން ޓެސްޓްކޮށްފައިވާ ކަމަށާއި، މިއީ ދުނިޔޭގެ އެއްވެސް ގައުމަކުން ނުކުރާވަރު ކަމަށް ޓްރަމްޕް ވިދާޅުވިއެވެ.\n"މިގޮތަށް ޓެސްޓްކުރުން ގިނަކުރާނަމަ ގިނަމީހުން ފެންނާނެ، ގިނަ ޕޮޒިޓިވް ކޭސްތައް ފެންނާނެ. އެހެންވެ، އަޅުގަނޑުގެ މީހުންނަށް އަޅުގަނޑު އެންގިން ޓެސްޓްކުރުން މަދުކޮށްދޭށޭ"\nނަމަވެސް، ވައިޓްހައުސްއިން ފަހުން ބުނެފައިވަނީ، އެއީ ރައީސް ޓްރަމްޕް "މަޖަލަކަށް" ދެއްކެވި ވާހަކަފުޅެއް ކަމަށެވެ. ނަމަވެސް އިތުރު ތަފްސީލެއް ދެއްވާފައެއް ނުވެއެވެ.\nކެމްޕެއިން އެއްވުމުގައި ޓްރަމްޕް ވިދާޅުވީ، ޗައިނާއާއި ޔޫރަޕުން އެމެރިކާއަށް މީހުން އެތެރެވުން ހުއްޓުވަން އޭނާ އެޅުއްވި ފިޔަވަޅުގެ ނަތީޖާއެއްގެގޮތުން އެމެރިކާގެ އެތައްސަތޭކަ ބައެއްގެ ފުރާނަ ސަލާމަތްކުރެވުނު ކަމަށެވެ.\nނަމަވެސް، އެކަމުގެ ކްރެޑިޓް "ރެޑިކަލް ފޭކް ނިއުސް" މީޑިއާއިން އޭނާއަށް ނުދޭ ކަމަށާއި، އެކަމަކު ބަލި ފަތުރުން ހުއްޓުވަން އޭނާ އެޅުއްވި ފިޔަވަޅުތަކަކީ އާދަޔާޚިލާފް ފިޔަވަޅުތަކެއް ކަމަށް ޓްރަމްޕް ވިދާޅުވިއެވެ.\nކޮވިޑް-19 އާ ގުޅޭގޮތުން ޓްރަމްޕް މި މޭރުމުން ވާހަކަފުޅު ދެއްކެވި ނަމަވެސް، އެމެރިކާގެ ގިނަ ސްޓޭޓްތަކުގައި ބަލި ފެތުރުން އަދިވެސް އިތުރުވަމުންދާކަން ރިޕޯޓްކުރަމުން އެބަގެންދެއެވެ. ބަލި ބޮޑަށް ފެތުރެމުންދަނީ އެމެރިކާގެ ދެކުނާއި ހުޅަނގުގެ ސްޓޭޓްތަކުގައެވެ.\nއެމެރިކާއިން މިހާތަނަށް 2.23 މިލިއަން މީހުން ކޮވިޑް-19 އަށް ޕޮޒިޓިވްވެފައި ވާއިރު، ބަލީގައި 119،000 އަށްވުރެ ގިނަމީހުން މަރުވެފައި ވެއެވެ.\nއެމެރިކާގެ ސިއްހީ ތަޖުރިބާކާރުން ވިދާޅުވަނީ، ބަލިޖެހޭ މީހުންގެ އަދަދު އިތުރުވަމުން ދިއުމުގައި ޓެސްޓްކުރުން އިތުރުވުމާއި، ބަލިޖެހޭ މީހުންގެ އަދަދު އިތުރުވުންވެސް ހިމެނޭ ކަމަށެވެ.\nބައްޔާ ދެކޮޅަށް ސަރުކާރުން އެޅި ފިޔަވަޅުތަކުގެ ދޯދިޔާކަމުން އެމެރިކާގައި ޓްރަމްޕްގެ މަގްބޫލްކަން ދުވަހަކުވެސް ނުދާވަރަށް ވަނީ ދަށަށް ގޮސްފައެވެ.


Bappa ah dharifulhu ge liver ge 60 percent dhenee, beynun vanee heyo dhua! | ThePress\nމުހައްމަދު ޝަރީފްގެ ދަރިންނާއި ކާފަ ދަރިންނާ އެކު\nކޮންމެ އިންސާނަކީ ވެސް ތާ އަބަދު އެއްގޮތަކަށް ހުންނާނެ މީހެއް ނޫނެވެ. ސިއްހީ ގޮތުން އެކި ކަހަލަ މައްސަލަތައް ދިމާވެ އުމުރުގެ އެކި ދުވަސްވަރުގައި އެކި މީހުންނަށް ދިމާވަނީ އެކި އިމްތިހާންތަކޭ ބުނުމަކުން ދޮގަކަށް ނުވާނެއެވެ. އެގޮތުން ދިރިއުޅުމުގައި ދަރިންތަކެއް ލިބި ދުވަސްވެގެން ދާ އިރު ކޮންމެ މީހެއްގެ އުންމީދަކީ އެމީހެއްގެ ދަރިންގެ އަޅާލުމާއި ލޯބި ލިބުމެވެ. އަމިއްލަ ދަރިންގެ ފަރާތުން ލިބޭ އެފަދަ ހިދުމަތަށް ވުރެ އަގު ބޮޑު ހިދުމަތެއް ވެސް ނޯންނާނެ ކަން ޔަގީނެވެ.\nއުމުރުން 66 އަހަރުގެ މުހައްމަދު ޝަރީފްގެ ލިވާ ފެއިލް ވަމުން ދާތީ އޭނާގެ ލިވާ ބަދަލު ކުރަން ޖެހޭ ކަމަށް ޑޮކްޓަރުން ލަފާ ދީފައި ވަނީ މީގެ ދެ އަހަރު ކުރިންނެވެ. އޭގެ ކުރިންވެސް ލިވާގެ މައްސަލައިގައި އޭނާ ވަނީ ފަރުވާ ހޯދާފައެވެ. ނަމަވެސް އެއީ އަދި ދާއިމީ ހައްލެއް ނޫން ކަމަށް ޑޮކްޓަރުން އޭރު ވަނީ ބުނެފައެވެ.\nމުހައްމަދު ޝަރީފާއި އޭނާގެ ދަރިފުޅު އިފާޝާ ޝަރީފް\n9 ދަރިންގެ ބައްޕައެއް ކަމަށްވާ މުހައްމަދު ޝަރީފްގެ އަންހެން ދަރިފުޅު އިފާޝާ ޝަރީފް 'ދަ ޕްރެސް' އަށް މައުލޫމާތު ދެމުން ބުނީ، ބައްޕަގެ ލިވާ ޓްރާންސްޕްލާންޓް ކުރަންޖެހޭ ކަމަށް ޑޮކްޓަރުން ލަފާ ދިން ހިސާބުން ލިވާ ދިނުމަށް އެއްބަސްވީ ބައްޕަގެ ފިރިހެން ދަރިއެއް ކަމަށެވެ. ނަމަވެސް އޭނާގެ ލިވާ އަކީ ފެޓީ ލިވާއެއް ކަމުން ބަރުދަން ލުއި ކުރުމަށް ޑޮކްޓަރުން ވަނީ ބުނެފައެވެ. އަދި އެކަމަށް ތައްޔާރުވަމުން ދިޔަ އިރު ކޮވިޑްގެ ހާލަތު އައިސް ލޮކްޑައުނަކަށް ދާން ޖެހުނު ކަމަށް އިފާޝާ ބުނެއެވެ.\nކޮވިޑް ހާލަތު ރަނގަޅުވެ ނިއުނޯމަލްއަކަށް ދިއުމަށް މުޅި ދުނިޔެ މަސައްކަތް ކުރަމުން ދިޔަ ވަގުތު ބައްޕަގެ އޮޕަރޭޝަން ފަސްކޮށްގެން ތިބެން އެ އާއިލާ ބޭނުމެއް ނުވިއެވެ. އެހެންކަމުން ލިވާ ބަދަލު ކުރުމަށް ކުރިން އެއްބަސްވީ ދަރިފުޅު ނޫން، އެހެން ގޮތެއް އޮތް ތޯ ބެލުމަށް މުޅި އާއިލާ އެކުގައި މަޝްވަރާއަކަށް ދިޔަ ކަމަށް އިފާޝާ ބުންޏެވެ. އެދުވަހު ބައްޕަގެ އެދުމަކަށް ވީ ދަރިއެއްގެ ހަށިގަނޑުން ބައެއް ނެގުމަށް ވުރެ، ޑޯނާ އެއް ހޯދުމަށް މަސައްކަތް ކުރުމެވެ. ނަމަވެސް ޑޮކްޓަރުން ލަފާ ދީފައި ވަނީ ޑޯނާއަކަށް ވާން ޖެހޭނީ އާއިލާ މެންބަރެއް ކަމަށް އިފާޝާ ބުނެއެވެ.\nމުހައްމަދު ޝަރީފާއި އޭނާގެ އަންހެނުން\nއެހިސާބުން އާއިލާއިން ލިވާ ދޭނީ ކާކުތޯ ބެލުމަށް ސުވާލު ކުރުމުން، މުހައްމަދު ޝަރީފްގެ ތިން ވަނަ ދަރިފުޅު ރިއްފަތު ޝަރީފް އެއްވެސް ޖެހިލުމެއް ނެތި އޭނާގެ ބައްޕައަށް ލިވާ ދޭނީ އޭނާ ކަމަށް ބުންޏެވެ. އަދި ބައްޕައަށްޓަކައި އެކަން ކުރަނީ ބަދަލުގައި އެއްވެސް އެއްޗެއް ބޭނުންވެގެން ނޫން ކަމަށާއި ބޭނުން ވަނީ ބައްޕައަށް ދިގު އުމުރެއް ދެއްވުން ކަމަށް ރިއްފަތު ބުންޏެވެ.\n"އޮޕަރޭޝަން ކުރަންޖެހޭތީ އެއްވެސް ބިރެއް ނުގަނޭ، ޖެހިލުމެއް ވެސް ނުވޭ. އެންމެ މުހިއްމީ ބައްޕަ ހެޔޮ ހާލުގައި ހުރުން."\n39 އަހަރުގެ ރިއްފަތަކީ ދެ ކުދިންގެ ބައްޕައެކެވެ.7އަހަރުގެ ފިރިހެން ކުއްޖަކާއި5އަހަރުގެ އަންހެން ކުއްޖަކު ހުންނަ ރިއްފަތު އިސްކުރީ އޭނާގެ ބައްގެ ފުރާނަ ސަލާމަތް ކުރަން އަމިއްލަ ދިރިއުޅުން ގުރުބާން ކުރަން ޖެހުނު ކަމުގައި ވިޔަސް ހެޔޮ ކަމަށް ބުނަމުންނެވެ. މި ދުނިޔެ މަތީގައި މައިން ބަފައިންނަށް އެވަރުގެ ގުރުބާނީއެއް ވުމުގެ ފުރުސަތު ލިބުމަކީ އޭނާ ވަރަށް އުފާ ވާ ކަމެއް ކަމަށާއި އެހެންކަމުން އޮޕަރޭޝަންއާ ގުޅިގެން އެއްވެސް ކަމަކާ ހާސްވެ ކަންބޮޑު ނުވާ ކަމަށް އޭނާ ބުނެއެވެ.\nމުހައްމަދު ޝަރީފާއި އޭނާގެ ދަރިފުޅު ރިއްފަތު ޝަރީފް\n'ދަ ޕްރެސް' އަށް މައުލޫމާތު ދެމުން ރިއްފަތު ބުނީ، އޭނާގެ ބައްޕައަކީ އެ އާއިލާގެ ތަނބު ކަމަށެވެ. ހުރިހާ ކުދިން ވެސް ކޮންމެ ކަމެއް ދިމާވިއަސް ބައްޕަގެ ނަސޭހަތާއި ބައްޕަ އެކަމެއްގައި ދެކޭ ގޮތް ބެލުމަށް އިސްކަން ދޭ ކަމަށެވެ.9ދަރިން ތިބި މުހައްމަދު ޝަރީފްގެ ގިނަ ކާފަ ދަރިންތަކެއް ތިބި އިރު އެނާ އަކީ ކާފަ ދަރިންނާ އެކުގައި ވެސް އުފާވެރި މަޖާ ވަގުތުތަކެއް ހޭދަ ކުރާ މަޖާ މިޖާޒެއްގެ މީހެއްގެ ގޮތުގައި ރިއްފަތު އޭނާގެ ބައްޕަ ސިފަ ކުރެއެވެ.\nއަދުގެ ޒުވާނުންނަށް ރިއްފަތު ވަނީ ނަސޭހަތެއް ވެސް ދީފައެވެ. އޭނާ ބުނީ، މައިންބަފައިން ދުނިޔޭގައި ތިބި ނަމަ އެ މައިންބަފައިން މުސްކުޅިވެ ބަލި ވުމުން އަޅާ ނުލާ ދޫކޮށް ނުލުމަށެވެ. އެމީހުންނަށް އަޅާލައި އޯގާތެރިވެ ކެތްތެރިވާން ޖެހޭނެ ކަމަށެވެ. ސަބަބަކީ އެ މައިންބަފައިން އެއްވެސް ޝަކުވާއެއް ނެތި ދަރިން ތުއްތު އިރު ތަރުބިއްޔަތުކޮށް ވީ ގުރުބާނީ، އެއްވެސް ދަރިއަކު ހަނދާން ނައްތާލައިގެން ނުވާނެ ކަމަށެވެ.\nމުހައްމަދު ޝަރީފާއި އޭނާގެ ދަރިފުޅު ރިއްފަތު ޝަރީފްގެ އޮޕަރޭޝަންއާ ގުޅޭ ގޮތުން އަމްރިތާ ހޮސްިޓަލުން ދީފައިވާ ލިޔުން\n"އާއިލާ ހުރިހާ މެންބަރުންގެ ސަޕޯޓް ވަރަށް ލިބޭ. އެންމެންވެސް ވަރަށް ސަޕޯޓިވް. އަސްލު ރިއްފަތު މިވަރު ކަމަކަށް އަމިއްލަ އަސް އިސްނެގީމަ ހަމަ ވަރަށް ހިތްވަރުގަދަ އޭ ބުނެވޭނީ، އަސްލު އެހެން ހުރެފަކާ އެއްވެސް މީހަކަށް ބުނާކަށް ނުކެރޭނެ އާނ އަހަރެންގެ ހަށިގަނޑުން ބައެއް ދީފާނަަމޭ. ރިއްފަތު އަސްލު މިކަން ކުރަން ބުނީ، އަސްލު ވަރަށް ފަހުރުވެރިވޭ."\nމި ވަގުތު އެ އާއިލާގެ ގިނަ މެންބަރުން ތިބީ އިންޑިއާގައެވެ. މިއަދަކީ މުހައްމަދު ޝަރީފްގެ އޮޕަރޭޝަން ކުރަން ހަމަޖެހިފައިވާ ދުވަސް ކަމުން އާއިލާގެ އިތުރު މެންބަރުން ވެސް މިހާރު ވަނީ އިންޑިއާއަށް ދާން ދަތުރު ފަށާފައެވެ. މުޅި އާއިލާ އެއްތަން ވެގެން އެ ތިބީ މި އޮޕަރޭޝަން އަކީ ކާމިޔާބު އޮޕަރޭޝަނަކަށް ވާނެ ކަމުގެ ފޮނި އުންމީދުގައެވެ.\nމި ދަނޑިވަޅުގައި އެ އާއިލާގެ ހުރިހާ މެންބަރުންގެ ފަރާތުން ރިއްފަތާއި އޭނާގެ ކޮއްކޮ އިފާޝާ އެދެނީ ބައްޕައަށް ހެޔޮ ދުއާ ކޮށްދިނުމަށެވެ. މިއަދު ހެނދުނު އޮޕަރޭޝަން ކުރަން، ފުރަތަމަ ރިއްފަތު ވައްދަން ހަމަޖެހިފައި ވާއިރު އޭނާގެ ލިވާގެ 60 ޕަސަންޓް ނަގާނެއެވެ. އެއަށް ފަހު އޭނާގެ ބައްޕަގެ ލިވާ ބަދަލު ކުރަން އޮޕަރޭޝަން ކުރަން ވެއްދުމަށް ވަނީ ހަމަޖެހިފައެވެ.\nމުހައްމަދު ޝަރީފް އޭނާގެ އަންހެނުންނާއި ކާފަ ދަރިންނާއެކު\n'ދަ ޕްރެސް' ގެ ދުއާއަކީ މާތް ﷲ، މުހައްމަދު ޝަރީފް އަށް އަވަސް ޝިފާއެއް މިންވަރު ކުރައްވައި އެ އާއިލާއަށް ކެތްތެރިކަން ދެއްވުމެވެ. އަދި އަހަރެމެން ދިވެހިންނަކީ އެކަކު އަނެކަކަށް ހެޔޮ ދުއާކޮށްދޭ ބައެއްގެ ގޮތުގައި ލެއްވުމެވެ.\nރިޕޯޓް އެހީ ލައިފްސްޓައިލް ސިއްހަތު\nދެބަފައިންނަށް އަވަސް ޝިފާއެއް މިންވަރު ކުރައްވާށި. އާމީން\nއިފާޝާގެ ބައްޕަ އަށް އަވަސް ޝިފާއެއް މިންވަރުކުރައްވާށި. ރިފްޢަތުއަށް ހެއު ރަޙްމަތް ލައްވާށި\nދެބަފައިންނަށް އަވަސް ޝިފާއެއް މިންވަރު ކުރައްވާށި.\nހެޔޮ އެދެން އަބަދުވެސް\nދެ ބަފައިންނަށް އަވަސް ޝިފާއެއް ދެއްވާށި. އާމީން.\nޝަރީފުއަށް އަވަސް ޝިފާއެއް މިންވަރުކުރައްވާށި. ރިފްޢަތުއަށް ހެއު ރަޙްމަތް ލައްވާށި.\nއަވަސް ޝިފާއެއް މިންވަރުކުރައްވާށި. އާމީން\nބޭބެ އަށް އަވަސް ސިފާއެއް ދެއްވާންދޭ\nބަފައަކު ރަނގަޅު ކަން ތަސްވީރުންވެސް ދައްކައިދީފި. މާޝާﷲ.9ދަރިންގެ މެދުގައި އޮތް އެކުވެރިކަމުގެ ނަތީޖާ މި ފެންނަނީ. ތިފަދަ އުފާވެރި އާއިލާއެއް ފެނުނީތީ އުފާ ކުރަން. އާއިލާއަށް ކެތްެރިކަން ދެއްވުން އެދެން. ޢަދި ދެބަފައިންނަށް އަވަސް ޝިފާއެއް ދެއްވުން އެދެން.\nހެޔޮ އެދޭ ރައްޓެއްސެއް\nރިއްފަތަކީ ވަރަށް ރަނގަޅު ކުއްޖެއް. ބައްޕައަކު ބަލިވީމަ ތިވަރު ކަމެއް މިހާރު ކޮށްދޭނެ ދަރިން ވަރަށް މަދުވާނެ. ވަރަށް އުފާވެއްޖެ ރިއްފަތު ކަހަލަ ދަރިއަކު ހުރީމަ. ތިއީ ނަމޫނާ ދަރިއެއް. އަވަސް ޝިފާއަކަށް އެދެން. ދެބަފައިން ހެޔޮ ހާލުގައި ލައްވާށި - އާމީން\nއަވަސް ސްިފާދެއްވުން އެދެން\nއަވަސްޝިފާ އެއް މިންވަރު ކުރައްވާށި، އާމީން


Musthaqbal ge kuri erun othee Smart City thah tharahgee kohggen!\nމުސްތަޤުބަލުގެ ކުރިއެރުން އޮތީ ސްމާޓް ސިޓީތައް ތަރައްޤީކޮށްގެން!\nޒަމާނީ ތަރައްޤީގެ ވަޞީލަތްތަކަށް މުޅި ދުނިޔެ ފައްކާވަމުންދާއިރު، އެކަމުގައި ފަހަތަށް ޖެހެވޭކަށެއް ދިވެހިންނަކަށް ނެތެވެ. އަދުގެ ދުނިޔޭގައި ފައިހަމަކުރަން ބޭނުންވާނަމަ، ހެޔޮ ޒަމާނީ ވަޞީލަތްތަކާއި ގޮތްތައް ދިވެހިންގެ ތެރޭގައި ބޭނުންކުރަން މިވަނީ ޖެހިފައެވެ. އެއީ ކޮންމެ ދާއިރާއެއްގައި ވީނަމަވެސް އެވެ.\nމިކަމުގައި އެންމެ ބޮޑު އެހީތެރިކަމެއް ފޯރުކޮށްދޭނެ ވަޞީލަތަކީ އިންޓަރނެޓެވެ. އަގުހެޔޮ އަދި ރަނގަޅު ސްޕީޑެއްގެ އިންޓަރނެޓަކީ ޒަމާނީ ތަރައްޤީގެ އެންމެ މުހިންމު އެއް ބަހާއެވެ. ބަވަނަވަމުންދާ މި ދުނިޔޭގައި އިންޓަރނެޓް ފަދަ ޓެކްނޮލޮޖީގެ ވަސީލަތްތައް ބޭނުންކުރެވޭނެ ގިނަ ކަންތައްތަކެއް އެބަހުއްޓެވެ. އެގޮތުން ފާހަގަކޮށްލެވޭ އެންމެ މުހިންމު އެއް ކަމަކީ ޒަމާނީ ފެންވަރުގެ "ސްމާޓް ސިޓީ"ތައް ތަރައްޤީކޮށް، ހިންގާ އަދި ބެލެހެއްޓުމަށެވެ.\nސްމާޓް ސިޓީއެއްގެ ވިސްނުން ހާސިލުކުރުމަށް އެންމެ މުހިންމު އެއްކަމަކީ ފެންވަރުގެ ގޮތުން ރަނގަޅު އަދި އަގުހެޔޮ އިންޓަރނެޓްގެ ޚިދުމަތްތައް ލިބުމެވެ. ސްމާޓް ސިޓީއެއްގެ ތެރެއިން މިކަމަށްޓަކައި ޚާއްޞަ މަސައްކަތްތަކެއް ކުރެވޭނެއެވެ. އެގޮތުން އެ ސިޓީގެ މުނިސިޕަލް ނެޓްވޯކް މެދުވެރިކޮށް ހެޔޮއަގެއްގައި އެކި ފަންތީގެ އިންޓަރނެޓް ފޯރުކޮށްދޭ ފަރާތްތަކަށް ކަސްޓަމަރުންނަށް ޚިދުމަތްތައް ދެވޭނެއެވެ. ހައުސިންގ ޑިވެލޮޕްމެންޓް ކޯޕަރޭޝަންގެ ފަރާތުން ހުޅުމާލޭގައިވެސް މުނިސިޕަލް ނެޓްވޯކެއް ޤާއިމު ކުރަމުންދަނީ ހަމަ މި އުންމީދާއި އެކުގައެވެ.\nމިފަދަ ކަންކަމުގެ ނަތީޖާއެއްގެ ގޮތުން އާބާދީގެ ބޮޑު ބަޔަކަށް ހެޔޮ އަގުގައި އިންޓަރނެޓްގެ ޚިދުމަތް ލިބޭނެއެވެ. ސްމާޓް ސިޓީއަކާއި ދިމާލަށް ކުރާ ދަތުރަށް އިތުރު ކުރިއެރުމެއް ލިބޭނެއެވެ.\nޒަމާނީ މުޖުތަމަޢުތަކުގައި އާމްދަނީ ހޯދުމަށް އޮފީސްތަކުގެ ޑެސްކް ވަޒީފާ އަދާކުރުމަކީ ކޮންމެހެން މަޖުބޫރުކަމެއް ނޫނެވެ. ފްރީލާންސް މަސައްކަތްތައްކޮށްގެން އާމްދަނީ ހޯދުމަކީ ރާއްޖޭގައިވެސް މަޑުމަޑުން ކުރިއަރަމުންދާ ކަމަކަށްވާއިރު، ސްމާޓް ސިޓީތަކުގެ ތެރެއިން މިފަދަ ފަރާތްތަކަށް ހެޔޮއަގުގައި ހަމަޖެހިލައިގެން މަސައްކަތްކޮށްލެވޭނެ ކޯ-ވޯކިންގ ޖާގަތައް ތަރައްޤީކުރެވޭނެއެވެ. މިފަދަ ޖާގަތަކާއި ފަހި އިންޓަރނެޓް ކަނެކްޝަންތަކުގެ ޒަރިއްޔާއިން ސްމާޓް ސިޓީއެއްގެ ތެރެއިން އެތަކެއް އާ ވަޒީފާތަކާއި ވިޔަފާރިތަކެއް އުފެއްދިދާނެއެވެ. އެ ސިޓީގެ އާންމު ހާލަތު އިތުރަށް ރަނގަޅުކޮށް އިޤުތިޞާދީ ކުރިއެރުންތަކެއް ހާސިލުކުރެވިދާނެއެވެ.\nސްމާޓް ސިޓީއެއްގެ އަމާޒަށް ވާސިލުވުމަށް އެ ސިޓީގެ އެތެރެއިން އެކި ޚިދުމަތްތައް ހޯދޭނެ ގޮތްތައްވެސް ބަދަލުކުރުން ވަރަށް މުހިންމެވެ. އެ ސިޓީގެ ހިންގުމުގެ ނިޒާމުން ރައްޔިތުން ބޭނުންވާނެފަދަ ހުރިހާ ކަންތައްތަކެއް، އޮންލައިން ވެބްސައިޓް އަދި ޕޯޓަލްތަކުގެ ޒަރިއްޔާއިން ކުރުމަކީ އަދުގެ ދުނިޔޭގައި ހަލުވި މިނެއްގައި ކުރަމުންދާ ކަމެކެވެ. ޑިޖިޓަލް އައިޑީތައް މިއަދުވެފައިވަނީ ވަރަށްވެސް އަގުހުރި ރައުސުލްމާލަކަށެވެ. އެކަން ދަނެ، އެޗްޑީސީން ވަނީ ހުޅުމާލޭގެ ރައްޔިތުން ބޭނުންވާނެފަދަ އެކި ޚިދުމަތްތަކަށް އެދުމަށް ޚާއްޞަ ވެބްސައިޓެއް އެކުލަވާލާފައެވެ. ހުޅުމާލެއަކީ ޒަމާނީ ސްމާޓް ސިޓީއަކަށް ހެދުމަށް އެކުންފުނިން ކުރަމުންދާ މަސައްކަތްތަކުގެ ތެރެއިންނެވެ.\nމީގެ އިތުރުންވެސް ހެޔޮ އިންޓަރނެޓާއެކު މުސްތަޤުބަލުގެ ޒަމާނީ ސްމާޓް ސިޓީތައް ފެންނަނީ ވަރަށް ފަހިކޮށެވެ. ޕާކިންގ މީޓަރުތަކާއި ކާރުތަކަށް މުއާމަލާތްކުރެވޭނެއެވެ. އިންޓަރނެޓްގެ އެހީގައި އިލެކްޓްރިކް ކާރުތަކަށް، އެންމެ ކައިރީގައިވާ ޗާޖިންގ ސްޓޭޝަން ހޯދޭނެއެވެ. އޮޓޮމެޓިކް މަގު ބައްތިތަކަށް ހާލަތަށް ބަލަައި އަލި ބަދަލުކޮށްލެވި، ރިމޯޓް ސެންސަރުތަކަށް ނަންބަރު ޕްލޭޓްތައް ނިކަން ފަސޭހައިން ސްކޭން ކޮށްލެވޭނެއެވެ. މިއީ ހައްތަހާވެސް ސްމާޓް ސިޓީއެއްގައި ފަހި އިންޓަރނެޓާއި އެކު ކުރެވޭނެ ކަންތައްތަކެވެ.\nސްމާޓް ސިޓީގެ ޚިޔާލުގެ ތެރެއިން ހިމެނޭ ބައެއް ކަންތައްތަކަކީ މާ ކުރިން ފެށިގެންވެސް ކުރަންވެފައި ހުރި ކަންތައްތަކެވެ. އަދި ބައެއް ކަންތައްތަކަކީ ދުވަސްކޮޅެއްފަހުން ދުނިޔެއިން ފެނިދާނެ ކަންތައްތަކެވެ. ނަމަވެސް މިފަދަ ކޮންމެ ކަމެއްވެސް ދިވެހިންނަށް ހާޒިރު ކުރެވިދާނެއެވެ. އެޗްޑީސީގެ ސްމާޓް ސިޓީ ޕްްރޮޖެކްޓްވެސް ކުރިއަށްދަނީ ހަމަ އެ އުންމީދުގައެވެ. ސްމާޓް ސިޓީއަކީ މުސްތަޤުބަލުގެ ކުރިއެރުންކަން ފުރިހަމައަށް އެނގިހުރެއެވެ.\nރިޕޯޓް ހުޅުމާލެ އެޗްޑީސީ\nކޮންމެ ރަށަކުން އެސްޓީއޯ ކޮންސްޓްރަކްޝަން އޭޖެންޓުން އައްޔަންކުރަނީ01 minute ago


Dhondhariyakh nuvaa "Dhon" dhariyeh!\nމުހައްމަދާއި ސެބަސްޓިއަން: ގިނަ އަހަރުތަކަކަށް ފަހު ދެމީހުން ދިމާވީ ފޭސްބުކްގައި ކުރި ޕޯސްޓެއްގެ ސަބަބުން -- ރިސޯޓް ވޯކާސް\nއުމުރުން 40 އަހަރުގެ މުހައްމަދު ސައީދަކީ އޭނާގެ ރަށް އއ. ރަސްދޫގައި މަސްވެރިއެކެވެ. ތާހިރު ދިރިއުޅުމެއް އުޅޭ އާދައިގެ މީހެކެވެ. އޭނާ އުފަން ހަތަރު ކުދިން ތިބެ އެވެ. އޭނާ ދިރިއުޅެމުން ދަނީ އޭނާގެ ފުރަތަމަ ކައިވެނިމަތީ ކުދީންގެ މަންމައާއެކު ރަސްދޫގެ މިނިވަން މާހައުލުގައި ވަރަށް އުފަލުގަ އެވެ. ހެޔޮވަރު އާއިލާ އުފަލުގައި ތިބުނުން މުހައްމަދަށް އޮތް އުފާ ބޮޑު އިރު އެހެން އުފަލެއް ވެސް އޭނާއަށް އޮވެ އެވެ. އެއީ އޭނާގެ ޒުވާން އުމުރުގައި ދޮންދަރިއަކަށް ނުވާ އެކަމަކު "ދޮން" ދަރިޔަކު އޭނާއަށް ލިބިފައިވާތީ އޮތް ބުނެދޭން ނޭނގޭ އުފަލެކެވެ.\nޖަރުމަނުގެ މެދުފަންތީގެ ދެމެފިރިއަކާއި އެމީހުންގެ ކުޑަ ދަރިފުޅާ މުހައްމަދާ ބައްދަލުވަނީ މީގެ 16 އަހަރު ކުރީން ވެލިދޫ އައިލެންޑް ރިސޯޓުންނެވެ. އޭރު މުހައްމަދަށް 26 އަހަރެވެ. ޖަރުމަނު ދެމަފިރިންގެ ތުއްތު ދަރިފުޅު، ސެބަސްޓިއަން އަށް ދެ އަހަރެވެ. ޖަރުމަނުގެ އެ ދެމަފިރިން ރިސޯޓްގައި ޗުއްޓީ ހޭދަ ކުރި އިރު ދަރިފުޅު ހަވާލު ކޮށްލަން އެ ދެމަފިރިންނަށް އެންމެ އިތުބާރު ކުރެވުނު މީހަކަށްވީ މުހައްމަދެވެ. އެހެންވެ ރިސޯޓުގައި މުހައްމަދު ވީ ކުޑަކުޑަ ސެބަސްޓިއަންގެ ދެވަނަ "ބައްޕަ" އަށެވެ.\nމުހައްމަދު ބުނާ ގޮތުގައި އެއާއިލާގެ ފުރަތަމަ ދަތުރުގައި ބައްދަލުވުމަށް ފަހު އުފެދުނު ގާތްކަން، ގަވައިދުން އެ ރިސޯޓަށް އެ އާއިލާ ކުރަމުން އައި ރިޕީޓް ދަތުރުތަކުގައި ދެގޮތެއް ނުވެ ބޭއްވި އެވެ. އަދި އޭނާ އާއި ކުޑަކުޑަ ސެބަސްޓިއަންނާއާ ދެމެދު ވަރަށް ގާތް "އާއިލީ" ގުޅުމެއް އުފެދެމުން ވެސް ދިޔައެވެ. ލޭގެ ގުޅުމެެއް ނެތް އެކަމަކު އާއިލީ އެ ގުޅުމުގައި ސެބަސްޓިއަން އަށް ވެސް މުހައްމަދަކީ "ބައްޕަ" އެކެވެ.\nދުވަސް ބަދަލުވެ، މުހައްމަދުގެ ދިރިއުޅުން ރަށަށް ބަދަލުވުމުން އޭނާއަށް ޖަރުމަނުގެ އާއިލާ ގެއްލުނެވެ؛ އެހެން ނަމަވެސް އަހަރުތަކަކަށް ފަހު ޖަރުމަނުގެ އެ އާއިލާއިން ވަނީ ހުރި ތަނަކުން މުހައްމަދު ހޯދުމުގެ މަސައްކަތްކޮށް އެ މީހުންގެ ދަރިފުޅާއި މުހައްމަދު ދެމެދު އޮތް ލޯބި މުޅި ދުނިޔައަށް ދައްކާލާފަ އެވެ.\nސެބަސްޓިއަން އާއި އޭނާގެ މަންމަ އާއި ބައްޕަ އަށް މުހައްމަދު ގެއްލިފައި ވުމުން ބައްދަލުވާނެ ގޮތެއް ހޯދާން އެ ވާހަކަ ދޫކޮށްލީ ފޭސްބުކް ތެރެއަށެވެ. އެ ހިސާބަށް ދިޔައީ މުހައްމަދުގެ އުނގުތެރެއިން ބޮޑުވެގެން އައި ސެބަސްޓިއަން އަށް 18 އަހަރު ފުރޭތީ ބާއްވާ ހާއްސަ ޕާޓީގައި ހާއްސަ މެހުމާނެއްގެ ގޮތުން ކޮންމެހެން ވެސް މުހައްމަދު ހުންނަން އެ އާއިލާ ބޭނުންވާތީ އެވެ. އެއަށްވުރެ ބޮޑު އުފަލެއް ދަރިފުޅަށް ހޯދައި ނުދެވޭނެ ކަމަށް ބަލައިގެނެވެ.\nސެބަސްޓިއަން އާއި އާއިލާ އިން ވަނީ ފޭސްބުކް މެދުވެރިކޮށް އަތްފުނާއާޅައި އެކުވެރި "ބައްޕަ"، މުހައްމަދު ހޯދާފަ އެވެ. އެވާހަކަ ސޯޝަލް މީޑިއާގެ ވާހަކައަށްވެފައި ވާއިރު މީގެ 16 އަހަރު ކުރިން އުފެދުނު އެ ހާއްސަ ގުޅުމާއި އެ ގުޅުމުގެ ބައެއް ހަނދާންތަކެއް މުހައްމަދު ވަނީ އަވަސްއާ ހިއްސާކޮށްފަ އެވެ.\nއޭނާގެ މައިންބަފައިން ރިސޯޓަށް ޗުއްޓީއަށް ގޮސް އުޅޭއިރު އެއީ ޑައިވިން ކުރަން ވަރަށް ޝައުގު ހުންނަ އަދި އެކަމުގައި ގިނަ ވަގުތު ހޭދަކުރާ ބައެއް. އެ މީހުން ޑައިވް ކުރަން ދާއިރު ސެބަސްޓިއަން ބެލެހެއްޓުމުގެ ހުރިހާ ކަމެއް އޮންނަނީ އަޅުގަނޑަށް، ފަހުން އެ ރިސޯޓަށް އަންނަ ކޮންމެ ފަހަރަކު ވެސް ސެބަސްޓިއަން ހަވާލު ކުރަނީ އަޅުގަނޑާ،\nމުހައްމަދު ސައީދު | ރަސްދޫ\nމުހައްމަދު ބުނި ގޮތުގައި ޒުވާން އުމުރުގައި އޭނާ މަސައްކަތް ކުރީ ވެލިދޫ ރިސޯޓުގެ ރެސްޓޯރެންޓް ވޭޓަރަކަށެވެ. އޭނާއާ ސެބަސްޓިއަން ބައްދަލުވީ ސެބަސްޓިއަން އަށް ދެ އަހަރުގައި ރިސޯޓުންނެވެ.\n"އޭނާގެ މައިންބަފައިން ރިސޯޓަށް ޗުއްޓީއަށް ގޮސް އުޅޭއިރު އެއީ ޑައިވިން ކުރަން ވަރަށް ޝައުގު ހުންނަ އަދި އެކަމުގައި ގިނަ ވަގުތު ހޭދަކުރާ ބައެއް" ހަނދާންތައް އާ ކުރަމުން މުހައްމަދު ބުންޏެވެ. "އެ މީހުން ޑައިވް ކުރަން ދާއިރު ސެބަސްޓިއަން ބެލެހެއްޓުމުގެ ހުރިހާ ކަމެއް އޮންނަނީ އަޅުގަނޑަށް، ފަހުން އެ ރިސޯޓަށް އަންނަ ކޮންމެ ފަހަރަކު ވެސް ސެބަސްޓިއަން ހަވާލު ކުރަނީ އަޅުގަނޑާ."\nމުހައްމަދު ބުނި ގޮތުގައި ޖަރުމަނު ދެމަފިރުން އޭނާއަށް ކުޑަކުޑަ ސެބަސްޓިއަންގެ ހަވާލު ކޮށްފައި މޫދަށާއި ބީޗަށް އުފާން ކުރާން ގޮސް އުޅުނީ އޭނާއަށް ވަރަށް ބޮޑަށް އިތުބާރު ކޮށްފަ އެވެ. އެނާ ވެސް ސެބަސްޓިއަން ބަލައި ދިނީ އަމިއްލަ ދަރިއަކު ބަލާ ފަދައިން ވަރަށް ލޯބިންނެވެ.\n"ރިސޯޓުގައި މަސަައްކަތް ކުރި ދުވަސްވަރު ސެބަސްޓިއަންގެ އާއިލާ އިން ޖެހިޖެހިގެން ހަތަރު އަހަރު ވަންދެން އެ ރިސޯޓަށް ޗުއްޓީ ހޭދަކުރަން އައި، އެހެންވެ ސެބަސްޓިއަން އެކުގައި ގިނަ ވަގުތު ހޭދަކުރަން ވަރަށް ގިނަ ފުރުސަތު ލިބުނު... އެ އާއިލާއަކީ ވަރަށް ރަނގަޅު އާއިލާއެއް... އޭރު އަޅުގަނޑުގެ ވެސް ހުންނާނެ ސެބަސްޓިއަންގެ އުމުރުގެ ދަރިއެއް، އަޅުގަނޑުގެ ކުދިންނަށް [އެ އާއިލާއިން] ހަދިޔާވެސް ގެނެސްދޭ،" މުހައްމަދު ބުންޏެވެ.\nއުފާވެރި އެ ދުވަސްތައް ނިމިގެން ދިޔައީ ގާތްގަނޑަކަށް ހައެއްކަ އަހަރު އެކުގައި އުޅުމަށްފަހު އެވެ. އޭގެ ފަހުން ރިސޯޓް ވަޒީފާ ދޫކޮށްލައި މުހައްމަދުގެ މިހާރު މަސައްކަތަކީ މަސްވެރިކަމެވެ. އޭނާގެ ވަގުތުތައް އޮންނަނީ މަސް ދޯނީގައި ކަނޑުމަތީގަ އެވެ.\nމުހައަމަދު ބުނި ގޮތުގައި ރިސޯޓު ވަޒީފާ އިން ވަކިވި ފަހުން ސެބަސްޓިއަންގެ އާއިލާ ބައްދަލު ނުވެ އަހަރުތަކެއް ވުމުގެ އިތުރުން އެ އާއިލާ ފަހުން ރާއްޖެ އައުމުން ވެސް ބައްދަލުވާ ގޮތެއް ނުވެ އެވެ.\nސެބަސްޓިއަން އާއި ސައީދު ވީޑިއޯ ކޯލެއްގައި\n"އަޅުގަނޑާ ބައްދަލު ނުވުމުން ރާއްޖެ އައުމުގެ ޝައުގުވެރިކަން އެ އާއިލާ ވެސް ވަރަށް ބޮޑަށް ކުޑަވި ކަމަށް ސެބަސްޓިއަންގެ އާއިލައިން ފަހުން ބުނި. އަދި ފަހުން އަޅުގަނޑު ހޯދަން މަސައްކަތް ފެށީ... އެގޮތަށް ހޯދަން މަސައްކަތް ކުރުމުން އެކަމާ އަޅުގަނޑު ރުޅި އަތުވެދާނެތީވެ ސެބަސްޓިއަންގެ އާއިލާ އިން ފުރަތަމަ ޖެހިލުންވެސް ވި ... ނަމަވެސް ސެބަސްޓިއަންގެ 18 ވަނަ އުފަން ދުވަސް އަޅުގަނޑާ އެކުގައި ފާހަގަ ކުރަން ބޭނުންވާތީ ފޭސްބުކްގައި ޕޯސްޓެއް ޖެހީ،" އޭނާ ބުންޏެވެ.\nސެބަސްޓިއަންގެ އާއިލާއިން އެ އާއިލާގެ "ދިވެހި މެންބަރު" ހޯދަން ކުރި މަސައްކަތުން މިހާރު ވަނީ އަލުން ބައްދަލުވެ އިމޯޝަންތައް ބަންޑުންކޮށްލާފަ އެވެ.\nސައީދު އާއި އޭނާގެ އާއިލާ\n"އެއީ ވަރަށް އުފާވެރި ވަގުތުކޮޅެއް، އެ އާއިލާގެ އެންމެނަށް ވެސް ތިބީ ރޮވިފައި،" އެ ފެނިލުން މުހައްމަދު ސިފަ ކުރި އެވެ.\nމުހައްމަދު ބުނި ގޮތުގައި އޭނާގެ "ދޮން" ދަރިފުޅު ކައިރީގައި ވަގުތު ހޭދަކޮށް އޭނާގެ އުފަން ދުވަހުގެ ޕާޓީގައި ބައިވެރިވާން ޔޫރަޕަށް ދާކަށް ނުުޖެހޭނެ އެވެ. ޖަރުމަނުން ދަތުރު ހަދައިގެން އެ އާއިލާ އަންނާނީ ސީދާ ރަސްދުއަށް މުހައްމަދުގެ އާއިލާގެ ތެރެއަށެވެ. ސެބަސްޓިއަން އަންނާނީ މުހައްމަދުގެ ހިމާޔަތުގެ އުނގަށެވެ. އަދި އެ ދުވަސް މުހައްމަދަށާއި އޭނާގެ އާއިލާ އަށް އަދި ސެބަސްޓިއަން އާއި އޭނަގެ އާއިލާ އަށް ދުވަހަކުވެސް ނުނިމޭ، އަދި އިރު ނޯއްސޭނެ ހަވީރު ފިންޏަކަށް ވާނެ އެވެ.\nރަސްދޫ ޖަރުމަން ދިރިއުޅުން + އަދިވެސް ކިޔާލަން އަދި ކިޔާލާން


Masthuvaa Thakehchaa Eku4Meehun hayyarukohfi - Hali News\nމަސްތުވާ ތަކެއްޗާއެކު4މީހުން ހައްޔަރުކޮށްފި\nފުލުހުން ބުނީ މި އޮޕަރޭޝަންތައް ހިންގާފައިވަނީ ޏ.ފުވައްމުލަކުގެ އިތުރުން ތ.އަތޮޅާއި ބ. އަތޮޅުގައި ކަމަށެވެ.\nފުލުހުންގު އިންޓެލިޖެންސަށް ލިބުނު މައުލޫމާތަކާ ގުޅިގެން މާލެ އާއި ފުވައްމުލަކު ސިޓީ އާ ދެމެދު ދަތުރުކުރާ ބޯޓަކުން އެ ސިޓީއަށް މަސްތުވާތަކެތި އެތެރެކުރަން އުޅޭކަމަށް މި ހިނގާ އޮކްޓޯބަރ މަހުގެ 14 ވަނަ ދުވަހު ފުލުހުންހިންގި އޮޕަރޭޝަނެއްގައި ހައްޔަރުކޮށްފައިވަނީ 35 އަހަރާއި، 36 އަހަރުގެ މީހެކެވެ. މި ދެމީހުންނަކީވެސް ދިވެހި ފިރިހެނުން ކަމަށް ފުލުހުން މައުލޫމާތުދެއެވެ.\nފުލުހުން ބުނީ ބޯޓުން ބޭލި ފޮށިގަނޑެއް ހިފައިގެން ދެ މީހަކު ދަނިކޮށް މަގުމަތިން ހުއްޓުވައި ބަލައި ފާސްކުރިއިރު ފޮށިގަނޑުގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 211 ސެލޯފިންކޮޅު ފެނިފައިވާ ކަމަށެވެ.\nމީގެ އިތުރުން މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ލިބުނު މައުލޫމާތަކާ ގުޅިގެން މި އޮކްޓޯބަރ 14 ވަނަ ދުވަހު ހިރިލަންދޫގައި ހިންގި އޮޕަރޭޝަނެއްގައި މަސްތުވާތަކެއްޗާއެކު 25 އަހަރުގެ ދިވެހި ފިރިހެނެއް ހައްޔަރުކޮށްފައިވާ ކަަމަށް ފުލުހުން ބުނެއެވެ.\nމީގެއިތުރުން ބ. ދަރަވަންދޫގައިވެސް މަސްތުވާތަކެތީގެ އޮޕަރޭޝަނެއް ހިންގާފައިވެއެވެ. ދަރަވަންދޫ ޕޮލިސް ޑެސްކާއި، ބ.ކެންދޫ ޕޮލިސް ޑެސްކާއި، ފުލުހުންގެ އިންޓެލިޖެންސް ގުޅިގެން މި އޮކްޓޯބަރ 13 ވަނަ ދުވަހު ހިންގި އެ އޮޕަރޭޝަނުގައި ދަރަވަންދޫ ޕެޓްރޯލް ޝެޑް ކައިރި ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ދެ ރަބަރުޕެކެޓް (ކުޑަ) އަދި ބޮޑު ރަބަރު ޕެކެޓެއް ފެނިފައިވާ ކަމަށް ފުލުހުން މައުލޫމާތުދެއެވެ.\nމި މައްސަލައިގައި މިހާތަނަށް އެއްވެސް މީހަކު ހައްޔަރުކޮށްފައި ނުވެއެވެ. ފުލުހުން ދަނީ މި މައްސަލަތައް ތަހުގީގު ކުރަމުންނެވެ.


In Pictures: Ihavandhoo Miskyi magu maizaan\nއިހަވަންދޫ، 21 އޯގަސްޓް 2020 -- ކޮވިޑްގދެ ގޮންޖެހުންތަކާއެކު އުނދަގޫ ދުވަސްތަކެއް ގުނަމުން އައި ހއ. އިހަވަންދޫގައި އެ ރަށުގެ ޒުވާނުންތަކެއް އިސްވެ މައިޒާން ތަރައްގީކޮށް ނިންމާލި އިރު، ދަތުރު ގޮސް މޫދަށް އެރިލައި ހިތްހަމަ ޖައްސާލަން ފަހި މައިޒާނެއް "މިސްކިތްމަގު މައިޒާން" ނަމުހައި ރައްގީ ކޮށްފައި ވެއެވެ. ބާބެކިޔު ސްޓޭންޑްތަކާއި މޫދު އުނދޯލީގެ އިތުރުން މޫދަށް އެރުމަށްފަހު ފެންވެރޭނެ އިންތިޒާމުތަކާއި އަވި ކުޑަތަކާއި ކުޑަކުދިން ކުޅޭނެ ޕާކެއް ވެސް ހިމެނޭ ގޮތަށް މުޅި މައިޒާންވަނީ ރީތިކޮށްލައިފައެވެ. ފޫހިފިލުވާލާއި ވައި ޖައްސާލުމަށް ޖޯލިފަތިތަކާއި ހެއްލާ އުނދޯލިން މުޅި ސަރަހައްދު ޒީނަތްކޮށްދީފައި ވެއެވެ. ތިމާވެށްޓާ ރަހުމަތެރިކޮށެވެ. -- ފޮޓޯތައް؛ އިއްޓޭ ގްރެފީ


#REPORT: Adhadhu thah inthihaa ah machchah, fiyavahu thakah lui!\nކޯވިޑް ޓާސްކް ފޯހުގެ ބައްދަލުވުމެއް ކުރިޔަށް ދަނީ\nއަދަދުތައް މައްޗަށް، ފިޔަވަޅުތަކަށް ލުއި!\n2 އޭޕްރިލް 2021\nކޯވިޑް19އަކީ، މި ގަރުނުގައި ދުނިޔެއަށް ކުރިމަތިވި އެންމެ ބޮޑު ރޯގާއެވެ. އަދި މިއީ ވަކި ގައުމެއް، ވަކި ބޯޑަރެއް، ވަކި މީހެއް އިސްތިސްނާވުމެއް ނެތި، ދުނިޔޭގެ ހުރިހާ ގައުމަކާ އަދި ހުރިހާ ރައްޔިތުންވެސް މިބަލީގެ ޝިކާރައަކަށް ވެފައިވާ، ނުރައްކާތެރި ބައްޔެކެވެ. މީގެ އެންމެ ބޮޑު ހެއްކަކީ، މިބައްޔަކީ ނުރައްކާތެރި ބައެއްޔެއްކަމުގައި ގަބޫލުކުރަން ދެކޮޅު ހެދި އެތައް ބަޔަކު ޚުދު މިބަލީގައި ދުނިޔެއާއި އަލްވަދާއު ކިޔަންޖެހިފައިވާ ކަމެވެ.\nމީގެތެރޭގައި ގައުމުތަކުގެ ރައީސުންނާއި، މަޝްހޫރު އެތަކެއް ޝަޚުސިއްޔަތުތައްވސް އެބަ ހިމެނެއެވެ.\nކޯވިޑް19 މުޅި ދުނިޔެއަށް ފެތުރެން ފެށުމާއެކު، ގައުމުތަކުން މި ބައްޔާއި ދެކޮޅަށް ވަރުގަދަ ފިޔަވަޅުތަކެއް އަލަން ފެށިއެވެ. މީގެތެރޭގައި، ބޯޑަރުތައް ބަންދު ކުރުމާއި، ގައުމުތަކުގެ ބައިބޯ ސިޓީތަކުގައި ކާފިއު ހިންގުމާއި އަދި ސިޓީތަކާއި އަވަށްތައް ލޮކް ޑައުން ކުރުންފަދަ އެތަކެއް ފިޔަވަޅުތަކެއް ހިމެނެއެވެ. ހަމަ އެއާއިއެކު، ވިޔަފާރިތައް ބަންދުކޮށް، މީހުން ދަތުރުފަތުރު ކުރުން މަނާކުރުންފަދަ އެތަކެއް ފިޔަވަޅުތަކެއްވެސް މީގެ ތެރޭގައި ހިމެނިގެން ދިޔައެވެ.\nކޯވިޑް19ގެ ސަސަބުން އަމިއްލަ މީހުންގެ ދިރިއުޅުމަށާއި އިގްތިސަދީގޮތުންނާއި އަދި އަދި އިޖުތިމާއީ ގޮތުންވެސް ބޮޑެތި ގެއްލުންތަކެއް ގިނަބަޔަކު ތަހައްމަލް ކޮށްފައި ވެއެވެ. މިގޮތުން މީހުންގެ ދިރުއުޅުމަށް ލިބިގެން ދިޔަ ގެއްލުންތަކަކީ، ކޯވިޑާއި ދެކޮޅަށް އެކި ގައުމުތަކުން އަޅަމުންދިޔަ ފިޔަވަޅުތަކުގެ ސަބަބުން، ވިޔަފާރިތަކަށް ލިބެމުންދިޔަ ގެއްލުންތަކާއެކު، އަމިއްލަ ފަރުުދުންނާއި، އާއިލާތަކަށާއި އަދި ބޮޑެތި ކުންފުނިތަކަސްވެސް ކުރަމުން ދިޔަ ނޭދެވޭ އަސަރުތަކެވެ. މިގޮތުން އިގްތިސާދީ ގެއްލުން އޭގެ އިންތިހާއަށް ކޮށް، އަދި މިފިޔަވަޅުތަކާ ދެކޮޅަށް ގައުމުތަކުގައި ބޮޑެތި މުޒާހިރާތައް ހިގަމުން ދިޔައިރުވެސް، ގިނަ ގައުމުތަކުން ފިޔަވަޅުތަކަށް ލުއި ދިނުމެއްނެތި، ދަމަހައްޓަމުން އައިސްފައިވަނީ ހަގީގަތުގައި، މިބަލީ ނުރައްކަތެރިކަމާއި، އަދި އަލަށް ފެންނަމުން ދާ ކޯވިޑް19ގެ އާ ވޭރިއެންޓްތަކުގެ ސަބަބުން ކަމުގައި ދެންނެވިދާނެއެވެ.\nދިވެހި ރާއްޖެއަކީވެސް ކޯވިޑް19ގެ ނުރައްކާތެރިކަން ކުޑަ ގައުމެއްކަމުގައި ދެންނެވޭކަށްނެތެވެ. ސަބަބަކީ، މިހާތަނަށް މިބަލީގައި ރާއްޖެއިން 60 އަށްވުރެ ގިނަ މީހުން މަރުވެފައިވާއިރު، ރާއްޖޭގެ އަބާދީއާއި އަދި ގައުމުގެ ނިސްބަތުން ބަލާއިރު މިއަދަކީ ކުޑަ އަދަދެއްކަމުގައި ދެންނެވެން ނޯންނާނެތީއެވެ. އަދި،ކޮންމެ ގޮތަކަށް ބެލި ކަމުގައިވި ނަމަވެސް، މިބަލީގައި އެންމެ މީހަކު މަރުވެގެން ދިޔަ ކަމުގައި ވިނަމަވެސް، ބައްޔަކީ ނުރައްކާތެރި، އަދި މިބަލީގެ ވޭން އެތައްބަޔަކު ތަހައްމަލް ކުރާނެ ބައްޔެކެވެ.\nމި ސަބަބައްޓަކާ، ކޯވިޑް19 ރާއްޖެއިން ފެނި، މިބަލީގައި އަހަރެއް ފާއުތުވެގެން ދާއިރު، ބަލި ކޮންޓްރޯ ކުރުމަށް ރައްޖޭގައިވެސް އެތަކެއް ފިޔަވަޅުތަކެއް އަޅާފައި އެބަހުއްޓެވެ. ވަކީން ޚާއްސަކޮށް، ވެރިރަށް މާލޭގައި މީހުން ބޭރަށް ނުކުމެ އުޅުން މަނާކުރުމާއި، އެކި ގަޑިތަކުގައި ދަތުރުފަތުރު ކުރުން މަނާކުރުމުގައި ސައި ހޮޓާފަދަ ތަންތަން ބަންދު ކުރުންފަދަ އެތަކެއް ފިޔަވަޅުތަކެއް މީގެ ތެރޭގައި ހިމެނެއެވެ. މި ހުރިހާ ފިޔަވަޅުތަކެއް އަޅާފައިވަނީ، އެޗްޕީއޭއިން އާންމު ކޮށްފައިވާ ގައިޑްލައިންތަކުގެ ދަށުންނެވެ.\nއެޗްޕީއޭގެ ޑިރެކްޓަރ ޖެނެރަލް މައިމޫނާ\nއަދި ބަލީގެ ހާލަތު ރަގަޅުވެގެން ދިޔަ ބައެއް ދަޑިވަޅުތަކުގައި، ވެރިރަށް މާލޭގައި އަޅާފައިވާ ފިޔަވަޅުތަކަށް ކޮންމެވެސް ވަރެއްގެ ލުއިތަކެއް ލިބި ދީފައިވި ނަމަވެސް، އެޗޕީއޭއިން ފިޔަވަޅު އެކުއެކީ ދޫކޮށްލާފައެއް ނުވެއެވެ. ސަބަބަކީ، ބަލި ނައްތާލެވޭ މަގެއް ނުފެނި، ދުނިޔޭގެ އެކި ކަންކޮޅުތަކުގައި ކޯވިޑް19ގެ އާ ވޭރިއަންޓްތައް ފެންނަމުން ދިއުމާއި، ރާއްޖޭގެ ވެރިރަށް މާލެއަކީ އާދަޔާ ޚިލާފަށް ބޮޑަށް ތޮށްޖެހިފައިވާ ސިޓީއަކަށް ވެގެން ދިއުމެވެ.\nކޯވިޑް19އާއި ދެކޮޅަށް އެޗްޕީއޭއިން އަަޅަމުން ދިޔަ ބައެއް ފިޔަވަޅުތަކަށް، އެތައް ބައެއްގެ ފާޑު ކިއުން ވަރަށް ބޮޑަށް ފާއިތުވެދިޔަ ތަނުގައި އަމާޒުވެގެން ގޮސްފައިވެސް އެބަ ހުއްޓެވެ. މީގެ އެއް މިސާލަކީ، ކުރިޔަށް އޮތް ލޯކަލް ކައުންސިލް އިންތިޚާބަށް ކެމްޕެއިން ކުރަން އެކި ރަށްތަކަށް ދަތުރުކުރުމަށް އެ އޭޖެންސީން ދިން ހުއްދައެވެ. މި ހުއްދަ އެޗްޕީއޭއިން ދޫކޮށްފައިވަނީ، ސިޔާސީ ފަރާތްތަކުގެ ނުފޫޒުންނާއި ބާރުންކަމުގައި ތުހުމަތުކޮށް އެޗްޕީއޭއަށް ފާޑު ކިއުން އަމާޒުވާން ފެށުމާއެކު އެޗްޕީއޭއިން މި ނިންމުން ބަދަލުކޮށް ކުރީގެ އޮތްގޮތަށް، ކަރަންޓީން ކުރުމަކާ ނުލާ ރަށްތަކަށް ދަތުރު ނުކުރެވޭ ގޮތަށް، ނިންމުން ރުޖޫޢަ ކޮށްފައި ވެއެވެ.\nމުޅި ގައުމު ސިއްޙީ ބޮޑު ކާރިސާއެއްގައި ވަނިކޮށް، އެޗްޕީއޭއިން ނިންމާ މިފަދަ ބައެއް ނިންމުންތަކުގައި ހަރުދަނާ ކަމެއް ނެތްކަމުގައި، މިފަދަ ބައެއް ފިޔަވަޅުތަކާއެކީ ވަރަށް ގިނަބަޔަކަށް އިހުސާސް ކުރެވެން ފެށުނެވެ. އަދި ކަމުގެ ހަގިގަތަކީވެސް، ސިއްޙީ މާހިރުންގެ ލަފައާއެކީ، ކޯވިޑް ކާރިސާއާއިގުޅޭ ހުރިހާ ނިންމުމެއްވެސް ނިންމަމުންދާ ކަމަށް، އެޗްޕީއޭއިން ބުނަމުން ދަނިކޮށް، ގައުމުގަ ހިގަމުންދާ ސިޔާސީ އޮއިވަރުތަކާ ގުޅުންހުރި ނިންމުންތައް ޕްރެޝަރަށް ދީލާލާ އެއޭޖެންސީން ނިންމަމުންދާ ކަމަށް ގަބޫލުކުރެވޭ ބީދައިން ކަންކަން ހިގަމުން ދިއުމަކީ، ހަމަ އެ އޭޖެންސިއާ ދިމާލަށް އެނެކުންގެ އިގި އަމާޒު ވެގެންދާނެ ކަމަކަށް ވެގެން ދިއުމެވެ.\nއަދަދުތައް އިންތިހާއަށް މައްޗަށް، ފިޔަވަޅުތަކަށް ލުއި!\nކޯވިޑ19 އާއި ދެކޮޅަށް އެޗްޕީއެއިން އަޅާފައިވާ ފިޔަވަޅުތަކަކީ، މި ބަލި ފެތުރިގެން ދިޔަ ނުދީ ކޮންޓްރޯލް ކުރުމަށްޓަކާ ކޮންމެހެންވެސް އަޅަން ޖެހޭ ފިޔަވަޅުތަކެއް ކަމުގައި ގަބުލުކުރަން ޖެހެއެވެ. އަދި ބައެއް ހާލަތްތަކުގައި، މި ފިޔަވަޅުތަކަކީ، ބަޔަކު ނުރުހުން ވި ކަމުގައިވިނަމަވެސް، ލުއި ނުދީ ހިފަހައްޓަން ޖެހޭ ފިޔަވަޅުތަކެއްވެސް މެއެވެ. ސަބަބަކީ، އަނެކުންގެ ޖަޒުބާތުގެ ކުރިޔަށް، އެންމެންގެ ސަލާމަތާއި ރައްކާތެރިކަން އިސްކުރަން ޖެހޭނެތީއެވެ. އަދި މި ފިޔަވަޅުތައް އިތުރަށް ހަރުކަށި ކުރުމާއި ލުއި ދިނުންވެސް، އެޗްޕީއޭގެ އަތްމައްޗަށް ދޫކޮށްލާފައި އޮތުން މުހިންމު ކަމުގައި މިއީވެސް ދެބަސްވުމެއް ނެތި އެންމެވެސް ގަބޫލު ކުރާނެ ހަގީގަތެއްކަންވެސް ޔަގީނެވެ.\nކޯވިޑް19 އައި ދެކޮޅަށް ކުރެވެމުންދާ މަސައްކަތުގެ ތެރެއިން، ފާއިތުވެދިޔަ އަހަރެއްހާ ދުވަހުގެ ތެރޭގައިވެސް، މިބައްޔަށް އެންމެ ގިނަ އަދަދަކަށް މީހުން ޕޮޒިޓިވް ވަމުން އަންނަނީ މިދުވަސްކޮޅުގައި ކަމަށް ދެންނެވިދާނެއެވެ. ފަހަކަށް އައިސް، ބައްޔަށް އަތޮޅު ތެރެއިން ޕޮޒިޓިވް ވަމުންދާ މީހުންގެ ނިސްބަތް މަތިވެ، އިއްޔެ މިވަނީ އަލަށް، އެއް ދުވަހެއްގައި ރާއްޖެއިން މި ބައްޔަށް ޕޮޒިޓިވް ވެފައިވާ މީހުންގެ އަދަދު 300 އަށްވުރެ މައްޗަށް އަރާފައެވެ. މިގޮތުން ބައްޔާއިދެކޮޅަށް ވެކްސިން ދެވެމުން ދާއިރުވެސް، ބައްޔަށް ޕޮޒިޓިވް ވަމުންދާ މީހުންގެ އަދަދުތައް ދަށްނުވެ މަތިވަމުން ދާދިއުމުގައި އާންމު ރައްޔިތުންގެ ބޮޑެތި ކަންބޮޑުވުންތަކެއް ހުންނާނެ ކަން ޔަގީނެވެ.\nއަދަދުތައް އިންތިހާއަށް މައްޗަށް ދިޔަ ނަމަވެސް، އެޗްޕީއޭއިން ވަނީ އަޅާފައިވާ ގިނަ ފިޔަވަޅުތައް ދޫކޮށްލާފައި\nމި ކަންބޮޑުވުންތައް މިގޮތުގައި ހުރިއިރު، އިއްޔެ އަލަށް އެޗްޕީއޭއިން ނިންމާފައި މިވަނީ ކޯވިޑް19 އައި ދެކޮޅަށް އަޅާފައިވާ ގިނަގުނަ ފިޔަވަޅުތަކަށް ވަރަށް ބޮޑެތި ލުއިތަކެއް ދީފައެވެ. ހޮޓާ ރެސްޓޯރަންޓްތައް ހުޅާވާފައި ބެހެއްޓޭ ވަގުތު އާންމު ހާލަތަކަށް ގެނެސް، ބައިބޯ، ވެރިރަށް މާލޭގައި އެއްވެ އުޅުންވެސް މިވަނީ ވަރަށް ބޮޑުތަނުން ދޫކޮށްލެވިފައެވެ. މާލޭގައި، ކައިވެނި ހަފްލާތަކާއި، ޕާޓީތައް ބޭއްވުުން ފެށިގެން ގޮސް، ދަތުރުފަތުރު ކުރުމުގައިވެސް މިހާރު އެއްވެސް ހިފެހެއްޓުމެއް ނެތެވެ. އެހެންނަމަވެސ،ް ކޯވިޑް19އަށް ޕޮޒިޓިވް ވާ މީހުންގެ އަދަދަށް ލުޔެއް ނުލިބެއެވެ. މިއީ މިބަލި ފެތުރޭ ފެތުރުމާއި، އަދި ބައްޔާއި ދެކޮޅަށް މިހާތަނަށް ފިޔަވަޅުތައް އަޅާ، އެ ފިޔަވަޅުތައް ދެމެހެއްޓުމަށް އެޗްޕީއޭއިން ކުރަމުން ދިޔަ މަސައްކަތްތަކާ މުޅިންތަފާތު، އަދި އަލަށް އެޗްޕިއޭއިން އާންމު ކޮށްފައިވާ އުސޫލެއްކަން ފާހަގަ ކޮށްލަން ޖެހެއެވެ.\nހަމަ އެއާއެކު، ކޯވިޑް19 ހުއްޓުމެއް ނެތި ފެތުރެމުން ދިޔަ ނަމަވެސް، ކުރިޔަށް އޮތް ލޯކަލް ކައުންސިލް އިންތިޚާބާއި ދިމާކޮށް، ފިޔަވަޅުތަކަށް ލުއި ދިނުމަށް ސިޔާސީ ބައެއް ފަރާތްތަކުން ގޮވާލަމުން ދާކަންވެސް މިފުރުސަތުގައި ފާހަގަ ކޮށްަންޖެހެއެވެ. ލޯކަން ކައުންސިލް އިންތިޚާބު ބޭއްވުމަށް އެންމެ 10 ދުވަހަށް ވެފައިވާއިރު، ކެފޭ ސައި ހޮޓާ ފަދަ ތަންތަން ބަންދު ކޮށްފައި ބެހެއްޓުން ގަބޫލު ނުކުރައްވާނެކަމަށް އެމްޑިޕީގެ ރައީސް މުހައްމަދު ނަޝީދު ވަނީ ދެފަހަރެއްގެ މަތިން ވިދާޅުވެފައެވެ.\nކޯިޑްގެ ފިޔަވަޅުތައް ލުއި ކުރުމަށް ތަކުރާރުކޮށް ނަޝިދުވަނި ގޮވާލައްވާފަ\nކޮންމެއަކަސް ގަބޫލު ކުރަންޖެހޭ ހަގީގަތަކީ، ވެކްސިން ޖަހަމުން ދިޔަ ކަމުގައިވި ނަމަވެސް، ކޯވިޑް19އަށް ޕޮޒިޓިވް ވަމުންދާ މީހުންގެ ނިސްބަތް މަތިވަމުން ދާކަމެވެ. ޕޮޒިޓިވް ވަމުންދާ މީހުންގެ އަދަދު މަތިވަމުން ދާނަމަ، ބައްޔާއި ދޭތެރޭ ހުރި ކަންބޮޑުވުންތަކަށް ލުއި ލިބިގެނެއް ނުދާނެއެވެ. އުދާސްތަކަށް ތަސައްލީއެއް ލިބިގެނެއް ނުދާނެއެވެ. އަދި އުސޫލެއްގެ ގޮތުން، ބަޔަށް ޕޮޒިޓިވް ވާމީހުންގެ އަދަދު މަތިވަމުން ދާނަމަ، ފިޔަވަޅުތައް ވާންވާނީ ހަރުދަނާއެެވެ. ނުވަތަ އެހެން އިބާރާތަކުން ދަންނަވާ ނަމަ ހަރުކަށްޓެވެ. ދުނިޔޭގެ ގިނަ ގައުމުތަކުގައި އަމަލް ކުރަމުންދާ އުސޫލުތައްވެސް ފެންނާން ހުރީ މިބީދައިން ހުރި ތަނެވެ.\nއެހެންނަމަވެސް، ބައްޔާއި ދެކޮޅަ ކުރެވެމުންދާ މަސައްކަތުގައި މިހާތަނަށް އާދެވުނު އިރު، މިއަދު މިފެންނަނީ މިނޫން އުސޫލަކުން، ފިޔަވަޅުތަކަށް ލުއި ދެވެން ފެށިތަނެވެ. ކުރިޔަށް އޮތީ ލޯކަލް ކައުންސިލް އިންތިޚާބެވެ. އުސޫލުތަކަށް ވަމުންދާ ގޮތް ރައްޔިތުންނަށް ވަރަށް ބޮޑަށް ސާފުވާމް ޖެހޭކަމަށް ބެލެވެއެވެ.


SunOnline: Trump 2020ge riyaasee inthihaabah campaign kuravvan fattavaifi\nޓްރަމްޕް 2020ގެ ރިޔާސީ އިންތިހާބަށް ކެމްޕެއިން ކުރައްވަން ފައްޓަވައިފި\nރުގިއްޔާ މުހައްމަދު މޫސާ 19 Jun 2019, 10:34\nއެމެރިކާގެ ރައީސް ޑޮނަލްޑް ޓްރަމްޕް ވަނީ ރިޔާސީ ކެމްޕެއިން ފައްޓަވާފައި -- ފޮޓޯ: އޭއެފްޕީ\nވޮޝިންޓަން (ޖޫން 19): އެމެރިކާގެ ރައީސް ޑޮނަލްޑް ޓްރަމްޕް، 2020ގެ ރިޔާސީ އިންތިހާބަށް ކެމްޕެއިން ކުރައްވަން ރަސްމީ ގޮތެއްގައި އިއްޔެ ފައްޓަވައިފި އެވެ.\nޓްރަމްޕްގެ ކެމްޕެއިން ފެއްޓެވީ 2016 ވަނަ އަހަރުގެ ރިޔާސީ އިންތިހާބުގައި ކުޑަ ތަފާތަކުން ކާމިޔާބު ކުރެއްވި ފްލޮރިޑާއިންނެވެ.\n"އެމެރިކާގެ ރައީސްކަމުގެ ދެވަނަ ދައުރަކަށް މިރޭ އަޅުގަނޑު ކެމްޕެއިން ފަށަން. އަޅުގަނޑުމެން އަނެއްކާ ވެސް އެމެރިކާ ވަރުގަދަ ކުރާނަން އަދި އެގޮތުގައި ގައުމުގެ ހާލަތު ދަމަހައްޓާނަން،" ޓްރަމްޕް ވިދާޅުވި އެވެ.\nޓްރަމްޕް އިއްޔެ ދެއްވި ތަގުރީރުގައި ވަނީ 2016 ވަނަ އަހަރުގެ އިންތިހާބުގައި ވެސްވެ ވަޑައިގެންނެވި ވައުދުތައް ތަކުރާރު ކުރައްވާފަ އެވެ. އޭގެ ތެރޭގައި ގަވާއިދާ ހިލާފަށް އެމެރިކާއަށް މީހުން އެތެރެވުން ހުއްޓުވައި، އެގޮތަށް އެތެރެވެފައިވާ މީހުން އަނބުރާ ފޮނުވާލުން ހިމެނެ އެވެ.\nއަދި ޓްރަމްޕްގެ ކުރީގެ ކެމްޕެއިނުގައި ރަޝިއާއާ އެއްކޮށް މަސައްކަތްކޮށްފައިވޭތޯ ބެލުމަށް ކުރި ތަހުގީގަށާއި އެމެރިކާގެ މީޑިއާތަކުން އެތަހުގީގު ކަވަރު ކުރި ގޮތަށް ފާޑު ވިދާޅުވި އެވެ.\nމީގެ އިތުރުން ޓްރަމްޕްގެ ވެރިކަމުގައި ގައުމުގެ އިގުތިސާދު ކުރިއަރާފައިވާ ކަމާއި ސަރުކާރުން ނަގާ ޓެކްސް ކުޑަކޮށްފައިވާކަން ފާހަގަ ކުރެއްވި އެވެ. މިއަހަރުގެ ފުރަތަމަ ކުއާޓަރަކީ އެމެރިކާގެ އިގުތިސާދު 2015 ވަނަ އަހަރުގެ ފަހުން އެންމެ ބޮޑަށް ކުރިއެރި ފުރަތަމަ ކުއާޓަރެވެ.\nއަންނަ އަހަރުގެ ރިޔާސީ އިންތިހާބުގައި ކުރީގެ ސެކްރެޓަރީ އޮފް ސްޓޭޓް ހިލަރީ ކްލިންޓަން ވާދަ ނުކުރައްވާ ނަމަވެސް، އިއްޔެގެ ކެމްޕެއިން ރެލީގައި ޓްރަމްޕް ވަނީ އެކަމަނާއަށް ވެސް ފާޑު ވިދާޅުވެފަ އެވެ. އަދި ޓްރަމްޕަށް ތާއިދު ކުރާ ފަރާތްތަކުން ވަނީ ކްލިންޓަން ހައްޔަރު ކުރުމަށް ގޮވާލާފަ އެވެ.\nޓްރަމްޕް ވާދަ ކުރައްވާ ރިޕަބްލިކަން ޕާޓީން ރިޔާސީ ޓިކެޓަށް ވާދަ ކުރައްވާނެ ކަން ދެން އިއުލާންކޮށްފައި ވަނީ ހަމައެކަނި މެސެޗޫސެޓްސްގެ ކުރީގެ ގަވަރުނަރު ބިލް ވެލްޑް އެވެ.\nއަދި ޑިމޮކްރެޓިކް ޕާޓީގެ ރިޔާސީ ޓިކެޓަށް ވާދަ ކުރައްވާ ފަރާތްތަކުގެ ތެރޭގައި ކުރީގެ ނައިބު ރައީސް ޖޯ ބައިޑެން، ސެނެޓަރު ބާނީ ސޭންޑާސް އަދި ސެނެޓަރު އެލިޒަބެތު ވޮރެން ހިމެނެ އެވެ.\nއަންނަ އަހަރު އެމެރިކާގެ 46 ވަނަ ރައީސް އިންތިހާބު ކުރުމަށް ވޯޓުލާން ހަމަޖެހިފައި ވަނީ ނޮވެމްބަރު ތިނެއްގަ އެވެ.\nފަލަސްތީނުގާ ޔަހޫދީން ވަޒަންވެރިކުރުވަން އެމެރިކާގެ ތާއީދު\nޗައިނާ ސަރުކާރުގެ ލިޔުންތަކެއް ލީކުވެއްޖެ: އެންވައިޓީ\nހިލަރީ އަނެއްކާވެސް ރައީސްކަމަށް ކުރިމަތިލައްވާ އަޑުތަކެއް


ކިތާބުލް މުޤައްދަސް ފެށުން 16\nހާޖަރު އާއި އިސްމާޢީލް\n1-2 އަބްރާމްގެ އަނބި ސާރާއީއަށް ދަރިއަކު ލިބުން ވަނީ ނުކުޅެދިފައެވެ. އޭރު ސާރާއީގެ އަޅު އަންހެނުންގެ ތެރޭގައި ހާޖަރުއޭ ކިޔުނު މިޞްރުގެ އަޅުއަންހެނަކު ވިއެވެ. ސާރާއީ އަބްރާމްއަށް ވިދާޅުވިއެވެ. ”މާތްރަސްކަލާނގެ އަހަރެންނަށް ދަރިއަކު ނުދެއްވި. ވީއިރު އަހަރެންގެ އަޅު އަންހެން ކުއްޖާ އާއިއެކު ރޭކުރައްވާ. އޭރުން އޭނާގެ ފުށުން އަހަންނަށް ދަރިއަކު ލިބިދާނެ.“ އަބްރާމް އާއި ސާރާއީ މިކަމަށް އެއްބަސްވެ ވަޑައިގަތެވެ.3ސާރާއީ، އަބްރާމްއަށް އެކަލޭގެފާނުގެ އަނތްބެއްގެ ގޮތުގައި ގެންގުޅުއްވުމަށް ހާޖަރު ދެއްވިއެވެ. މިކަން މިގޮތަށް ހިނގީ އަބްރާމް ކަންޢާނު ސަރަހައްދުގައި ދިރިއުޅެމުން ގެންދާތާ ދިހަ އަހަރު ދުވަސް ވެފައި ވަނިކޮށެވެ.4ދެން އަބްރާމް ހާޖަރު އާއިއެކު ރޭކުރެއްވިއެވެ. ހާޖަރުއަށް އޭނާ ބަލިވެ އިންކަން ގައިމުވުމުން އެކަމާ ބޮޑާވެ، ސާރާއީއަށް ނަފްރަތު ކުރަން ފަށައިފިއެވެ.\n5 މިގޮތަށް ދިމާވުމުން ސާރާއީ އަބްރާމްއަށް ވިދާޅުވިއެވެ. ”މި ހުރިހާ ކަމެއްގެ ކުށްވެރިއަކީ ކަލޭގެފާނު. އަހަރެންގެ އަޅު އަންހެން މީހާ އަހަރެން ކަލޭގެފާނަށް ދިނީމު. އެކަމަކު އޭނާ ބަލިވެއިންކަން ގައިމުވުމުން އަހަރެންނާއި މެދު ނަފުރަތު ކުރަން ފަށައިފި. އަހަންނާއި މެދު ކަލޭގެފާނަށް ތިޔަ ކަންތައް ކުރެއްވެނީ ކިހާ އިހާނެތިކޮށް. މިކަމާއި މެދު މާތްރަސްކަލާނގެ ކުރިފުޅުމަތީ ކަލޭގެފާނު ޒިންމާ އުފުއްލަވަން ޖެހޭނެ.“\n6 އަބްރާމް ޖަވާބުގައި ވިދާޅުވިއެވެ. ”އެންމެ ރަނގަޅު. އޭނާއަކީ ތިބާގެ އަޅު އަންހެނެއް. އޭނާ ވަނީ ތިބާގެ ބާރުގެ ދަށުގައި. ތިބާ ބޭނުންގޮތަކަށް އޭނާއާއި މެދު އަމަލު ކުރުމުގެ އިޚުތިޔާރު ތިބާއަށް ލިބިގެންވޭ.“ އޭގެފަހުން ސާރާއީ ހާޖަރާއި މެދު ވަރަށް އަނިޔާވެރިވިއެވެ. ދެން އެންމެފަހުން ހާޖަރު އެގެއިން ނުކުމެ ފިލައިފި އެވެ.\n7-8 ޝޫރަށް ދާ މަގުމަތީގައިވާ ސަހަރާގެ ތެރޭ، ފެންއާރެއްގެ ކައިރީ ހާޖަރު ހުއްޓާ މާތްރަސްކަލާނގެ މަލާއިކަތާ އޭނާ އާއި ބައްދަލު ކުރެއްވިއެވެ. އެ މަލާއިކަތާ ހާޖަރަށް ވިދާޅުވިއެވެ. ”ސާރާއީގެ އަޅު އަންހެނާ. ތިޔަ އަންނަނީ ކޮންތާކުންތަ؟ ތިޔަ ދަނީ ކޮންތާކަށްތަ؟“ ހާޖަރު ޖަވާބުގައި ދެންނެވިއެވެ. ”އަޅާ މި ދުވަނީ އަޅުގެ ސާހިބާ ސާރާއީ އާއި ދުރަށް ދިޔުމަށް.“\n9 މާތްރަސްކަލާނގެ މަލާއިކަތާ ވިދާޅުވިއެވެ. ”އޭނާގެ ގާތަށް ދޭ. އަދި އޭނާގެ އަޅެއްގެ ގޮތުގައި ދެމިހުރޭ.“ 10 އެއަށް ފަހު މަލާއިކަތާ ވިދާޅުވިއެވެ. ”އެއްވެސް އިންސާނަކަށް ގުނާ އަދަދު ނުކުރެވޭ ފަދަ ދަރިފަސްކޮޅެއް މާތްރަސްކަލާނގެ ތިބާއަށް ދެއްވާނެ.* 16:10 މިތާގައި ޢިބްރާނީ ބަހުން ލިޔެވިފައިވަނީ ”އެއްވެސް އިންސާނަކަށް ގުނާ އަދަދު ނުކުރެވޭ ފަދަ ދަރިފަސްކޮޅެއް އަހަރެން ތިބާއަށް ދެއްވާނަން.“ މިފަދައިން އިންނެވެ. 11-12 ތިބާ މިހާރު ތިޔަ އިނީ ފިރިހެން ދަރިއަކަށް ބަލިވެ، އެ ދަރިފުޅުގެ ނަމަކަށް އިސްމާޢީލް އޭ ކިޔައި ނަންދީ. އެހެނީ މާތްރަސްކަލާނގެ ތިބާގެ ހިތްދަތިވެގެން ރުއި ރުއިމުގެ އަޑު އައްސަވައިފި.† 16:11-12 ޢިބްރާނީ ބަހުން އިސްމާޢީލް މި ނަމުގެ މާނައަކީ މާތްކަލާނގެ އަޑު އެއްސެވިއެވެ. ތިބާއަށް ތިޔަ ލިބޭ ފިރިހެން ދަރިއަކީ ވަރުގަދަ ހިމާރެއް ފަދަ ކުއްޖެއް. އަދި އޭނާ އެންމެންނާއި ދެކޮޅުވެރިވާނެ. ހަމައެހެންމެ، އެމީހުންވެސް އޭނާއާ ދެކޮޅުވެރިވާނެ. އޭނާގެ ދިރިއުޅުން ބިނާވާނީ އޭނާގެ އާއިލާއާއި ވަކިން.“\n13 އެހެންވެ އެބަސްފުޅު ވަޙީކުރެއްވި ކަލާނގެ ނަންފުޅުން ހާޖަރު ގޮވާލެއްވިއެވެ. ”އިނބަރަސްކަލާގެއަކީ ބައްލަވާ ވޮޑިގެންވާ ކަލާނގެ.“ ދެން އޭނާ ހިތާހިތާ ވިދާޅުވިއެވެ. ”އަޅުގެ މައްޗަށް ބައްލަވާ ވޮޑިގަންނަވާ ކަލާނގެ އަސްލުގައިވެސް އަޅަށް ފެނިއްޖެ.“ 14 އެތާ ހުރި ވަޅަށް، ބިއުރުލަޙައިރުއީ ކިޔައި ނަންދެވުނީ އެހެންވެއެވެ. ‡ 16:14 ބިއުރުލަޙައިރުއީގެ މާނައަކީ ބައްލަވާ ވޮޑިގެންވާ ކަލާނގެ ވަޅުކޮޅެވެ.މިވަޅު ހުންނަނީ ޤާދަޝް އާއި ބާރަދުއާ ދެމެދުގައެވެ.\n15-16 އަބްރާމްގެ އުމުރުފުޅުން އަށްޑިހަ ހަ އަހަރުގައި ހާޖަރު ފިރިހެން ދަރިއަކު ވިހައިފިއެވެ. އެ ދަރިފުޅުއަށް އިސްމާޢީލްގެ ނަމުން ނަންދެވުނެވެ.\n*16:10 16:10 މިތާގައި ޢިބްރާނީ ބަހުން ލިޔެވިފައިވަނީ ”އެއްވެސް އިންސާނަކަށް ގުނާ އަދަދު ނުކުރެވޭ ފަދަ ދަރިފަސްކޮޅެއް އަހަރެން ތިބާއަށް ދެއްވާނަން.“ މިފަދައިން އިންނެވެ.\n†16:11-12 16:11-12 ޢިބްރާނީ ބަހުން އިސްމާޢީލް މި ނަމުގެ މާނައަކީ މާތްކަލާނގެ އަޑު އެއްސެވިއެވެ.\n‡16:14 16:14 ބިއުރުލަޙައިރުއީގެ މާނައަކީ ބައްލަވާ ވޮޑިގެންވާ ކަލާނގެ ވަޅުކޮޅެވެ.


Covid gai maimeehaa maru, dharifulhu salaamayivi!\nކޯވިޑް ޖެހި މަންމަ މަރުވިއިރު ބަނޑުގައި އޮތް ދަރިފުޅު ވަނީ ސަލާމަތް ކުރެވިފައި\nކޮވިޑް-19 އިގެ ޝިކާރައަކަށްވެ އެތައް ސަތޭކަ ބަޔަކު މި ދުނިޔެއާ ވަކިވެގެންދާ ހިތްދަތި މަންޒަރަކީ ކޮންމެ ދުވަހަކު ވެސް އެތައް އާއިލާއަކުން ކުރަމުންދާ ހިތްހަލާކުވާ ފަދަ ތަޖުރިބާ ތަކެކެވެ. ނަމަވެސް އިންޑިޔާގެ ނާގްޕޫރުގައި މިދިޔަ ބުރާސްފަތި ދުވަހު މަރުވި މާބަނޑު މީހާގެ ވާހަކަ އިތުރަށް ހިތްދަތި ވާހަކައަކަށްވީ އޭނާގެ ބަނޑުގައި އަށް މަހުގެ ކުއްޖަކު އޮތުމުންނެވެ.\nތިރީހުގެ އަހަރުތައް ގުނަމުންދިޔަ މާބަނޑު މީހާއަށް ކޮވިޑް ޖެހުނުއިރު ބަނޑަށް 32 ހަފުތާ އެވެ. އޭނާއާއި ދަރިފުޅު މަރުން ސަލާމަތް ވޭތޯ އަންހެންމީހާ ވަރަށް ތިން ހަފުތާ ވަންދެން މަރާ ހަނގުރާމަކުރި އެވެ. ނަމަވެސް ކޮރޯނާވައިރަހުގެ ސަބަބުން އޭނާގެ ފުރާނަ ދިޔައީ އެވެ. އަންހެންމީހާގެ ފުރާނަ ދިއުމުގެ ކުރިން އޭނާގެ ބަނޑުގައި އޮތް ދަރިފުޅު ނެގުމުގައި ޑޮކްޓަރުން ވަނީ ކާމިޔާބު ހޯދާފަ އެވެ.\nއޭނާ ދެން ދުނިޔޭގައި ނޯންނާނެކަން ޔަގީންވުމާއެކު ޑޮކްޓަރުން ވަގުތުން ސިޒޭރިއަން ހަދައިގެން ދަރިފުޅު ނެގީ އެވެ.\nޑޮކްޓަރުން އަންހެންމީހާގެ ހެދީ ޕެރިމޯޓަމް ސިޒޭރިއަން ސެކްޝަނެކެވެ. މިގޮތަށް ސިޒޭރިއަން ހަދައި ދުވަސް ނުފުރާ ފިރިހެންކުއްޖެއް ވިހޭތާ މަދު މިނެޓުކޮޅެއް ތެރޭގައި އެ ތުއްތު ދަރިފުޅުގެ މަންމަ ވަނީ ފަހު ނޭވާ ލާފަ އެވެ.\nނާގްޕޫރުގައި ދިރިއުޅޭ މި އަންހެންމީހާއަކީ މުމްބައިގައި މަސައްކަތް ކުރާ މީހެކެވެ. އޭނާ އަމިއްލަ ރަށް ނާގްޕޫރަށް ދިޔައީ ވިހައިގެން ގަދަވެގެން އެނބުރި މުމްބައިއަށް ދާން ނިންމައިގެނެވެ. ކަންދިމާވި ގޮތުން ނާގްޕޫރަށް އަންހެންމީހާއަށް ދެވުނުއިރު ވެސް އޭނާގެ ހަށިގަނޑަށް ވަނީ ކޮރޯނާވައިރަސް ވަދެފަ އެވެ.\nކޮވިޑް-19 ޖެހި އޭނާގެ ހާލު މާ ބޮޑަށް ގޯސްވީ މި ހިނގާ އެޕްރީލް މަހުގެ ހަތް ވަނަ ދުވަހު އެވެ. އޭނާގެ ހިތް ހުއްޓި ވެންޓިލޭޓަރު ގުޅައިގެން އެ ދުވަހުން ފެށީގެން ފަރުވާ ދޭން ފެށި އެވެ.\nއެންމެ ފަހުން އޭނާގެ ނުވަތަ ބަނޑުގައިވާ ދަރިފުޅުގެ ފުރާނަ ސަލާމަތް ކުރެވޭނެ އޮތް ހަމައެކަނި ގޮތަކީ އިމަޖެންސީކޮށް ސިޒޭރިއަން ހަދައިގެން ކަން ޑޮކްޓަރުންނަށް ޔަގީންވުމުން ޕެރިމޯޓަމް ސިޒޭރިއަން ސެކްޝަނެއް ހެދީ އެވެ.\nސިޒޭރިއަން ހަދަން މާބަނޑު މީހާ އޮޕަރޭޝަން ތިއޭޓަރަށް ވެސް ގެންދެވޭގޮތް ނުވުމުން ޑޮކްޓަރުން އެމީހާގެ ސީ-ސެކްޝަން ހެދީ އައިސީޔޫގައި އޭނާ ބާއްވާފައި އޮތް އެނދުގައި އޮތް ގޮތަށް ބާއްވައިގެންނެވެ.\nކްރިޓިކަލް ކެއާ ކޮންސަލްޓަންޓް ޑރ. ވިރެންދުރަ ބެލޭކަރް ވިދާޅުވި ގޮތުގައި ކޯވިޑް ޖެހުނު ދުވަހުން ފެށިގެން ވެސް ބަލިމީހާގެ ހާލު އޮތީ ވަރަށް ނާޒުކުވެފަ އެވެ.\nއޭނާގެ ރިޕޯޓުތަކާ ހަވާލާދީ ޑޮކްޓަރު ވިދާޅުވީ މާޗް މަހުގެ މެދެއްހާ ހިސާބުގައި އޭނާއަށް ކޯވިޑް ޖެހުމަށްފަހު ހާލު މަޑުމަޑުން ދިޔައީ ދަށަށެވެ. އަދި އެޕްރީލް ހަތެއްގައި މާ ހާލު ބޮޑުވީ އެވެ.\nޑޮކްޓަރުން ވިދާޅުވަނީ ސެކަންޑް ވޭވްގައި ޖެހޭ ކޯވިޑްގެ ނުރައްކާ އިތުރުކަމުން މާބަނޑު މީހުން ވަރަށް ބޮޑަށް ސަމާލުކަން ދޭން ޖެހޭ ކަމަށެވެ. މާބަނޑު މީހުން އުޅޭ ގޭގޭގައި ދިރިއުޅޭ އެންމެން ވެސް އަބަދުވެސް އުޅެން ޖެހޭނީ މާސްކް އަޅައިގެން ކަމަށާއި އަދި މާބަނޑު މީހާ ގެންގުޅެން ޖެހޭނީ ރައްކާތެރި މާހައުލެއްގައި ކަމަށް ވެސް ޑޮކްޓަރު ވިދާޅުވި އެވެ. މާބަނޑުވުމުން ވައިރަލް އިންފެކްޝަންތައް ޖެހުމުގެ ފުރުސަތު މާބޮޑަށް އިތުރުވެ އެވެ. މާބަނޑު އަންހެނުންނަށް ނުރައްކާ އިތުރުވަނީ މި ސަބަބާ ހެދި އެވެ.


އަނބުޅަ އިން ލިބޭ ޞިއްޙީ ފައިދާތައް\nކެލޮރީ މަދުންހުރުން: އަނބުޅަ އަކީ ކެލޮރީ ވަރަށް މަދުން ލިބޭ މޭވާ އެކެވެ. 100ގުރާމްގެ އަނބުޅައިގައި ހުންނަނީ ގާތްގަނޑަކަށް 29 ކެލޮރީ އެވެ. އަނބުޅައިގެ ތިމާގެ އަޚު އަނބުގެ 100 ގުރާމްގައި 64 ކެލޮރީ ހުރެއެވެ. ހަކަތަ ނުވަތަ ކެލޮރީ މަދު އަނބުޅަ ކެއުމުން، ބަނޑުހައިކަން ފިލުވައިދީ، ގިނައިރު ބަނޑުހައިނުވެ ހިފަހައްޓައިދެއެވެ. ނަތީޖާއެއްގެ އަނބުޅަ ބޭނުންކުރުމަކީ ހެޔޮވަރު ބަރުދަނެއްގައި ހަށިގަނޑު ބެހެއްޓުމަށް އެހީއަކަށް ވެއެވެ.\nފައިބަރު ގިނައިންހުރުން: އަނބުޅަ އަކީ ފައިބަރުން މުއްސަދި މޭވާއެކެވެ. އަނބުޅައިގެ 100 ގުރާމްގައި 5.7 މިލިގްރާމްގެ ފައިބަރު ހުރެއެވެ. އެއީ ދުވާލަކަށް މީހަކަށް ބޭނުންވާ މިންވަރުގެ 23 އިންސައްތަ އެވެ. ފައިބަރަކީ ކާނާގައި ހިމެނޭ ކާބޯހައިޑްރޭޓްގެ ވައްތަރެކެވެ. މިއީ ހަޖަމުކުރަން އުދަނގޫ މާއްދާ އެކެވެ. އެހެންކަމުން ފައިބަރުގެ ސަބަބުން، ބޮޑުކަމުދާ ތަކެތީގެ މިންވަރު އިތުރުކޮށް، ގޮހޮރުގެ މަސައްކަތް ހަލުވިކޮށް، ބަނޑުހިކުމުން ހިމާޔަތްކޮށް ރައްކާތެރިކޮށް ދެއެވެ. ފައިބަރު ހަޖަމުކުރަން ގިނައިރު ނަގާތީ ބަނޑުހައިވުން އެކަމުގެ ސަބަބުން ކޮންޓްރޯލްވުމަށް އެހީތެރިވެދެއެވެ. މީގެ އިތުރުން ފައިބަރު ގިނަ ކާނާ ބޭނުންކުރުމަކީ ހިތުގެ ބަލިތަކާއި، ހަކުރު ބަލި ފަދަ ބަލިތަކުން ދުރުކޮށް ރައްކާތެރިކޮށްދޭނެ ކަމެކެވެ.\nވިޓަމިން ސީ ގިނައިންހުރުން: އެންމެ އަނބުޅައެއް ކާލުމުން ދުވާލަކަށް ބޭނުންވާ ވިޓަމިން ސީގެ ½ ލިބެއެވެ. ގާތްގަނޑަށް 100 މިލިގްރާމްގެ އަނބުޅައިގައި 34 މިލިގްރާމްގެ ވިޓަމިން ސީ ހުރެއެވެ. ފެނަށްގިރޭ ވިޓަމިނެއްގެ ގޮތުގައި މަޝްހޫރު ވިޓަމިން ސީ އަކީ ހަށިގަނޑުގެ ތަފާތު މަސައްކަތްތަކަށް ބޭނުންތެރި ވިޓަމިނެކެވެ. ހަށިގަނޑުގައިވާ ޓިޝޫތައް އެކަތި އަނެކައްޗާއި ގުޅުވައި ލާމެހުމަށް ބޭނުންވާ ޕްރޮޓީން “ކޮލެޖަން” އުފެއްދުމަށް ވިޓަމިން ސީ އަކީ މުހިއްމު މާއްދާ އެކެވެ. އަދި މިއީ ފާރުގަނޑު ފަސޭހަވުމަށް ވެސް ބޭނުންވާ މާއްދާ އެކެވެ. މީގެ އިތުރުން ވިޓަމިން ސީ އަކީ ބާރުގަދަ އެންޓި އޮކްސިޑެންޓެކެވެ. ނަތީޖާއެއްގެ ގޮތުން ފްރީ ރެޑިކަލްތަކުން ހަށިގަނޑުގެ ސެލްތައް މިންޖުކޮށް، ކެންސަރުގެ ބާވަތްތަކާއި، ހިތުގެ ބަލިތައް ޖެހުމުން ދުރުކޮށް ދެއެވެ. ވިޓަމިން ސީ އަކީ ހަށިގަނޑުގެ ދިފާޢީ ބާރު ވަރުގަދަކޮށްދީ، ހަށިގަނޑަށް ދަގަނޑު ނެގުމުގައި ވެސް އެހީތެރިވާ މާއްދާ އެކެވެ.\nދަގަނޑު ގިނައިންހުރުން: ހަށިގަނޑުގެ އެކި ހިސާބުތަކަށް އޮކްސިޖަން އުފުލުމުގައި ބޭނުންވާ ދަގަނޑުގެ ބައި އަނބުޅައިގައި ގިން މިންވަރަކަށް ހުރެއެވެ. ލޭމަދުވުމުގެ އެންމެ އާންމު ވައްތަރަކީ ދަގަނޑު އުނިވެގެން ލޭމަދުވުން ކުރިމަތިވާ ވައްތަރެވެ. 100 ގުރާމްގެ އަނބުޅައިގައި 3.2 މިލިގްރާމްގެ ދަގަނޑު ހުރެއެވެ. އެއީ ދުވާލަކަށް ބޭނުންވާ މިންވަރުގެ 18 އިންސައްތަ އެވެ.\nކެލްސިއަމްގެ މަޞްދަރު: 100 ގުރާމްގެ އަނބުޅައިގައި 32 މިލިގްރާމްގެ ކެލްސިއަމް ހުރެއެވެ. އެއީ ދުވާލަކަށް ބޭނުންވާ ކެލްސިއަމްގެ3އިންސައްތަ އެވެ. ކެލްސިއަމް އަކީ ކަށިތައް ވަރުގަދަކޮށްދީ ދުޅަހެޔޮކަންމަތީ ބެހެއްޓުމަށް ބޭނުންތެރި މާއްދާ އެކެވެ. މީގެ އިތުރުން ނާރުތަކުގެ މަސައްކަތްތަކަށާއި، މަސްތަކުގެ މަސައްކަތްތައް ފުރިހަމަ ކުރުމަށް ވެސް ކެލްސިއަމް ބޭނުންވެއެވެ.\nއެހެނިހެން ކަންތައްތައް:- އަންނަނިވި ކަންތައްތަކަށް ފަރުވާކުރުމަށް އަނބުޅައިގެ ބޭނުން ހިފައެވެ.\nހޫނުވެގެން ސްޓްރޯކް ޖެހުމަށް ފަރުވާކުރުން\nމޭނުބައިކޮށް ހޮނޑުލުން: ޚާއްޞަކޮށް ދަތުރުމަތީގައި މޭނުބައިކޮށް ހޮނޑުލުމަށް ފަރުވާކުރުން\nބޮލުގައި ރިހުމަށް ފަރުވާކުރުން\nހަކުރު ބައްޔަށް ފަރުވާކުރުން\nއަނބުޅަ ގަހުގެ ފަތް ބޭނުންކޮށްގެން:-\nފަތް ހިއްކައި، ޗިސްކޮށްގެން އަނގަފާރަށް ފަރުވާކުރުން\nފަތް ޗިސްކޮށްގެން، ބަނޑުގައި ރިހުން، ހަޖަމުގޯސްވުން، އަދި ބޭރަށްހިންގުމަށް ފަރުވާކުރުން\nފަތް ކައްކައިގެން އޭގެ ދިޔަ، ލޯޝަނެއްގެ ގޮތުގައި ބޭނުންކުރުން\nވިހެއުން ފަސޭހަކޮށްދީ ވިހެއުމުގެ ތެރޭގައި ލޭފޭބުން މަނާކުރުމަށް ބޭނުން ކުރެއެވެ. އަދި ކިރު ބޭރުކުރާށާއި، ރަހިމުގެ ތެރެ ދޮވެ ސާފުކުރުމަށް ވެސް ބޭނުންކުރެވެއެވެ.\nއަރިދަފުސް ރޯގާ އާއި ކަރުތެރެ ހަލާކުވުމަށް ފަރުވާކުރުން\nހަމުގައި ހުންނަ ފާރު، ކަނޑައިގެންދާ ތަންތަން، ފިހޭ ތަންތަން، އަދި ފުރަގަސް ފަރާތު ބައްޔަށް ފަރުވާކުރުން: މިއީ އަނބުޅަ ފަތުގައި ހިމެނޭ ޓެނިން ކިޔާ މާއްދާއެއްގެ ސަބަބުން ފަރުވާ ކުރެވޭ ކަންތައްތަކެކެވެ.\nފަތް ރޮލާއި ކެއުމުން ހޮނޑުލެވޭގޮތް ވެއެވެ.\nފަނީގެ ވައްތަރުތަކަށް ފަރުވާކުރުން: ފަނި ހަށިގަނޑުން ބޭރުކުރުން\nއަނބުޅަގަހުގެ މޫ ބޭނުންކޮށްގެން ހަމުގައި ހުންނަ ކެހުމާއި ހިރުވުން ކެނޑުވުން\nއަނބުޅަގަހުގެ އޮށުގައި ޖަރާސީމާއި ދެކޮޅަށް މަސައްކަތް ކުރުމުގެ ބާރު ހުރެއެވެ. ނަތީޖާއެއްގެ ގޮތުން ލޭގެ ޕްރެޝަރު ދަށްކުރުމަށާއި، ނޭވާލާ ނިޒާމްގެ މައްސަލަތަކަށް ފަރުވާގެ ގޮތުގައި ބޭނުންކުރެއެވެ.\nއަނބުޅައިގެ “އެކްސްޓްރެކްޓް” ބޭނުންކޮށްގެން، ނިދޭގޮތް ހެދިދާނެ އެވެ. އަދި އެކިއެކި އަނިޔާގެ ސަބަބުން ސިކުނޑިއަށް ލިބޭ ގެއްލުން، ތުރުތުރުއަޅާ ބަލި، ޖިންސީ އެދުންވެރިކަން ނުހުރުން، ފަދަ ބަލިތަކަށް ވެސް ފަރުވާކުރެވިދާނެއެވެ.\nއަނބުޅަ ޖޫހަކީ ހުންތިރިކޮށްދީ ލޭގެ ޕްރެޝަރު ދަށްކޮށްދޭ އެއްޗެކެވެ.\nހާމިމް.ކޮމްހުތް ފޮނި މޭވާޙާމިމް.ކޮމްކާނާއަނބުޅައަނބުޅަ އިން ލިބޭ ޞިއްޙީ ފައިދާތައްމޭވާޞިއްޙަތުޞިއްޙީ ފައިދާތައް\n15 އެޕްރީލް, 2018


Bangladesh Ge Factory Ehga Roavi Haadhisaa Ga Ethanuge Veriya Hayyaru Koffi - Vaguthu\nބަންގްލަދޭޝްގެ ފެކްޓަރީއެއްގައި ރޯވި ހާދިސާގައި އެތަނުގެ ވެރިޔާ ހައްޔަރުކޮށްފި\n3 މަސް ކުރިން ( ޖުލައި 11, 2021 )\nބަންގްލަދޭޝްގެ ފެކްޓަރީއެއްގައި ހިނގި އަލިފާނުގެ ހާދިސާއަކާ ގުޅިގެން އެ ފެކްޓަރީގެ ވެރިޔާ ހައްޔަރު ކޮށްފިއެވެ.\nބަންގްލަދޭޝްގެ ރުޕްގަންޖް އަވަށުގައި ހުންނަ ކާބޯތަކެތި ތައްޔާރުކުރާ ފެކްޓްރީގައި ހިނގި އަލިފާނުގެ ހާދިސާގައި އެތަނުގައި މަސައްކަތް ކުރަމުން އަންނަ 52 މަސައްކަތްތެރިޔަކު ވަނީ މަރުވެފައެވެ. މީޑިއާ ރިޕޯޓުތައް ބުނާގޮތުން ބަންގްލަދޭޝް ފުލުހުން އެ ފެކްޓަރީގެ ވެރިޔާ ހައްޔަރު ކޮށްފައިވަނީ 52 މީހުން ގަސްދުގައި މަރާލި ކަމުގެ ތުހުމަތު ކޮށްފައެެވެ. އަދި އެ ފެކްޓަރީގައި އުމުރުން 11 އަހަރުގެ ކުދިން ވެސް މަސައްކަތް ކުރަމުން ދިޔަަކަމަށް ރިޕޯޓުތައް ބުނެއެވެ.\nމި ހާދިސާއާ ގުޅިގެން ހައްޔަރުކުރި މީހުންގެ ތެރޭގައި ފެކްޓަރީގެ ވެރިޔާގެ ހަތަރު ފިިރިހެން ދަރިން ހިމެނެއެވެ.\nކުޑަކުދިން މަސައްކަތުގެ މާހައުލަށް ނެރުމަކީ ގަވާއިދުތަކުގައި މަނާ ކަމަކަށް ވާއިރު އެކަމާ ގުޅިގެން ބަލަންޖެހޭ ކަންތައްތައް ބެެލުމަށް ވަކި އިންކުއަރީއެއް ވަނީ ލޯންޗް ކޮށްފައެވެ.\nއެމަޖެންސީ ސާވިސަސްއާ ހަވާލާދީ އަލްޖަޒީރާއިން ރިޕޯޓު ކޮށްފައިވާ ގޮތުން 49 މީހެއްގެ ހަށިގަނޑު ފެކްޓަރީ ތެރެއިން ފެނިފައިވެއެވެ. އަދި އިމާރާތުން ފުންމާލުމުގެ ސަބަބުން ތިން މީހަކު މަރުވެފައިވެއެވެ.\nފަޔާ ސާވިސްގެ ތަރުޖަމާނު ވިދާޅުވީ އިމާރާތުގެ ތެރޭގައި ހުޅު ހިފާ ޒާތުގެ ކެމިކަލް އާއި ޕްލާސްޓިކް ބަހައްޓާފައި ހުރި ކަމަށެވެ. އަދި އިމާރާތުގެ ސިޑިއާ ދިމާލަށް ބޭރަށް ނުކުމެވެން ހުންނަ ދޮރު ހުރީ ތަޅުއަޅުވައި ބަންދު ކޮށްފައިކަމަށް ބުނެފައިވެއެވެ. މިކަމާ ގުޅުވައިގެން ފުލުުހުން ތުހުމަތުކުރަނީ މި އަލިފާނުގެ ހާދިސާއަކީ ގަސްދުގައި ބަޔަކު މަރާލަން ވެގެން ކޮށްފައިވާ ކަމެއް ކަމަށެވެ. އަދި މި ހާދިސާގައި ހައްޔަރު ކޮށްފައިވާ މީހުންގެ މައްޗަށް އުފުލާ ދައުވާ އަކީ ވެސް ގަސްދުގައި މީހުން މެރި ކަމުގެ ދައުވާ ކަމަށް ބޭރުގެ މީޑިއާތަކުން ރިޕޯޓު ކޮށްފައިވެއެވެ.\nރާއްޖެ އިން ބަންގްލަދޭޝް އަށް ވެކްސިންގެ ދެ ލައްކަ ޑޯޒް ހަދިޔާކޮށްފި\nބަންގްލަދޭޝް ރިޕޯޓަރަކަށް އޮފިޝަލަކު ހުރަސް އެޅުމުން ބައްސާމް މާފަށް އެދިއްޖެ\nޖުލައި 11, 2021 10:08\nތިކަހަލަ ކިތަންމެ އަލިފާނުގެ ހާދިސާތައް މިރާއްޖޭގައި ހިގާފައިވޭ ދުވަހަކުވެސް އެބަޔަކާމެދު ތިގޮތަށް ހައްޔަރުކޮށް ގަސްދުގައި މީހުން މެރުމުގެ ދައުވާކޮށްފައިނުވޭ ތިކަމަކި މިރާއްޖޭގައި ހިގިކަމެއްނަމަ ތިޔައި އެއްވެސް ކަމެއްނޫން ބުނާނީ ކޮންމެވެސް ސޯޓެއްވެގެން ދިޔަކަމެކޭ ކިޔާފަ ދޫކޮށްލާނީ އެހެންތާވާނީ އެއްވެސް އިންސާފެއް އޮންތަނެއްނޫން މީހުންމަރާފައި ތިބޭ ގާތިލުންނާއި ބޮޑެތި ކުށްތަކުގެ މުޖިރިމުންނަކީ މިތާގައި އެއްވެސް ކުށެއްނެތް ބައެއްގޮތުގައި ބަލައި ދޫކޮށްލާއިރު އޮންނަނީ ރިސްވަތުހިފައިގެން ކަންކުރާތަން\nޖުލައި 11, 2021 10:19\nފެކްޓަރީގައި ކުޑަކުދީން ލައްވާ މަސައްކަތް ކުރުވި މައްސަލަ ބަލަން އިންކުއަރީ ހެދިއިރު ބަންގާޅު ސަރުކާރުން ކަރަޕްޝަން އިންތިހާ ބޮޑުވެ ރައްޔިތުން ބިކާރީ ވެގެން ގޮސް ދިރިއުޅެވޭނެ ގޮތް ނެތި ކުރާނެ ނުކުރާނެ ކަމެއް ނޭނގި އުޅޭ ދަރަޖައަށް ގައުމު ގޮސްފައިއޮތް މައްސަލަ ނުބަލާ އަރާމާ ލައްޒަތުގާ ވެރިކަމުގާ ބަގުޑި ބައްދައިގެން ތިބުން މާ ލަދުވެތި ނޫންތަ؟


Male ge2ge eh lockdown koh, test thakeh hadhanee\nމާލޭގެ ދެ ގެއެއް ލޮކްޑައުންކޮށް، ޓެސްޓްތަކެއް ހަދަނީ\nމާލޭގައި މީހަކު މާސްކު އަޅައިގެން: ދެ ގެއެއް ވަނީ ލޮކްޑައުންކޮށްފައި - އަހުމަދު އަޝްހާދު | އަވަސް\nމާލޭގެ ދެ އިމާރާތެއް ލޮކްޑައުންކޮށް ކޮވިޑް-19އަށް ޓެސްޓް ކުރުމުގެ މަސައްކަތް ފަށައިފި އެވެ. މި ދެ ގެ ލޮކްޑައުންކޮށްފައިވަނީ ރާއްޖޭގައި ޗުއްޓީ ހޭދަކުރުމަށްފަހު، އެނބުރި ދިޔަ ފަހުން، މަޝްހޫރު ފުޓުބޯޅާ ކުޅުންތެރިޔާ މާރުއާން ފެލައިނީ ކޮވިޑް-19 އަށް ޕޮޒިޓިވްވެފައިވާތީ އެވެ. ދެ ގޭގައި ވެސް ފެލައިނީއާ ޑައިރެކްޓް ކޮންޓެކްޓްވި ބަޔަކު އެބަތިއްބެވެ.\nކޮވިޑް-19އާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒު ވިދާޅުވީ ދެ ގެ ވެސް މީހުން ވަނުމާއި ނުކުތުން މަނާކޮށް މޮނީޓާ ކުރަމުންދާނީ އެ ގޭގައި ތިބި މީހުންގެ ޓެސްޓްތަކުގެ ނަތީޖާ ލިބެންދެން ކަމަށެވެ. އެމީހުންގެ ޓެސްޓްތައް ހަދަނީ ފެލައިނީއާ ކޮންޓެކްޓްވެ، އަދި އެމީހުންގެ ފަރާތުން ކޮވިޑް-19އަށް ޝައްކުވާ އަލާމާތްތަކެއް ވެސް ފެންނާތީ ކަމަށެވެ.\nފެލައިނީ ޗުއްޓީ ހޭދަކޮށްފައިވަނީ ރީތިރަށް ރިސޯޓްގަ އެވެ. އެ ރިސޯޓްގައި ކޮންޓެކްޓްވި މީހުން ހޯދައި އަޅަންޖެހޭ ފިޔަވަޅުތައް ވެސް ދަނީ އަޅަމުންނެވެ.\nމަބުރޫކު މީގެކުރިން ވަނީ ފެލައިނީއާ ކޮންޓެކްޓްވި އެއްވެސް ފަރާތެއްވާނަމަ، އެކަން އަމިއްލައަށް އެޗްޕީއޭއަށް އެންގުމަށް ވެސް އެދިވަޑައިގެންފަ އެވެ. އެއީ އޭނާއާ ސަލާމްކުރި މީހެއް ކަމުގައި ވިޔަސް އެކަން އިސްވެ އެންގުމަށް އެދިވަޑައިގަތެވެ.\nމެންޗެސްޓާ ޔުނައިޓެޑްގެ ކުރީގެ މިޑްފީލްޑަރު ފެލައިނީ، އެ ވައިރަހަށް ޕޮޒިޓިވްވެފައިވަނީ މިދިޔަ ހުކުރު ދުވަހު އެވެ. ޗައިނާ ސުޕާ ލީގުގައި މިހާރު ކުޅޭ ފެލައިނީ ޕޮޒިޓިވްވިކަން އެނގުނީ ރާއްޖޭގައި ޗުއްޓީ ހޭދަކުރުމަށްފަހު އެނބުރި ޗައިނާއަށް ދިޔަ ފަހުންނެވެ. ފެލައިނީ ރާއްޖެ އައިސްފައިވަނީ މާޗް 8 ވަނަ ދުވަހު އެވެ. ރީތި ރަށް ރިސޯޓުގައި ޗުއްޓީ ހޭދަކުރުމަށްފަހު އޭނާ ރާއްޖޭން ފުރައިގެން އެނބުރި ޗައިނާއަށް ގޮސްފައިވަނީ މާޗް 12 ވަނަ ދުވަހު އެވެ.\nފެލައިނީއާ ކޮންޓެކްޓްވި ދެ ދިވެއްސަކު ވެލިދޫ އައިސޮލޭޝަން ފެސިލިޓީގައި ވެސް ވަނީ އެކަހެރިކޮށްފަ އެވެ. އެމީހުންގެ ސާމްޕަލްތަކުގެ ނަތީޖާ އަދި ނުލިބެ އެވެ.\nކޮވިޑް-19 އަށް ރާއްޖޭގައި މިހާތަނަށް ޕޮޒިޓިވްވީ 13 މީހެކެވެ. އެއީ މުޅިން ވެސް ބިދޭސީންނެވެ. އޭގެ ތެރެއިން ފަސް މީހަކު ވަނީ ބަލިން ރަނގަޅުވެފަ އެވެ.\nއާއްމު ސިއްހަތުގެ ކުއްލި ހާލަތު އިއުލާނުކޮށް، ސަރުކާރުން ދަނީ ވަރުގަދަ ފިޔަވަޅުތައް އަޅަމުންނެވެ. އެގޮތުން، ސްކޫލްތަކާއި، ސަރުކާރުގެ އޮފީސްތަކާއި، ކުޅިވަރުކުޅޭ ތަންތަން ދެ ހަފްތާއަށް ބަންދުކޮށްފައިވާއިރު، ކެފޭ އަދި ރެސްޓޯރަންޓުތަކުގައި ތިބެގެން ކެއުން ވެސް މިއަދުން ފެށިގެން ވަނީ މަނާކޮށްފަ އެވެ.\nއަދި ފަތުރުވެރިން ފިޔަވައި، ރާއްޖެއަށް އަންނަ ހުރިހާ މީހުން، ކަރަންޓީނުކުރަމުން ގެންދާއިރު، އެ ވައިރަހަށް ޓެސްޓުކުރާ މިންވަރުވެސް ސަރުކާރުން ވަނީ ވަރަށް ބޮޑުތަނުން އިތުރުކޮށްފަ އެވެ. އެ ބައްޔަށް ޕޮޒިޓިވްވި މީހަކު ނުފެންނަތާ، މިހާރު ހަފްތާއެއްވެފައިވާއިރު، މިއީ ހަމަޖެހިލައިގެން ތިބެންވީ ވަގުތެއް ނޫން ކަމަށް ސަރުކާރުން ދަނީ ތަކުރާރުކޮށް ބުނަމުންނެވެ.\nމާލޭ ސިޓީ އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nލޮކްޑައުންގެ މުއްދަތު 14 ދުވަހަށް އިތުރުކޮށްފި


India Ge Consulate Eh Dhaadhi Avahah Beynun: Rozaina - Vaguthu\nއިންޑިއާގެ ކޮންސިއުލޭޓެއް ވީހާވެސް އަވަހަށް ހުޅުވަން ޖެހޭ ކަމަށް އައްޑޫ މީދޫ ދާއިރާގެ މެމްބަރު އަދި އެމްޑީޕީގެ ޕާލަމެންޓްރީ ގްރޫޕްގެ ޗީޕް ވިޕް ރޮޒެއިނާ އާދަމް އިއްޔެ ވިދާޅުވެއްޖެއެވެ.\nރޮޒެއިނާ ކުރެއްވި ޓުވީޓެއްގައި ވިދާޅުވީ އިންޑިއާގެ ކޮންސިއުލޭޓެއް ގާއިމު ކުރީމަ، އެކަމުގެ ފަސޭހަތައް ލިބޭނީ ހަމައެކަނި އައްޑޫ ރައްޔިތުންނަށް ނޫން ކަމަށެވެ. އެކަމުގެ ސަބަބުން ޏ. ފުވައްމުލަކާއި ދެކުނުގެ އަތޮޅުތަކުގެ ރައްޔިތުންނަށް ފަސޭހަވާނެ ކަމަށް އޭނާ ވިދާޅުވިއެވެ.\nރޮޒެއިނާ ވިދާޅުވީ އައްޑޫ އާއި އިންޑިއާއާ ދެމެދު ފްލައިޓު ދަތުރުތައް ބޭއްވުމުން ވަގުތާއި ފައިސާ ވެސް ސަލާމަތްވާނެ ކަމަށެވެ. އަދި މި ކޮންސިއުލޭޓް ވީހާވެސް އަވަހަށް ގާއިމު ކުރެވޭތަން ދެކެން ބޭނުންވާ ކަމަށް ވެސް ރޮޒެއިނާ ވިދާޅުވިއެވެ.\nއައްޑޫގައި ކޮންސިއުލޭޓެއް ގާއިމް ކުރުމަށް އިންޑިއާ ސަރުކާރުގެ ކެބިނެޓުން ފާސް ކުރި ނަމަވެސް އެކަމުގައި ދިވެހި ސަރުކާރުން އަދި ގޮތެއް ނުނިންމައެވެ. ކޮންސިއުލޭޓް ހުޅުވުމާ ދެކޮޅަށް މީސް މީޑިއާގައި ވަނީ "ސޭވް އައްޑޫ" ގެ ކެމްޕޭނެއް ވެސް ފަށައިފައެވެ.\nއައްޑޫގައި އިންޑިއާގެ ކޮންސިއުލޭޓް އޮފީހެއް ހުޅުވަން އުޅޭކަމުގެ ވާހަކައާއެކު ގިނަ ބަޔަކު ދަނީ އެކަމާ ދެކޮޅު ހަދަމުންނެވެ. އޭގެ ތެރޭގައި އައްޑޫ އަށް އުފަން ގިނަ ބަޔަކު ވެސް ހިމެނެއެވެ.\nބައެއް މީހުން ބުނަމުންދާ ގޮތުގައި މިއީ އައްޑޫ ރައްޔިތުން އަޅުވެތި ކުރުމުގެ ބޭނުމުގައި އިންޑިއާ އިން ކުރަން އުޅޭ ކަމެކެވެ. އެކަމަކު އެކަމާ ހިޔާލު ތަފާތުވާ މީހުން ބުނާ ގޮތުގައި މިއީ ދެކުނު ރަށްތަކަށް ލިބިގެންދާނެ ބޮޑު ކުރިއެރުމެކެވެ.\nވަގު ކަލޭގެ ހިފާ ހައްޔަރު ކުރޭ.\nދިވެހި ގައުމުގެ ގައްދާރު ރޮޒޭނާ. އައްޑޫ ރައްޔިތުން އަޅުވެތިކޮށް ލަކްޝަދީޕު ރައްޔިތުނަނަށް ބީޖޭޕީ އިންދޭ ޝައިޠާނީ އަނިޔާ ދޭން ތާއީދުކުރާ މެންބަރެއް.\nމެއި 28, 2021 21:49\nރޮޒޭއާއި އަސްލަމު މަޖިލީ ހުން ވޭތުކުރަންވީ ވީ ހާއަވަ ހަކަށް.\nމެއި 28, 2021 16:01\nމާނައަކީ، އައްޑޫގައި އިންޑިޔާ ރައްޔިތުން އިންތިހާއަށް އުޅޭނއ ގޮތަށް މިސަރުކާރުން ޕްލޭން ކުރަނީއޭ. ގައުމުތަކުގެ ކޮންސިއުލޭޓަކީ ބޭރު ގައުމުތަކުގައި ތިބޭ އެގައުމުގެ ރައްޔިތުންނަށް ޚިދްމަތްދޭން ހަދާ ތަންތަން. އިންޑިޔާ ކޮންސިއުލޭޓުން މިގައުމަށް ވާނެ ފައިދާއެއް ނޯންނާނެ. އައްޑު ދިވެހިރާއްޖެ އިން ވަކިކޮށް އިންޑިޔައިން އަޅުވެތިކޮށްފައިވާ ތަނަކަށް ހަދަން ރޮޒެއިނާ ތާއީދު.\nމެއި 28, 2021 16:02\nއިންޑިޔާގެ ކޮންސިޔުލޭޓް އޮފީސް ހުޅުވަންވީ ޑޮނާޑްގަ..އެ ހެންމީ ހުން ރުޅިއަރުވަންނޫޅޭތި..\nއައްޑު މެންބަރުވެސް ތާއީދު މިކުރީ އައްޑޫ އަޅުވެތިކޮށް ބުފުދީނުގެ ނުބައި ޖާހިލުން ތަކެއްގެ އަނިޔާވެރިކަމުގެ ވަކިތަކުގެ ދަށަށް އައްޑޫ ރައްޔިތުން ދޫކޮށްލަން. އައްޑޫ ރައްޔިތެއް ނޫންވީމަ ރޮޒޭނާއަށް ކީއްދޯ. އަނިޔާލިބޭ މީހުންގެ ތެރޭގައި މީނަ ނުހިމެނޭނެއްނު.\nމެއި 28, 2021 16:09\nކޮންފައިދާއެކުރާނީ ތިއުޅެނީ އަޑޫ ރައިތުްނ ނިކަމެތިކުރަން ، ތިއުޅެނީ އަޑޫގަ ބުދުފައްޅިއަލަން\nއަޑޫރައިތުްނ މިަކމައް ތާއއިދުނުކުރާތިމީހަމަ އަލޫވެތިކުރުން\nމެއި 28, 2021 16:12\nއަވަހަށް ގެނޭ ކޮންސިއުލޭޓް. އައްޑޫ މީހުންނާ ތި ސަރަހައްދު މީހުންނަށް ވާ ފައިދާގެ 10 ގުނަ ފައިދާވާނެ އެތަނަށް އަންނަން އުޅޭ އިންޑިއާ މީހުންނަށް.\nމެއި 28, 2021 16:18\nހެޔޮނުވާނެ ރޮޒޭ ކަލޭމެން އައްޑޫވަންތަ ވާނެ ކަމެއް ނެތް އަހަރެމެން ބޭނުމެއް ނޫން ޔޫ ޑޮނާޑްގަ އެމީހުން ބައިތިއްބާ ކޮންފަދަ ބޮޑު ނުހޮރޮއްޕާނެއް މީދެން އިންޑިޔާ ޤައުމު ނުވިއްކޭނެ\nމެއި 28, 2021 16:26\nމީގެ އެކަކުވެސް ޕޮލިޓިކަލީ ފައިދާވާގޮތަކައް ނޫނީ އެެއްޗެކޭ ބުނާގޮތެއް ނުވޭ! ކަލޭމެން ކުރިއަށް އޮތް 50 އަހަރު ވެރިކަމުގަ ތިބޭން އައްޑޫ ބިމުގެ ބޮޑުބައެއް އިންޑިއާގެ މިލިޓަރީބޭނުމައްދީފަ، އެއެގްރީމެންޓްފޮރުވައިގެން ތިބެ، އެހެން އެއްވެސް ހާލަތެއް މެދުވެރިނުވެ ކުއްލިގޮތަކަށް އެތާ ގާއިމުކުރަން ތިއުޅޭ ކޮންސިއުލޭޓަކީ އާދައިގެކަމެކޭބުނީމަ އަޑުހާނީ މިވެރިކަމުން ނަހަމަގޮތުގައި ފައިދާހޯދާ ނުވަތަ ލިބޭބަޔަކު.\nމެއި 28, 2021 16:36\nދިވެހިލޭވެސް ނުހިނގާ ކަނބަނލުން ތިއުޅެނީ ތިޔަތިބީ ގައުމައް ޢައްދާރުވާ ބައެއް\nމެއި 28, 2021 16:46\nތިޔާއަވަހަށް ބޭނުންވަނީ ކީއްވެގެންތަ ދިވެހި އަންހެނުންގެ ހައްގުގައި ވާހަކަ ނުދައްކައި ބުދުދީނުގެ މީހުންގެ ވާހަކަ ދައްކަނީ ރުޒައިނާއަށް މުސާރަދެނީ ބުދު ދީނުގެ މީހުންތަ! ހގެވެށި އަނިޔާ ލިބުނު މީހާގެ ހައްގުގައިވެސް ބަހެއްވެސް ބުނަނަް ނުކެރުނު! ތިޔައީ އަންހެނެއްތަ! ނުވަތަ!\nމެއި 28, 2021 17:07\nތި ރޮޒޭޭތީ މުޅި ދުނިޔެއިން މަ އެންމެ ރުޅިއަންނަ އެކަކު!\nމެއި 28, 2021 17:19\nއައްޑޫ މީހުންނަ ހީވެދާނެ ވިސާ ފަސޭހައިން ލިބުނީމަ ފަސޭހަތަކެއް ވެދާނެކަމައް. މިކަމުގަ ފޮރުވިފަ އޮތީ އައްޑޫ ބާރުވެރިކަން ދަމައިގަތުން. މިލިޓަރީ ބާރުގަދޮއް ރިސްވަތުދީގެ ސިޔާސީ މީހުން ގަނެލަން ފަސޭހަތަކެ ކޮއްތިދެނީ.\nމެއި 28, 2021 17:26\nއަހުރެމެންގެ ވަތަން އަހަރުމެނައް.\nތިޔަބޭފުޅާ ތިޔަ ތާކައް ވަޑައިގަނޭ.\n2023 ގައި ތިޔަގޮޑި ގަޑުވެސް ސައްކު\nމެއި 28, 2021 17:35\nކަލޭމެންގެ އެކަނި ގައުމެއްތަމީ ބޭނުންހާ ކަމެއްކުރަން!\nމެއި 28, 2021 17:51\nއައްޑޫގެ ރައްޔިތުން އިންޑިއާއަށް ބޭސްފަރުވާއަށް ނުގޮސް އައްޑޫގެ ހޮސްޕިޓަލުން ކެންސަރު ބައްޔަށާއި އަދި ހުރިހާ ބާވަތެއްގެ ސްކޭނެއް ހެދޭނެ އިންތިޒާމް ހަމަޖެއްސުމަށްފަހު ދެން ކޮންސިއުލޭޓު ހަދަންވީ އޭރުން އަހަރުމެން ބުނާނީ ތަރައްގީއޭ އެހެން ނޫނީ ކިހިނެއް ތަރައްގީއޭ ކިޔާނީ\nމެއި 28, 2021 18:05\nމިހެރަ އައުރަ ނިވާނުކާ އަންހެނާ އިންޑިޔާއިން ދިނީކިހާވަރެއް؟؟ތިޔައުޅެނީ ގައުމުވިއްކާލަން ؟ތިޔައަންހެނާ މެންބަރުކަން ހަދާންނައްތާލާ މަވާސަލާން؟؟ ބޮއަގުގާ ސަރުކާރުގެއޮފީސް ތަކައް ޔުނިފޯމް ފަދަތަކެތި ބޮޑުައަގުގާފަހާގެން ވީމުއްސަންޖެ؟\nމެއި 28, 2021 18:08\nމިކަމުން އައްޑޫގަށް ވިޔަފާރި އާ އެހެނިހެން ކަންކަންކުރިއަރާނެ އެއީ އިންޑިޔާގެ މީހުން ގިނަވެގެނަދާނެ އަދި ބަގުލަދޭސް މިހުން ގައުމުގަ(ހާއްސަކޮށް މާލޭގަ) ވިޔަފާރި ކުރަފަދައިން އިންޑިޔާ މީހުން ވަކިކަމެއް ނުބަލާ ވިޔަފާރިތަށް ކުރަންފަށާނީ. އަގުވެސް ހެއުވާނެ. ހަމަ އެކަނި ތަފާތަކަށްްވާނި އެމީހުން ގެ އަތަށް އެ އަށްޑޫގެ ކޮން ޓުލޯލު ދާނީ. އޭރު އެތައް ބަޔަކު އެމިހުންނާ ވަކިނުވެވޭ ހިސާބުގަ ތިބޭނީ. އެމހުން ގެ މިހުން ވިޔަފާރި ހިނގާވަރަށް އެތަނަށް ގެންނާނެ. މިހީ ހިޔާލެއް\nމެއި 28, 2021 18:37\nވަރަށްއަވަސްކުރަންވާނެ! އަންނަދައުރަށްނާދެވޭނެކަމަށްފެންނަނީ ތިއުޅެނީރައިއްޔަތުންނަށް ފައިބައިގެންދަމުންވެސްލަނޑެއްދެވޭތޯ އަބަދުވެސް ތިޔައީދެކޮޅުންކާންދަސްވެފައަދި އެގޮތުގަދެމިހުރިމިސާލެއް ލިބޭއެއްޗެއްވިއްޔާދަމަގަންނަންވާނެދޯ؟\nމެއި 28, 2021 18:51\nރޮޒޭނާގެ އަމާބަފާތަރިކަމުދަލެއްނޫން އައްޑުއަކީ، ކަލޭބޢނުންހާ ގޮތެއް ނުވާނެ\nމެއި 28, 2021 19:01\nއިންޑިއާގެ ކޮންސިއުލޭޓެއްވެސް އަދި އެހީއެއްވެސް ބޭނުމެއްނޫން ނާޤާބިލު ސަރުކާރު އިސްޔިއުފާ، ކުރިންވެސް އޮތީ އައްޑޫގައި ބުދު ބަހައްޓާފަ އަނެއްކާވެސް އެއުޅެނީ އެކުޅިވަރު ފަށަން، ފަލަސްޠީނުގެ ބިމުގައި އިޒުރޭލު މީހުން ވަކި ހިއްޕިގޮތަށް އައްޑޫގައިވެސް އެއުޅެނީ އިންޑިއާ މީހުންގެ ވަކި ހިއްޕުވަން، ދުވަސް ކޮޅަކުން މަލިކަށް ހަދާލިހެން ހަދާލާނެކަން ޔަޤިން ކަށަވަރު މުޖައްރިބު ނާޤާބިލު ސަރުކާރު އިސްތިޢުފާ....އިންޑިއާ އައުޓު...😡😡\n''އިންޑިއާގެ ކޮންސިއުލޭޓެއް ދާދި އަވަހަށް ބޭނުން: ރޮޒެއިނާ'' އެހ ހާ އަވަ ހާ ވެއްޓެނީތަ؟ ކަލޭމެން ފިލާނެ ތަނެއް އަވަ ހާ ހޯދަނީދޯ؟\nމެއި 28, 2021 19:18\nތި ކަމަނާ އަކީ ގައުމު ދެކެ ލޯބިވާ މީހެއްކަމަކައް ނުބެލެވޭ ދެން އައްޑުއައް ވަކި ކޮން ލޯއްބެއް ހުންނާނީ އަޅުވެތި ކުރިޔަސް ކޮން ކަމެއް ވަގުތީ ފައިދާ ބޭނުންވަނީ ވެރިކަމާ މުދާވެރިކަން އިންޑިއާގެ މިހާރުގެ ސަރުކާރަކީ މުސްލިމުންނައް އަނިޔާވެރި ސަރުކާރެއް\nމެއި 28, 2021 19:19\nރޮޒެއިނާ އިންޑިއާގެ އަޅުވެތިކަމައް ދާކައް ބޭނުމެއްނޫންތަ؟\nތިޔައީ ރާއްޖެއާ ތޮޅެން ޖަހާކަޑައެއް ތީވަރައްބޮޑު ގޯހެއް!!!\nމެއި 28, 2021 19:43\nއައްޑޫގަ އިންޑިޔާގެ ކޮންސިއުލޭޓެއް އަލައިފިތަ. އައްޑޫގަ އިންޑިޔާގެ 3000 އާއިލާ ވަޒަންވެރި ކުރާނެ. އެމީހުން ތިބޭނީ އައްޑޫގެރައްޔިތުންގެ ގޮތުގަ ދާދިއަވަހަށް މިހާރު އައްޑޫގަތިބި ރަށްވެހިން އައްޑޫގެ3ވަނަ ދަރަޖައިގެ ރަށްވެހިންނަށް ބަދަލުވާނެ. އިންޑިޔާގެ ވިސްނުން ހުރި ގޮތަކީ އޭސިޔާގެ ހުރިހާ ގައުމެއްގަ އެމީހުންގެ ހަންފެތުރުން. އައްޑުއާއި ފޯޅުވައްސާ3އިދެމެދު ކަނޑުއޮޅިޔަކީއަދީ ހުވަދުއަތޮޅާއި އައްޑު ކަނޑުއޮޅިޔަކީ އިންޑިޔުާ ސަރުކާރަށް ވަރަށް މުހިންމު ދެކަނޑުއޮޅި އެއީ ބޭރުގެ ކާގޯ ބޯޓްފަހަރާއި މިލިޓްރި އުޅަނދުތައް އެތަނުން ދަތުރުކުރާތީ ޖާސޫސް ކުރުމަކީ އެމީހުންގެ ބޮޑު މިސަން. އައްޑޫގެ ތަރައްގިއަށް ވާނެކަމެއް ވާނެ ފައިދައެއް ނެތް. އިންޑިޔާގަ ބޯފެން ނުލިބޭ ފަހަނަޔަ ނަރުދަމަ ފޮން އިންޓަނެތް ނުލިބޭ އެތައްމިލިއަން މީހުންއުޅޭ އިރު ރާއްޖެއަށް ކަމެއް ކޮށްދޭނެހެން ހީވޭތަ؟ އެމީހުނަށް ބޮޑުމަންފާނެތި އެއްވެސް ކަމެއް ދިވެހިގައުމަށް ކޮށްދީފައެއް ނެތް ލޯނުތައް ދެނީވެސް ޗައިނާގެ ބޭންކުން 2% އަށް ނަގާފަ 8 % އިންޓަރެސްޓާ އެކު ޗާއިނާގެ އެ ބޭންކުންރާއްޖެއަށް ވެސް 2% އަށް ލިބެން އެބައޮތް.\nމެއި 28, 2021 20:02\nއަދި އިންޑިއާގެ ޕޮލިސް ސްޓޭޝަނެއްވެސް ބޭނުން.\nމެއި 28, 2021 20:04\nމެއި 28, 2021 20:11\nޢިންޑިއާގެ ކޮންސިއުލޭޓެއް ހުޅުވުމަށްވުރެ މިހާރު މިޤައުމު އިންޑިއާގެ ފެސިލިޓީއަކަށް ހެދުމުން މި ލިބެމުންދާ ފޫނުބެއްދޭ ގެއްލުމުން ސަލާމަތް ކުރެވޭތޯ އުޅުން ކަމަކާ ޖެހުނުއިރު ވެކޮސިންވެސް ފޯރު ކޮށްދޭކަށް ނުކެރުތާ އެހީތެރކަމެއްގެ ވާހަކައެއް ނެތްތާ އަދިވެސް ބޮޑުތަނުން އަޅުވެތިކަން ޚިޔާރު ކުރަވީތަ ނޫން\nމެއި 28, 2021 20:26\nރޮޒައިނާ ނިކަން އިންޑިޔާ ކަނޑޭ މިކިޔާ ހިސާބު ޗާޓަކުން ހޯދައި ލޯހުޅުވައި ބަލައި އޭގަހުރިއެއްޗެއް ކިޔާލަބަލާށެޗެ. ދިވެހިރާއްޖެ ފިޔަވައި ދެންހުރިހާ ތަނެއްގެ ވެރިކަން އޮތީ އިންޑިޔާގެ މުށުތެރޭގައެވެ. ތިޔައީ މިދީބުގެ ސަޔާދަތު ނުވަތަ ގައުމުގައި މިވާ ދިވެހި އަމިއްލަވަންތަކަން ނިގުޅައިގަނެ އެވެރިންގެ ބާރުގެދަށަށް ގެނައުމުގެ ސިއްރު ސިލްސިލާގެ ބޮޅުތަކެވެ. ނިކަން ދެކެންތިބޭށެވެ. އައްޑޫ ގަމުގައި ތިޔައޮތް އެއާޕޯޓުވެސް ދާދި އަވަހަށް އިންޑިޔާގެ ބާރުގެ ދަށަށް ގެންދާނެއެވެ.\nތިކަމަކީ ސިޔާސީ މަދުބައިގަނޑަކު އެބައިމީހުންގެ އަމިއްލަ އެދުން މަތިކޮށް ގައުމަށް އަންނާނެ ނިކަމެތިކަމާމެދު ނުވިސްނާ ކުރާ މޮތަކަމެކެވެ!\nމެއި 28, 2021 20:31\nމިއަދު ސަރުކާރުގެ ފައިސާ ނުހައްޤުން ހޯދައި ވަކިވަރަކަށް ބޮޑިބޮޑުވީމާ ސަލާމަތ ނުވެވޭ ވަރު ވީމާ ރައްޔިތުންނަށް ލިބޭ ގެއްލުމަކަށް ނުބަލައި ބޭނުންހައިވާހަކަ ދައްކާކަށްނުވާނެ ވ.ފޫހި\nމެއި 28, 2021 20:35\nޗޮއްޕަޑު ރިޒޭނާ މަގޭ ވޯޓް ކަލެއަށް ހަރާމް\nމެއި 28, 2021 20:37\nކަލޭމެންގެ ސިޔާސީބޭނުމަށް ތިކަންކުރޭ! 2023 ކަލޭމެން ހިންގާ ޖަރީމާތަށް ވަރަށްރަނގަޅަށް ބޭލޭނެކަން ހަނދާންކުރާތީ! ﷲގެ އިރާދަފުލުން ކާލޭމެން ރިވެތި ބައްޔަކުން ބަލިވާނެ! އަދި ޤައުމުދެގެ ލޯބިވާނެ ވެރިން އަންނާނެ!\nމެއި 28, 2021 20:38\nއެމީހުންއަތުން ކަލޭއާއި ކަލޭގެ ބައިގަޑު ހާދަލާރިއެކޭ ތިހޯދައިގެން ޖީބުތަކާއި ބޭންކު އެކައުންޓުތައް ފުރުވާލައިގެން ތިއުޅެނީ އެހެންވީމުތާއޭ ވަތަނާއި ގައުމުގެ ސިޔާދަތާއި އިސްތިގުލާލަށް ބެލުމެއްނެތި ބުރާންތިވެގެން ތިއުޅެނީ\nމެއި 28, 2021 20:56\nނަމަ ނަމަ ހުއްދަ ނުދޭތި. ދިވެހި ރާއްޖެއަށް ވަރަށް ބިރުބޮޑުވާނެ. މި ޤައުމަކީ ކުރިޔަށް އަންނަން އިތަ ޖީލުތަކުގެވެސް ޙައްޤެއް. އެއީ އަޅުގަނޑުމެންގެ ދަރިންނާއި އެބައިމީހުންގެ ދަރިފަސްކޮޅު.\nމެއި 28, 2021 21:36\nއައްޑުއަތޮޅުގެ ކޮންމެރަށަކަށް ކޮންމެގައުމަކުން ކޮންސިއުލޭޓަކާއި އެމްބަސީއަކާއި ފަސްވައް ދޮންކޭލާއި ކުކުޅުބި ހަކާއި ނެޕީބޮނޑިއެއްދޯ ؟ހ ބޭނުންވެގެންތިއުޅެނީ\nއައްޑުއަތޮޅު ހަދަންދޯ ؟؟\nމެއި 28, 2021 22:12\nރައްޖޭގަ ހިންގަނީ ކަޅު ޑޮލަރުތަ\nމެއި 28, 2021 22:17\nއެެއޮތް އަނގަގަނޑެއް ހުވާ.\nމެއި 29, 2021 03:50\nމި މީ ހުންނަށް ހީވަނީ މި ތަނަށް ވަދެވުނީމަ ދެން މިވަރުގެ ދުރުވިސްނޭ ވިސްނުން ތޫނު ބަޔަކު ނުތިބޭނެކަމަށް ދެއްތޯ؟\nމެއި 29, 2021 11:22\nހައްހައްހައް.. އައްޑޫ ފުވައްމުލައް އަދި ދެކުނުގެ ރައްޔިތުންނަށް ފަސޭހަ ވާނެޔޯ. ކޮންސިއުލާ ޚިދުމަތަކީ އެއާރލައިންގެ ޚިދުމަތެއް ވިއްޔާ. މީދޫ މީހުންވެސް ރޮޒެއިނާގެ ތިވާހަކަ އަޑުނާހާނެ. ދޮގު ހަދައި މީހުން އޮޅުވާލަން ނޫޅޭ. ކޮންސިއުލާރ ޚިދުމަތަކީ އެޤައުމުގެ ރައްޔިތުންނަށް ޚިދުމަތްދޭން ހުޅުވާ ތަނެއް. އެއީ ދިވެހިންނާއި ބެހޭ ކަމެއްވެސް ނޫން\nމެއި 29, 2021 15:40\nޜޮޒައިނާމެން ތިއީވިކިފަ ތިބިމީހުން އިރެއްގަ މީނަޑީއާރުޕީކިޔާސައިޕާޓީއެއްގަައުޅުނުއިރު މީނާކަރުގެނާރުތައްފުއްޕާފަމިހާރުމިއުޅޭގޮލަޕާޓީމީހުންނާދިމާލަށްއެވަރަށްފެލުނުމިކަހަލަމީހުންދައްކާވާހަކައަޑުއަހާރައްޔިތުންނަކީވެސްމޮޔަކިނބުލުންވިއްޔަ ކޮންސިއުލޭޓްކީއްކުރަންއަޅަނީއައްޑޫކީއްކުރަންމުޅިރާއްޖެމިއީއިންޑިއާގެސްޓޭޓެއްއެމީހުންބޭނުންކޮންމެކަމެއްރާއްޖޭގެކޮންމެހިސާބެއްގަކުރެވޭނެދިވެހިސަރުކާރުންހުއްދަހޯދާކަށްނުޖެހޭލޮލްލޮލް!!!!!!؟؟؟؟؟؟


BREAKING: Muliya Ge Faarugai Jehunu Cyclehggai Alhuvaafai In Kothalhehggai Banguraa Fulhithakeh! - Vaguthu\nމާލޭގެ އެންމެ ބާރުބޮޑު މަގުތަކުގެ ތެރެއިން މަގަކުން ބާރު ސްޕީޑްގައި ދުއްވާފައި ދިޔަ ސައިކަލެއް މުލިއާގެ. ފާރުގައި ޖެހި އެކްސިޑެންޓް ވެއްޖެއެވެ.\nމި އެކްސިޑެންޓް ހިނގާފައި ވަނީ މިއަދު ހަވީރެއެވެ. މި އެކްސިޑެންޓްގައި އަނިޔާވެފައި ވަނީ ބަންގްލަދޭޝް ފިރިހެނަކަށެވެ.\nފުލުހުންގެ މީޑިއާ އޮފިޝަލް ވިދާޅުވީ، މަޖީދީ މަގުން ބާރު ސްޕީޑްގައި ދުއްވާފައި ދިޔަ ސައިކަލެއް މަޑު ކުރަން ފުލުހުން އެންގުމުން މަޑުނުކޮށް ބާރު ސްޕީޑްގައި އަލިކަލޭގެ ފާނު މަގުން ދަނިކޮށް ކޮންޓްރޯލް ނުވެ ގޮސް މުލިއާގެ ފާރުގައި ޖެހި އެކްސިޑެންޓް ވެފައިވާ ކަމަށެވެ.\nމިއަދު ހަވީރު 16:30 ހާއިރު މި އެކްސިޑެންޓް ހިނގާފައިވާއިރު، އޭނާ ފުލުހުންގެ ބެލުމުގެ ދަށަށް ގެނެސް، ފުލުހުންގެ ބެލުމުގެ ދަށުން އައިޖީއެމްއެޗްގައި މިހާރު ފަރުވާދެމުންދާ ކަމަށް އޮފިޝަލް ވިދާޅުވިއެވެ.\nއޮފިޝަލް ވިދާޅުވިގޮތުގައި، އެކްސިޑެންޓްވި ސައިކަލުގައި އަޅުވާފައި އިން ކޮތަޅެއްގެ ތެރެއިން ބަނގުރާފުޅިތަކެއް ފެނިފައި ވެއެވެ. އެހެން ނަމަވެސް ފެނިފައި ވަނީ ކިތައް ފުޅިކަން އަދި ފުލުހުން ސާފްކޮށް ނުދެއެވެ.\nޖެނުއަރީ 13, 2022 20:22\nއެމްޑީޕީގެ ސަރުކާރެއްނަމަ މުލީއާގެއާ ބަނގުރާ ފުޅިފުޅިއާ ގުޅުން އޮންނަންޖެހެނީތާ. ލާދީނީ ބަޔަކު އުޅޭއިރު ތިކަހަލަ ހުރިހާ ކަމެއް ވެސް ހިނގާނެ. ދިވެހިން ބޭނުންވަނީ ބިރަކާނުލައި ދުނިޔޭގައި މަޖާކޮށްފައި އާޚިރަތުގައި ނަރަކައަށް ދާންކަން މި ހާމަވަނީ.\nޖެނުއަރީ 13, 2022 20:28\nއަނެއްކާ މުލިއާގެޔަށް ގެންދިޔަ ޕެކޭޖެއްބާ؟ ޝޯޓުކަޓެއް ނަގަން އުޅެނިކޮށް ފާރުގާ ދޯ ލައްވާލީ.\nޖެނުއަރީ 13, 2022 21:27\nކިތައް ފުޅި ކަމެއް ނުބުނެޔޭ؟؟؟ ދެން ކިޔާނީ ދެބައިކޮށްފަ އެއްބައި މަދުކޮށް..\nޖެނުއަރީ 13, 2022 22:16\nމުލީއާގޭ ފާރާ ދިމާއަށް ބަނގުރާފުޅި ދަމާފާނެ. އެތަނަށް އެކަހަލަ ތަކެތި ދަމާ ބާރެއް ހުންނާނެ ކޮންމެވެސް ވަރަކަށް.\nޖެނުއަރީ 14, 2022 11:34\nމިދެން އަޖައިބެއް. ޒީރޯ ޓޮލަރެންސްގެ ދަށުން މަސްތުވާތަކެތި ވެސް ވަނީ އިތުރު.\nޖެނުއަރީ 14, 2022 14:30\nފާރުގައި ޖެހުނު ސައިކަލުގައި މުލިއާގޭ ރާފުޅިތަކެއް\nމިފަދަ މީހުންނަށް އާސަންދައިން ބޭސްފަރުވާ ކޮށްދީގެން ނުވާނެ.